
			Een

			“O, skone eiland, wie is die mooiste meisie op jou sand?” vra Linda vrolik verspot terwyl sy arms in die lug al in die rondte op die skoon wit sand draai.

			“Jy is, juffrou Beukes, want jy is die enigste meisie hier,” antwoord ’n diep manstem meteens agter haar, en sy vlieg vervaard om in sy rigting. Daar is nie veronderstel om enige ander mense op haar eiland te wees nie.

			Effens dronk van so in die rondte draai, skreef sy haar oë om op die groot gestalte voor haar te fokus. Bronsbruin, kaal bolyf met mooi spiere net op die regte plekke, ’n kort denimbroek wat aan sy lyf kleef asof dit aan hom vasgewerk is, want dis sopnat. Swart en effens krullerige hare wat ook nat tot in sy nek krul, en ’n paar donkerbruin oë wat op haar vasgenael is. ’n Fees vir die oog, maar wat soek hy hier?

			“Wie is jy en wat soek jy op my grond?” vra sy toe sy haar teenwoordigheid van gees herwin.

			“Ek is Boshoek se nuwe bestuurder, aangestel deur jou prokureur. Lukas Swanepoel is die naam. Hy het my gesê ek sal jou vanoggend hier op die eiland kry,” antwoord hy, stap nader en hou sy hand in ’n groetgebaar uit. “Aangenaam om kennis te maak.”

			Huiwerig lê sy haar hand in syne. Dis groot, en warm ten spyte van sy nat liggaam. Vinnig los sy weer en staan effe terug. 

			“Hy het my nog nie eens laat weet van jou aanstelling nie. Hoe het jy in elk geval op die eiland gekom? Hier word net een boot gebruik en ek het daarmee hierheen gekom.”

			“Ek het geswem.”

			“Bog, ek het nog niemand gesien wat die breedte van hierdie rivier kon deurswem nie.”

			“Ek is ’n sterk swemmer, en dit was vir my ’n uitdaging. Ek erken, my gô was maar uit toe ek hierdie kant amper uitgekruip het,” sê hy met ’n grinnik.

			Selfversekerd staan hy voor haar asof hy haar uitdaag om weer sy woord in twyfel te trek. Dit was vir ’n oomblik asof sy sy diep stem van iewers wil onthou, maar sy skud haar kop. Van waar sal sy ’n wildvreemde se stem onthou? Nogal ’n uiters aantreklike vent, selfs al het hy ’n litteken skuins oor sy voorkop. Dit sal mens nie eens sien as sy kuif droog is en daaroor lê nie.

			“As jy my nou klaar bekyk het, sal ek graag my werk met jou wil bespreek,” sê hy ná ’n rukkie. 

			“Nou vir wat sal ek jou bekyk? Ek was ’n rukkie ingedagte en het aan ander goed gedink, dis al. Waaroor wil jy met my praat? Het my prokureur nie jou pligte en alles anders met jou bespreek nie?” vra sy effens opgeruk omdat hy duidelik gesien het sy staar na hom.

			“Ja, hy het, maar hy het gesê ek moet my verblyfreëlings met jou bespreek. My bakkie staan nog net so gelaai, en ek wil graag aflaai.”

			“Wel, die vorige bestuurder het in die rondawel gewoon, maar toe hy weg is, het oom Hardus die rondawel vir sy getroue handlanger Dries Bakkes gegee. Hy wou hom op die werf naby die huis hê om te sorg vir die netheid van die tuin en ander dinge rondom die groot huis. Ek het egter geen beswaar as jy in die hoofhuis wil gaan woon nie, want ek gaan nie daarvan gebruik maak nie. Ek wil hier op die eiland bly.”

			“Die huis is yslik groot, Juffrou. Ek sal skaars ’n kwart daarvan gebruik, en ek het nie tyd om heeldag huis skoon te maak nie.”

			“Die huis is Helen, Dries se vrou, se verantwoordelikheid. Sy kan vir jou kos kook ook as jy wil. Sy maak lekker kos.”

			“Dit klink meer aanvaarbaar, dankie. Mag ek vra waarom wil jy op die eiland in die rondawel kom woon terwyl jy in die lieflike ou plaashuis kan woon? Of in jou luukse woonstel in die stad waar jy jou ouers se besigheid bedryf?”

			“H’m, klink my my prokureur en jy het lank gesels as jy so te sê alles van my weet. Ek wil hier bly om te kan skilder. My ouers se nalatenskap aan my sal nie verwaarloos word nie, ek het ’n goeie bestuurder daar aangestel. Bowendien is hierdie rondawel baie ruim met sy twee slaapkamers, groot genoeg vir my.”

			“Dis maar moeilik om te glo ’n skatryk jong vrou los albei haar besighede in die hande van ander en kom kruip op ’n klein eiland op haar plaas weg.”

			“So wil jy eintlik vir my sê ek lieg, meneer Swanepoel? En ek sal dit nou nie wegkruip noem nie,” sê sy gegrief.

			“Hokaai, ek soek nie skoor nie, noem maar net wat in my gedagtes omgaan. Die jong meisies en vroue wat ek ken, sou beslis die stad as verblyfplek gekies het.”

			“Wel, ek is nie een van jou kennisse nie, en ek verkies hierdie eiland. Solank jy net jou werk ordentlik doen, het jy niks met my doen en late uit te waai nie. Is daar nog iets wat jy wou weet?” vra sy, sommer opgeruk omdat die vreemde man dit durf waag om so met haar te praat.

			“Ek verseker jou, ek ken my werk, en al werk ek vir jou, sal jy nie inmeng met my manier van dinge doen nie. So ek dink ons verstaan mekaar nou in hierdie opsig,” antwoord hy stug.

			“Reg. Gaan trek in, en begin asseblief môre al Boshoek se agterstallige werk inhaal. Die bestellings vir hout het opgehoop en die werkers doen niks sonder leiding nie.”

			“H’m, ek verstaan so, ja. Totsiens, juffrou Beukes.”

			Hy draai om en onwillekeurige bewondering vir die speling van sy soepel rugspiere kruip deur haar. Dalk was sy nou onnodig humeurig met die man. Hy lyk nie na ’n skobbejak nie, en dit lyk of sy liggaam aan fisieke arbeid gewoond is.

			“Meneer Swanepoel ... Lukas ...!” roep sy agter hom aan en hy steek vas.

			“Ja?” vra hy kortaf.

			“Gaan jy weer terugswem?”

			“Hoe anders? Dis hoe ek hier gekom het.”

			“By die rondawel onder die afdak is ’n roeiboot. Jy kan dit gebruik as jy wil.”

			“Dankie, ek sal dit neem. Wie weet, ek kan dit op ’n ander dag vir iets anders nodig kry, Juffrou.” Hy kom weer nader en sy stap aan na die rondawel toe hy ook daarheen wegswenk.

			“Die boot kort verf, maar dit lyk nog dig en stewig,” sê sy toe hy by die boot gaan staan.

			“Niks wat verf en ’n bietjie aandag nie kan regmaak nie, juffrou Beukes.”

			“Ag, jinne, Lukas, noem my tog Linda. Ek hou niks van die gejuffrou so aanmekaar nie. Dis nie of jy in my Sondagskoolklas sit nie.”

			“Goed, Linda, dan gaan ek maar,” antwoord hy met ’n skewe grinnik, tel die boot met gemak op sy skouers en stap terug rivier toe.

			Linda skuifel onder die koelte van die groot wilgerboom langs die rondawel in. Sy is dankbaar teenoor Dries en Helen wat gesorg het vir die netheid in en om die rondawel voor sy met hulle hulp ingetrek het. Sedert sy die laaste keer hier was, sowat ’n jaar gelede, het oom Hardus die plek baie mooi opgradeer. Hier is nou tot ’n lugversorger in nadat hy laat krag aanlê het hierheen.

			Die rondawel se ruim stoepkamer gaan beslis haar werkplek wees. Twee van die mure is glas en sy kan ver en wyd daardeur na die eiland se mooi natuurskoon kyk. Boshoek behoort nou aan haar, maar dis eintlik hierdie eiland in die rivier wat haar hart gesteel het. Oom Hardus het dit geweet.

			Haar selfoon se skril gelui hier in haar denimbroek se sak pluk haar gedagtes tot stilstand.

			“Hallo, Linda wat praat.”

			“Hallo, Linda. Ek neem aan jy het klaar ingetrek?” 

			“Hallo, Herman. Ja, alles is al waar dit hoort.”

			“Hoe nou gemaak wanneer ek vir jou wil kom kuier? Ek kan nie deur daai rivier swem nie,” antwoord Herman Swart half spottend.

			“Voorlopig kan jy my bel en ek kom haal jou met die boot aan die oorkant. Ek gaan egter sorg vir ’n tweede boot vir besoekers.”

			“Natuurlik moet jy. Dis nou nie asof jy dit nie kan bekostig nie. Jy kan ’n hele bootfabriek koop en dit nie voel nie. Jy is omtrent gelukkig om so ’n groot erfenis te kry, want jy is reeds skatryk. Ander mense sal wat wil gee om slegs daai ou eilandjie te besit,” antwoord hy laggend.

			Tog is daar iets in sy stem wat haar op hierdie oomblik irriteer. Dis nie die eerste keer wat hy só na haar rykdom verwys nie. Soms wanneer sy daaraan dink, wonder sy of dit dalk is hoekom hy aan haar klou. Maar Herman is ’n ordentlike ou en werk hard in sy prokureurspraktyk.

			“Wanneer laas het jy vir Magriet gesien?” vra sy sonder om kommentaar op sy woorde te lewer.

			“Ek het gisteraand saam met haar en ’n vriend van haar ’n drankie gaan drink. Sy lyk heel gelukkig in die ou se geselskap, maar dis nie asof daar vonke tussen hulle is nie. Die ou lyk so bedees, en Magriet is ’n borrelende tipe mens.”

			“Jy is reg. Magriet het die gawe om mens se goorste dag te omtower in iets beters. Ek is baie lief vir daardie vriendin van my.”

			“Kan ek vanaand al kom kuier, of is dit te gou? Skop jy nog nes?”

			“Nee wat, alles is al reg, so jy is welkom. Bel my maar as jy aan die oorkant van die rivier kom.”

			Hulle groet en Linda stap die koel rondawel binne. Hulle het nou nie oor ete gepraat nie, maar sy sal maar iets maak, want sy moet tog vir haarself kos maak. Sy steek vas. Op die werkoppervlak van die kombuis lê Boshoek se huissleutel. Hoe moet Lukas nou in die huis inkom? Sy sal sekerlik die sleutel vir hom moet neem. Dis tog immers gou met die boot.

			Sy gryp die sleutel en die bootsleutel en draf weer by die rondawel uit na die rivier toe. Die pragboot gly amper geruisloos deur die water en sy is sommer gou by die oorkantste vasmeerplek. Sy maak die boot vas en drafstap in die huis se rigting. Van ver af sien sy reeds vir Lukas by Dries en Helen voor hulle huis staan. Hy het natuurlik daar gaan hoor of hulle nie ’n sleutel vir die huis het nie. Maar daar staan ’n jong swartkopmeisie ook by hulle. Wie sou dit wees? Sover sy weet, het Dries-hulle nie kuiergaste nie.

			“Dag, Dries, Helen. Ek het die huis se sleutel vir Lukas gebring want ek het skoon vergeet om dit vir hom te gee toe hy op die eiland was. Jammer hieroor, Lukas, maar hier is dit, hoor.” Sy hou die sleutel na hom toe uit. Hy het darem nou ’n hemp aan. 

			Linda kyk direk na die jong meisie. Lang blinkswart hare golf oor haar skouers en ’n paar eienaardige ligblou oë wat haar aan fyn gebreekte stukkies ys in ’n kristalglas laat dink, staar na haar toe terug. Mensig, sy is mooi.

			“Dankie vir die sleutels, Linda. Linda, dit is Marsha, en Marsha, dit is Linda Beukes, Boshoek se eienares,” stel hy hulle aan mekaar bekend. 

			Dadelik steek Marsha haar hand met ’n vriendelike glimlag na haar toe uit en Linda neem dit.

			“Bly om met jou kennis te maak, Marsha. Kuier jy by Dries-hulle?”

			“Nee, Marsha is saam met my hier. Sy is stom, en kan nie met jou praat nie. Behalwe as jy vingertaal kan lees,” antwoord Lukas die vraag.

			“Siestog,” glip die woord oor Linda se lippe. “Jy’s so pragtig, dis so jammer,” vervolg sy. Die meisie is saam met Lukas? Wat is sy van hom? Sy meisie?

			Marsha lag sag en skud haar kop. In gebaretaal beduie sy vir Lukas iets en Lukas lag. Hy kyk na Linda toe.

			“Marsha sê ek moet vir jou sê jy hoef nie vir haar jammer te wees nie, sy is heel gelukkig.”

			“Ja, toemaar, ek verstaan darem vingertaal so op ’n manier, maar sukkel om dit self te doen,” sê Linda effe verleë.

			Die meisie kom staan voor Linda en begin in stadige bewegings met haar vingers gesels. Linda volg met redelike gemak en glimlag toe sy klaar is. Marsha het net gesê gelukkig hoef Linda nie met haar vingertaal te praat nie, want sy is net stom, nie doofstom nie.

			“As jy lus het om vir my te kom kuier op die eiland, moet jy Lukas vra om jou te bring, of as hy te besig is, laat hy my bel en ek kom jou haal, hoor. Anders wat maak jy tog heeldag wanneer hy moet werk?” vra Linda. Sy dink sy gaan van hierdie skraal meisie hou.

			“O, Marsha kan haar goed besig hou met allerhande dinge. Daar is byna niks wat sy nie kan doen nie. Sy wil ook nie hê Helen moet vir my kom kos kook nie, sy sal dit self doen. En wanneer Helen huis skoonmaak, sal sy hekelwerk, naaldwerk en kralewerk doen soos sy van kleins af geleer het. Baie talentvol hierdie meisie. Jy moet hoor hoe pragtig speel sy kitaar,” vertel Lukas, nou glad nie die effe stroewe man wat hy netnou op die eiland was nie.

			“O, maar dan moet jy beslis vir my kom kuier en kom speel. Nou maar wag, daar kom Herman ook nou net aan. Ek het belowe om hom hier by die rivier te kom haal, want hy wil ’n draai op die eiland kom maak.”

			Sy stap hom tegemoet. “Hallo, Herman. Laat ek jou voorstel. Jy ken vir Dries en Helen. Dit is Marsha wat saam met Lukas in die groot huis gaan woon, want Lukas is Boshoek se nuwe bestuurder. En julle, dit is Herman Swart, ’n prokureur op die dorp.”

			Herman reageer nie dadelik toe hy van die een na die ander kyk nie, maar sy oë steek langer op Marsha vas as op Lukas. Hy druk dan ook eerste haar hand voor hy hom na Lukas wend.

			“Nou maar ek hoop julle is gelukkig op Boshoek. Ek neem aan julle is getroud aangesien julle saam gaan woon?” vra hy.

			“Nee, ek en Marsha is nie getroud nie. Sy woon net by my. Ek is vir haar verantwoordelik. Gaan dit vir enigeen ’n probleem wees?” vra Lukas en kyk van Linda na Dries en Helen.

			“Natuurlik nie, jong,” antwoord Linda en die ander twee knik instemmend, maar sy wonder tog op hoe ’n manier is hy nou eintlik vir die meisie verantwoordelik.

			“Ons moet maar gaan, Linda, anders is my ou kuiertjie so kort,” sê Herman en slaan sy arm om haar lyf om rivier toe te stap. Effe ongemaklik hieroor draai sy uit sy omarming, kamma om almal te groet en Marsha weer te nooi. Toe stap sy langs Herman na die boot toe sonder om weer so naby hom te kom dat hy vatterig kan raak. Noudat sy daaraan dink, hy doen dit nogal baie in die laaste tyd, en sy begin so stadigaan besef sy raak al hoe meer ongeneë vir sy aanraking. Dis vir haar ’n duidelike teken – Herman is nie die man vir haar nie, slegs ’n goeie vriend. Maar sy is bevrees sy lyftaal begin meer en meer uitspel hy voel heel anders oor hulle. Miskien is dit nou daar op die eiland die tyd om oop kaarte met hom te speel.

			Hulle klim in die boot en sy stuur die mooi vaartuig met gemak tot by die eiland se vasmeerplek. Herman maak die boot vas solank sy vooruit stap. In haar gedagtes probeer sy die woorde formuleer oor hoe sy die saak by Herman moet aanroer.

		

	
		
			Twee

			“Ek verstaan steeds nie hoekom jy in die ou armoedige rondawel wil kom bly nie. Jy het ’n pragtige dakwoonstel in die stad en nou ook Boshoek se lieflike ou huis,” sê Herman toe hy en Linda ná ete elkeen met ’n koppie koffie op die stoep sit.

			“Boshoek se huis is heeltemal te groot vir my. So op my eie sal ek verdwaal voel daarin. Van my woonstel sal ek nog steeds van tyd tot tyd gebruik maak, of dit later verhuur, maar ek wil hier op die eiland woon waar ek kan wees wie ek wil sonder om na ander mense se geite te dans. Hier sal ek ook ongehinderd kan skilder en my sprokies skryf.”

			“En wanneer jy eendag trou? Gaan jy verwag jou man moet saam met jou hier kom woon?” vra hy fronsend.

			“Dit is iets waaroor ons saam sal besluit wanneer daar so ’n dag aanbreek.”

			“Ek is bly jy sê ons, Linda, want ek glo ek het darem ook ’n sê in die saak, en ek sal beslis nie graag in so ’n beknopte plekkie wil woon nie.”

			“Herman, die ‘ons’ waarvan ek gepraat het, het nie jou ingesluit nie. Ek het bedoel my toekomstige man, indien ek wel gaan trou.”

			“Maar Linda, jy wil tog nie vir my sê jy weet nie ek is mal oor jou en wil met jou trou nie?” vra hy effe omgekrap.

			“Nee, ek weet dit nie, want jy het dit nog nooit in soveel woorde gesê nie. En moet asseblief ook nie, want ek voel nie soos jy nie. Jy is vir my net ’n lekker vriend, dis al.” So ja, dis van haar hart af.

			“Ek is ietwat geskok, Linda, jy het my aan ’n lyntjie gehou. Hoekom?” vra hy stug en staan op.

			“Nee, Herman, ek het nie. Ek het geglo ons is net goeie vriende, en sal graag steeds wil glo ons is.”

			“Ek wil nie net jou vriend wees nie, Linda. Asseblief, trou met my en ek sal jou gelukkig maak,” soebat hy meteens op sy knieë voor haar. 

			Linda kom vinnig op die been en gaan staan opsy.

			“Asseblief, Herman, staan op. As jy hierop gaan aandring of kort-kort hieroor gaan praat, sal ek jou moet vra om te gaan en liefs nie weer terug te kom nie. Ek hét jou reeds gesê ek voel nie soos jy hieroor nie.”

			Hy staan so vinnig op en is met so ’n spoed by haar, hy vang haar totaal onkant. Hy gryp haar in sy arms en trek haar in ’n knellende greep teen hom aan. Sy lippe kom hard op hare neer en hy druk haar kop effe na agter. Eers toe hy met geweld haar lippe met sy tong oopforseer en in haar mond rondspeel, kom sy tot verhaal en begin woes stoei om los te kom. Sy greep is egter te sterk, maar sy kry darem haar mond onder syne uit.

			“Herman, los my. Is jy van jou sinne beroof? Wat gaan met jou aan? Los my nou dadelik en kry jou ry,” wurg sy die woorde oor haar lippe.

			Maar hy gee nie skiet nie.

			“Nee, Linda, dis wat ek nog altyd wou doen, maar jy hou jou mos so heilig en op ’n afstand. Dis hoekom jy nie weet ek het jou lief en wil met jou trou nie. Nou wys ek jou,” antwoord hy skor.

			“Al wat jy my nou wys, is barbaarsheid, en dit tel beslis nie in jou guns nie. Los my nou dadelik.”

			“Nee!” antwoord hy bars en wil haar weer soen, maar die volgende oomblik word hy van haar af weggeruk en eenkant toe gestamp. 

			In die dowwe stoeplig herken sy dadelik Lukas se fors liggaam, en sy staan dankbaar effens nader aan hom.

			“Swanepoel, wie de hel gee jou die reg om aan my te kom ruk en pluk?” tier Herman en stap dreigend nader aan Lukas. “Wat soek jy in elk geval op die eiland? Onthou, jy is Linda se plaasarbeider en nie ’n gas wat hier kan kom inval soos en wanneer jy lus het nie.” 

			“Herman, wag,” keer Linda en tree voor hom in. “Jy is nou omgekrap en dink nie wat jy sê of doen nie. Dis miskien beter as jy nou teruggaan. Ek wil gaan slaap.”

			Herman steek voor haar vas en lag skor, spottend. “So? En moet ek nou terugswem of wat?”

			“Moenie verspot wees nie. Jy kan saam met Lukas oorkant toe gaan. Is dit reg so, Lukas?”

			“Natuurlik, en as hy help roei, is ons sommer gou daar,” antwoord Lukas kalm.

			“Jy is simpel as jy dink ek gaan saam met jou in ’n roeiboot klim,” bars Herman skril uit.

			“Wel, Herman, dis dit of dis swem. O ja, Lukas, waarom is jy hier?” vra Linda en draai haar rug op Herman.

			“Ek sou graag privaat hieroor met jou wou gesels, Linda, so as jy nie omgee nie, neem ek eers gou vir Herman na sy motor toe.”

			“Herman, jy kan tog seker alleen ook met die boot terugroei?” vra Linda.

			“Gmf, ek moet roei en hy ry gerieflik saam met jou terug met jou boot, of slaap sommer dalk hier. Wat van jou meisie daar by die groot huis, Swanepoel? Weet sy jy staan hier by jou baas en aanlê?” woed Herman weer voort.

			“Herman, dis nou genoeg. Dit is my eiland, en as enigiemand hier ’n sê het, is dit ek. En ek vra jou nou vir die laaste keer om te gaan. Neem die roeiboot. Stap saam in, Lukas,” sê Linda streng en stap by die rondawel in met Lukas op haar hakke. Sy druk die deur toe en kyk effe verleë na Lukas toe daar saam met Herman se wegsterwende voetstappe ’n reeks vloekwoorde volg.

			“Ek gaan vir my koffie maak. Wil jy ook hê?” vra sy skouerophalend en wend haar na die kombuisdeel.

			“Sal lekker wees, dankie.”

			Dis stil tussen hulle totdat elkeen in die sitkamer met hulle koffie sit. Sy kyk vraend na hom.

			“So wat is so belangrik dat dit nie kon wag tot môre nie?”

			“Oom Dries het my netnou eenkant toe geroep en gesê ek moet ’n entjie saam met hom gaan stap. Hy wou nie hê sy vrou en Marsha moes ons gesprek hoor nie. Hy voel skuldig omdat hy nog nie met jou hieroor gepraat het nie, maar noudat jy hier gaan woon, is hy bekommerd al is hy nie seker oor sy vermoedens nie.”

			“Ek het geen idee waarvan jy praat nie.”

			“Wag, ek kom nog daarby. Oom Dries sê hy het die afgelope twee maande al twee keer in die nag bewegende ligte hier op jou eiland gesien. Hy ly aan slaaploosheid en sit dikwels snags op die stoep en pyp rook. Hy het die werkers uitgevra, maar niemand weet enigiets nie. Dit het vir hom soos flitsligte gelyk. Nou is hy bekommerd omdat jy so alleen hier is want hy weet nie of jy veilig is nie. Hy het my gevra om by jou te hoor of jy nie maar snags by hulle of by ons in die huis wil kom slaap nie.”

			“Hy kon mos maar gebel het. Hoekom vir jou stuur?” vra Linda en probeer die onrus in haar wegsteek.

			“Hy het gevoel dis nie iets om oor die telefoon aan jou oor te dra nie. Hy sê hy is oud en het nie kans gesien om met die ou kano wat in die stoor lê hierheen te kom en te kom kyk wat hier aangaan nie.”

			“Wel, ek het nog niks eienaardigs gewaar nie. Miskien het oom Dries hom maar verbeel dis flitsligte. Ek voel heel veilig in die rondawel met al sy veiligheidsrame voor die vensters en deur. Ek verkies om hier te bly en nie op iemand anders se privaatheid inbreuk te maak nie. Dankie, nogtans, dat jy my kom sê het, en ... en ook vir jou hulp netnou met Herman.”

			“Wat beteken Boshoek vir jou, Linda?” vra hy ná etlike sekondes.

			“Wel, dis my erfenis van oom Hardus. As sy seun Kobus nog geleef het, was Boshoek syne, en ek sou net die eiland erf. Oom Hardus het geweet ek is versot op die eiland. Ek sal nooit ’n boer in die houtbedryf kan wees nie, so Boshoek in die geheel het nie vir my sentimentele waarde nie. Hoekom vra jy?”

			“Sommer blote nuuskierigheid. Jy is ’n mooi vrou en is nie getroud nie. Dink jy nie mans gaan by jou vlerksleep juis oor die groot erfenis nie?” vra hy met ’n glimlag.

			Eers wil sy haar vir hom vererg, maar sy glimlag stuit haar.

			“Gelukkig staan ek met my voete vas op die aarde, en glo nie ek sal so iets laat gebeur nie.”

			“Hoe is oom Hardus se seun dood?” vra hy en skreef sy oë effens.

			“Hy het eendag net verdwyn en niemand het ooit weer van hom gehoor nie. Hy is jare later dood verklaar,” antwoord Linda sag. En onwillekeurig hardloop ’n ligte rilling teen haar rug af by die gedagte aan hoe sy en Kobus daardie laaste keer wat sy hom gesien het uitmekaar is.

			Die rondaweldeur bars oop en ’n sopnat Herman strompel binne. Daar loop ’n strepie bloed teen sy een slaap af.

			“Herman, wat op aarde het met jou gebeur?” vra Linda toe sy bekommerd nader stap tot waar hy op ’n houtbank teen die muur gaan sit het.

			“Iets in die rivier het die verdomde boot laat kantel en ek het in die water geval. Of ek teen die boot geval het met my kop of teen iets anders in die rivier, weet ek nie, maar ek het die hou gevoel en dis stukkend,” brom hy ontevrede. “Dis alles jou skuld, Swanepoel, jy met jou ontydige besoek aan die eiland.”

			“Herman, gaan badkamer toe en trek uit daardie nat klere. Agter die deur hang ’n groot ou kamerjas wat oom Hardus altyd hier gebruik het wat jy kan aantrek terwyl ek jou klere tuimeldroog. Dis nie nou die tyd om beskuldigings rond te gooi nie,” sê Linda ontsteld, en du hom in die badkamer se rigting toe hy orent kom. Sy wag voor die deur tot hy sy deurdrenkte broek en hemp vir haar aangee en gaan sit dit in die tuimeldroër voor sy terugstap na Lukas toe. 

			“Ek het vir hom koffie gemaak,” sê Lukas en sy kyk verwonderd na hom. 

			Herman is vol beledigings en Lukas maak vir hom koffie.

			“Dankie, hy sal dit nou nodig hê,” antwoord sy net toe Herman by die badkamerdeur uitgestap kom. “Hier, Lukas het vir jou koffie gemaak.”

			“Dankie,” antwoord Herman nou bedees en kan hulle nie in die oë kyk nie. “Ek is jammer, ek was onredelik, en nou het ek nog jou boot ook laat wegspoel. Ek sal vir jou ’n ander een koop, Linda.”

			Lukas kyk na Linda en sy trek verbaas haar skouers op. Herman het baie duidelik bedaar.

			“Nonsies, dis nie nodig nie. Dit was ’n ou boot wat hier lê en verrot het. Wanneer jou klere droog is, sal ek julle albei oorkant toe neem, en môre reëlings tref vir ’n masjienaangedrewe bootjie wat vir mense se gerief aan die oorkant sal wees.”

			“Dankie, Linda, en ek is jammer oor netnou. Ek weet nie wat in my gevaar het nie. Miskien moet ek dankbaar wees vir Lukas se tussentrede,” antwoord Herman met ’n skewe trek om sy mond en kyk skrams na beide van hulle.

			“Dis goed so, Herman, solank so iets nooit weer gebeur nie,” antwoord Linda sag.

			“Dis reg, ou maat, ek kan verstaan as ’n man dalk so ’n bietjie kop verloor met ’n mooi meisie soos Linda in jou arms,” sê Lukas tergend en sit sy leë koppie in die wasbak neer.

			“Mag ek weet of daar iewers fout is? Ek bedoel omdat jy dié tyd van die aand eiland toe gekom het?” vra Herman.

			Voor Linda haar mond kan oopmaak, antwoord Lukas vinnig terwyl hy na haar kyk. “Nee wat, sommer iets wat Marsha vir Linda gestuur het. En opgewonde soos ’n jong kind, moes dit nou juis vanaand al vir haar gegee word. Ongelukkig sê ek maar moeilik nee vir Marsha.”

			“O, dan is dit goed,” antwoord Herman en sy hele gesig spreek van verligting.

			Lukas wil nie hê Herman moet die regte rede vir sy besoek weet nie. Waarom sou dit wees? En wat sou Marsha vir hom beteken? Baie duidelik is sy vir hom belangrik as hy nie sommer vir haar iets kan weier nie. Marsha is ’n pragtige meisie. Al is sy stom, is daar geen ander fout met haar nie. Dalk is sy so ’n bietjie jonk vir Lukas, maar nou ja, deesdae maak ouderdom ook mos glad nie meer saak nie.

			“Haai, dromer, ek sê ek dink Herman se klere is seker al droog. Ek sal moet teruggaan of Marsha sal dink ek het verdrink of iets,” dring Lukas se tergende stem tot Linda deur.

			“Natuurlik, ek haal dit uit.” Sy gee die droë klere vir Herman en hy gaan trek dit in die badkamer aan.

			“Linda, is jy nou baie seker jy wil maar hier bly?” vra Lukas gedemp maar dringend.

			“Ja wat, Lukas, ek glo nie hier is regtig gevaar nie.”

			“Hier is my selfoonnommer as jy dalk iets gewaar of as iets gebeur,” sê hy toe hy ’n pen optel en op die notaboekie langs haar selfoon die nommer neerkrabbel.

			“Dankie,” antwoord sy net toe Herman weer aangetrek binnekom. “Kom ek neem julle gou terug,” vervolg sy en stap voor die mans uit. Agter haar hoor sy hoe die rondawel se deur gegrendel word en oomblikke daarna druk Lukas die sleutels in haar hande. Sy is so gerus hier en het glad nie eens daaraan gedink om toe te sluit nie.

			Die gruispaadjie van die rondawel af tot by die vasmeerplek van die boot is helder verlig met ligte op metaalpale. Hulle is sommer gou by die rivier. Skielik is almal stil en die rit oorkant toe is gou verby.

			Die mans groet haar en sy ry onmiddellik terug. Sy is glad nie vaak nie. Dalk is dit die ideale geleentheid om haar eerste sprokie te begin skryf. Ja, oom Dries se ligte op die eiland het haar juis aan ’n vriendelike spokie laat dink. Wat sal sy naam wees? Tommie. Ja, sy sal hom Tommie die vriendelike spokie noem.

			Sy lag vir haar eie gedagtes, maak die boot by die kaai vas en stap rondawel toe. Sy maak haar skootrekenaar by ’n klein lessenaar oop, vryf haar hande ingenome en laat haar verbeelding die loop neem saam met haar vlytige vingers oor die toetse.

		

	
		
			Drie

			“So lekker as my dag met sonskyn begin,” prewel Linda vrolik toe sy flink uit die bed spring en badkamer toe draf. Sy het laas nag so lank by haar rekenaar gesit en nogal gewonder of sy vanoggend vroeg gaan wakker wees. By die vensters wat sy oopmaak, kom die vrolike voëlsang na binne gedartel en gee haar sommer vleuels aan die voete.

			In ’n japtrap is sy aangetrek, het sy ’n vinnige gesondheidsontbyt geëet en stoepkamer toe koers gekry. Vandag is die dag wat sy hierdie prag van ’n eiland op doek gaan vaslê. Haar skildergereedskap pak sy netjies uit en sit ’n skoon doek op die esel.

			Klaar geskilderde doeke wat nog nie geraam is nie, pak sy netjies opmekaar op ’n tafel. Nou eers besef sy hoeveel doeke sy reeds het. Miskien kan sy ’n uitstalling oorweeg. Die volgende een wat sy optel, is ’n kleinerige doek en toe die beeld voor haar oë verskyn, stol sy met doek en al in die hande. Die aantreklike gesig van Kobus Reyneke soos sy hom geskilder het kort voor hy verdwyn het. Hulle was goeie vriende en sy was vas oortuig hy gaan haar na die matriekafskeid toe vra as metgesel. Sy het ander uitnodigings van die hand gewys en vir Kobus gewag om haar te vra.

			Hy het nie. Hy het Daleen Herbst gevra, en sy wat Linda is, moes stert tussen die bene die laaste beskikbare ou nader hark om darem nie alleen op te daag nie. Daleen, om wie al die seuns soos bye geswerm het. Sy was uiters seergemaak, het selfs vernederd gevoel, en in haar jeugdige opstandigheid wou sy hom ook seermaak. 

			Tydens ’n wisseldans het hulle by mekaar uitgekom, en sy het haar kans waargeneem.

			“Jy is ’n lae lak, Kobus Reyneke, om my so voor almal te verneder. Almal het aanvaar ek kom saam met jou. Hoekom het jy dit gedoen?” het sy kil gevra en ver van hom af gedans.

			“Sy het my gevra. Hoe kon ek nee sê sonder om onbeskof te wees?” het hy sag gevra.

			“En toe sommer besluit om net daaroor stil te bly sodat ek op die ou end moes soek na iemand om my te vergesel? Weet jy wat? My ma is reg. Jy is ’n ruggraatlose slapgat wat op jou pa se rykdom teer. Los my, ek wil nie met jou dans nie, en ek wil jou nie weer sien nie,” het sy boos gesê, van hom af weggeswenk en haar metgesel gaan vra om haar huis toe te neem.

			Sy het Kobus nie weer gesien nie. Twee dae daarna het hy spoorloos verdwyn. En nou is sy die eienaar van wat sy erfenis moes wees. So baie keer ná daardie aand het sy tot in haar siel skaam gekry oor wat sy vir hom gesê het. Dit was nie waar nie. Haar ma het nooit so iets van Kobus gesê nie. Sy wou hom opspoor en om verskoning vra, al was sy steeds vir hom kwaad. Niemand het egter enigiets van sy doen en late geweet nie.

			Linda streel liggies oor die doek en sit dit eenkant neer. By die groot glasvensters gaan sy staan en staar na buite. Vandag weet sy sy het Kobus in haar jeug reeds liefgehad, en daarom het sy optrede haar so seergemaak. Is dit waarom sy vandag nog nie getroud is nie? Daar was tog nie werklik ’n verhouding tussen hulle nie. Omdat sy almal met Kobus vergelyk en hulle ver te kort skiet? 

			“Hy leef nie meer nie, Linda, jy moet aangaan met jou lewe,” het haar vriendin Magriet nog onlangs vir haar gesê. “Die toekoms wink jou in al sy glorie toe met net voorspoed. Jy moet die talle jong mans wat so vir jou oë maak ’n kans gee. Ek weet Herman en jy gaan soms uit, maar hy is nie die regte ou vir jou nie, my maat. Ek sien dis net ’n gewone vriendskap. Of wil jy ’n raksitter word?” het sy met ’n vonkeling in haar oë gevra.

			“Hoor wie praat. Hoekom sien ek nog nie ’n ring aan jou vinger nie, h’m, Magriet?” het sy ook geterg.

			“Ek sukkel nog om die ou van my bewus te maak.”

			“En hoekom weet ek nie wie dit is nie?”

			“Solank hy nog nie myne is nie, sal niemand weet nie, nie eens jy wat my beste vriendin is nie.”

			“Ag, nou toe dan maar,” het Linda kamma gepruil en hulle het vir mekaar gelag.

			Sugtend draai sy om, die lus vir skilder meteens daarmee heen. Sy sal eerder nou vir haar stapskoene aantrek en die eiland stukkie vir stukkie verken. Elke dag so ’n bietjie tot sy weet hoe dit oral lyk. Vroeër jare toe sy hier was, was sy nooit verder as in die rondawel se onmiddellike omgewing nie.

			Dis ’n lekker soet appel wat sy loop en eet, en sy is sommer spyt sy het nie nog een in haar sak gesit nie. Om haar is alles groen en welig. Die meeste bome en struike was al op die eiland toe oom Hardus besluit het om die rondawel hier te bou. Tog het hy, om dit ’n tropiese atmosfeer te gee, oral piesangbome, palmbome en reusevarings laat aanplant. Sy het selfs al op ’n paar papajabome en kokosneutbome afgekom. Wanneer sy terugstap, gaan sy daardie lekker ryp papaja vir haar pluk. Daar is ook piesangs wat sommer binnekort gaan ryp wees.

			Dit ritsel bokant haar kop in ’n boom en effens verskrik kyk sy boontoe. Net om in die blink ogies van ’n paar apies vas te kyk. Hulle beloer haar nuuskierig en spring versigtig ’n entjie hoër in die takke toe sy haar hand na hulle toe uitsteek. Sy kan net dink hoe lekker sal hulle aan al die vrugte smul wanneer dit ryp is. Eienaardige ou aapsoortjie wat sy nie ken nie.

			’n Ent verder besluit sy dis ver genoeg vir een dag, en gaan sit op die gras om koeldrank te drink en ’n rukkie te rus. Van hier af hoor sy die geruis van die groot waterval waar dit van die berg af in die rivier stort. Nuuskierig staan sy weer op en stap tog nog ’n entjie nader om darem die waterval vandag te kan sien.

			Waar die eiland sy ronding in die rivier maak, verkyk sy haar aan die skoon wit sandstrook. Onbesoedel, duidelik nie ’n plek waar vakansiegangers nie omgee waar hulle mors nie. Skoene in die hand stap sy oor die sand en baai haar voete in die koel stroom wat fyn golfies op die eilandsand uit maak. Die geweldige sproei oor die yslike waterval lyk soos gekleurde borreltjies die wêreld vol en in haar gedagtes neem ’n deel van haar skildery van die eiland vorm aan. ’n Vae beweging trek haar aandag teen die bergwand langs die waterval en sy tuur met vernoude oë daarheen.

			Daar is definitief ’n beweging, maar te ver vir haar om te sien wat dit is. Nou is sy spyt sy het nie haar verkyker saamgebring nie. Kan ’n dier teen die amper regaf wand van die berg beweeg? Bobbejane dalk, alhoewel sy byna seker is sy het in die bewegende ding iets wits gesien. Skielik is dit ook weg, en bly weg. Sy frons liggies en draai om om terug te stap rondawel toe. Toe sy by die ryp papaja kom, pluk sy dit en stap verder.

			“Jy sal moet leer om jou selfoon saam met jou te dra as jy die ruigtes wil inloop,” begroet Lukas en ’n glimlaggende Marsha haar toe sy by die stoep kom.

			“Hallo, julle. Ag, ek het skoon van ’n selfoon vergeet toe ek so deur al die mooi van die natuur stap. Het julle vir my kom kuier?”

			“Ek het net vir hierdie nuuskierige apie kom wys hoe dit hier lyk. Ons sit al ’n halfuur hier en sal nou moet teruggaan. Ek moet die werkers se lone gaan uitbetaal. Is alles oukei hier?” vra Lukas.

			Eienaardig hoe daardie diepbruin kykers van hom telkens iets in haar aanraak. So ’n kriewelgevoel wat aan ongemak en tog opgewondenheid grens. Kobus het net sulke diepbruin oë gehad, flits die gedagte onwillekeurig deur haar en sy trek haar asem effe skerp in by die gedagte.

			“En nou? Die ou mense sou nou gesê het dit het gelyk asof iemand oor jou graf stap. Iets fout?” vra Lukas tergend.

			“Nee ... nee, dis sommer niks, alles oukei hier. Ek het my nou honger gestap en gaan dadelik vir my kos maak. As julle nie haastig was nie, kon julle gebly het vir ete.”

			“Daar is iets wat ek nogal dringend met jou moet bespreek, Linda, maar soos ek sê, die werkers wag vir hulle lone. Is dit oukei as ek ’n bietjie later terugkom wanneer ons klaar geëet het?” vra Lukas.

			“Natuurlik, as jy dit nie telefonies wil doen nie, is jy welkom. O ja, hoe het julle hier gekom? Die roeiboot het mos weggespoel.”

			“Die werkers het dit iewers teen die kant gekry waar dit uitgespoel het. En nee, nee, dis nie telefoonsake wat ek wil bespreek nie,” antwoord hy ernstig, ’n diep frons tussen sy oë.

			Marsha maak gebare en Linda verstaan sy vind die eiland mooi en sy sal beslis vir haar kom kuier. Hulle groet en vertrek. Eers toe onthou Linda van die boot wat sy sou gekoop het. Sy bel die agent waar sy weet oom Hardus sy besigheid gedoen het, verduidelik mooi wat sy wil hê, en hulle belowe om die volgende dag vir haar die klein boot te bring.

			“Ek hoop ek het jou darem genoeg tyd gegee om klaar te eet,” sê Lukas toe hy ’n kloppie aan die oop rondaweldeur gee en na haar kyk waar sy vir haar koeldrank skink.

			“Ja wat, ek is klaar. Nou gaan ek op die stoep sit met my koeldrank. Kan ek vir jou ook skink, of verkies jy iets anders?”

			“Koeldrank is reg. Het jy groen koeldrank?” vra hy met ’n eienaardige uitdrukking in sy donker oë.

			Groen koeldrank. Kobus was so lief vir groen koeldrank. Genugtig, sedert gister is Kobus gedurig oral in haar gedagtes, net by die geringste iets wat haar aan hom herinner.

			“Ja, ek het, ek skink vir jou,” antwoord sy ietwat kortaf, maar glimlag darem met hom toe sy dit oorhandig, ysblokkies rinkelend teen die kante.

			“Dankie, net soos ek daarvan hou,” antwoord hy, staan opsy vir haar om verby te kom en stap agter haar aan stoep toe.

			Hy lyk baie ernstig toe hulle sit, en skielik is dit of haar keel wil toetrek. ’n Gevoel wat sy dikwels kry wanneer iets gaan gebeur wat haar wêreld wil omdolwe.

			“Ek luister, Lukas,” is al wat sy sê toe dit lyk of hy nie weet of hy moet begin praat nie.

			“Dit gaan oor Kobus,” sê hy reguit, en nou is sy gesig so stroef soos sy dit nog nie gesien het nie.

			“Oom Hardus se Kobus? Wat het jy oor hom te sê?” vra sy verbaas.

			“Jy het geweet hy was hulle aangenome kind, nè?”

			“Ja, ek het.” Waarop stuur hy af?

			“Julle het egter nie een geweet Kobus het ’n ouer broer nie, behalwe oom Hardus se vrou. Sy wou die ouer seun nie hê nie, en het agteraf gekonkel om net vir Kobus te vat, sonder oom Hardus se medewete.”

			“Nee ... nee, ek het dit nie geweet nie. Ek weet wel die tante het Kobus ook nie juis goed behandel nie. Oom Hardus was maar sy alles. Weet jy waar Kobus se broer is?”

			“Dis ek, Linda. Ek is later deur Swanepoels aangeneem. En ek is op Boshoek om twee redes. Om vir jou te kom sê jy en oom Hardus se vrou is vir Kobus se dood verantwoordelik, en om Boshoek as my regmatige erfenis oor te neem.”

			Die snak na asem wurg die kalmte uit haar.

			Daar is op hierdie oomblik niks in hierdie man voor haar van die Lukas wat sy onlangs ontmoet het nie. Dit lyk of sy gesig uit klip gekap is en alle tekens van vriendelikheid is weg.

			“Hoe kan jy so iets sê? Ek weet nie eens waarheen Kobus verdwyn het nie,” sê sy skor, sukkelend om die woorde hoorbaar te maak.

			“Op dieselfde dag het jy en die tante vir Kobus vertel presies wat julle van hom dink. Dit het hom soos ’n hopelose mislukking laat voel. Hy het besluit om die pad te vat en nie terug te keer voor hy aan julle twee bewys het hy kan self sy pad oopkap en ’n sukses daarvan maak nie. Hy het op oopseebote gaan werk vir geld om verder te studeer. Intussen het hy my opgespoor en wanneer hy op land was, het hy by my gebly. Dit was in daardie tyd wat hy Marsha ontmoet het.

			“Maar daar was ’n liederlike ongeluk op die een boot en Kobus is dood. Hy is dood omdat julle hom gedryf het na sulke uiterstes. Indien jy wonder, in Kobus se testament is alles aan my bemaak en volgens jou prokureur het ek die reg om Boshoek as my eiendom op te eis. Ek weet nie presies hoe dit werk nie, maar dis volgens klousules in oom Hardus se testament.”

			Die bewerasie in haar binneste laat haar lippe bewe en trane dam op in haar oë terwyl sy na Lukas kyk wat so vol veragting na haar kyk en van haar praat. Nooit het sy gedink dit wat sy daardie aand van die matriekafskeid kwytgeraak het, het Kobus so seergemaak en beïnvloed om sulke drastiese stappe te doen nie. Sy het dit nie eens bedoel nie, en dit was nie waar nie, sy wou bloot terug seermaak. Hoe gaan sy ooit met hierdie inligting vrede maak?

			“Jy weet duidelik nie waarom ek so met hom gepraat het nie,” fluister sy hees en gee nie om dat die trane oor haar wange rol nie.

			“Trane sal niks regmaak wat jy verbrou het nie,” sê hy gevoelloos en sy lippe is nou twee dun wit strepies in sy gesig. “Ja, ek weet van die ding met die matriekafskeid. Jy was gewoond jou sin in alles kry, ’n bedorwe rykmansdogter. Jou ego was geknou en jy wou terugslaan. Dit was kinderagtig en wreed. By sy tuiskoms daardie aand het hy en sy aanneemma ook woorde gehad, en al is sy dood, is sy net so skuldig soos jy.”

			“Ek is jammer, het al baie spyt gehad oor wat ek gesê het, want niks daarvan was waar nie. Hy het dit nie verdien nie en ek wou agterna vir hom om verskoning vra, maar hy het spoorloos verdwyn. Jy moet my glo, asseblief,” pleit sy onbeskaamd. “En ek gee nie om as Boshoek joune word nie, regtig nie. Dis nie asof ek dit nodig het nie.”

			“Die ou spreekwoord wat sê spyt kom te laat, nè? Dit sal Kobus nie terugbring nie. Ek verstaan ek kan nie die eiland ook kry nie, jou prokureur het dit ook verduidelik. Solank jy in die toekoms uit my pad bly. En ek keur ook ’n vriendskap met Marsha af. Jy het vorentoe geen besluite meer om oor Boshoek te neem nie. Marsha was Kobus se meisie en ek is nou vir haar verantwoordelik. Sy het geen familie nie.”

			“Ek kan mos nie nou skielik vir haar sê sy kan nie meer kom kuier nie. Jy kan nie so wreed wees nie, Lukas.”

			“Wreed? Moenie my laat lag nie. Jy is die wrede een wat nie omgegee het hoe jy ’n jong man se lewe opgemors het nie. Jy moet ook weet, net omdat die eiland joune is, beteken dit nie die rivier behoort ook aan jou nie. Ek beoog bootvaarte op die rivier vir besoekers.”

			“Maak wat jy wil, Lukas. Ek sien nou ek het jou heeltemal verkeerd opgesom. Eienaardig, jou swart hare en donker oë het my nogal aan Kobus laat dink, maar jy is ’n harde mens, nie Kobus se skadu werd nie,” antwoord sy, nou kalmer. Hy is onredelik en sy voel te sleg om nog stil te staan vir sy sweepslae.

			Hy lyk onbewoë.

			“Al weer reg om met die tong te slaan die oomblik wat jy nie jou sin kry nie, nè, Linda? Kobus was lief vir jou en hy het ’n mooi in jou gesien wat ek beslis nie sien nie. Uiterlik, ja. Jy is mooi, maar jou soort innerlike stoot my af,” krys hy en kom orent. 

			“Jy is beledigend teenoor my, maar wil nie van jou eie medisyne terugkry nie? Vir wat het jy hier aangekom onder valse voorwendsels? Kon jy nie van die begin af gesê het jy is hier om my lewe te kom vergal nie? Ek dink jy moet liewer loop voor ek nog dinge kwytraak wat kan bly,” antwoord sy stug toe sy ook orent kom.

			Lukas stap tot voor haar. Sy gesig is so naby hare, sy asem stuur louwarm vlagies oor haar wang. Donker oë boor in hare. Storms woed daarin.

			“Nee, ek wou eers kyk watse soort mens jy is. Jy is sexy en sal enige man se bloeddruk die hoogte injaag wat die fisieke betref. Maar andersins ’n leë blondekoppoppie wat op haarself verlief is,” sis hy deur sy tande.

			“Hoe durf jy so met my praat? Jy ... jy walg my,” beur die woorde net so sissend oor haar lippe, maar voor sy enigiets anders kan byvoeg, kom sy hande op haar skouers neer, en trek hy haar tot styf teen hom. 

			Sy weier om asem te haal want met elke teug beur haar borste heen en terug teen sy gespierde borskas. Selfs so tussen haar woede deur, skiet prikkelende sensasies deur haar lyf. Haar lippe gaan oop, wil hom beveel om haar te los, maar dit gaan meteens aan die bewe, en sy weet sy begeer hierdie man wat haar baie duidelik haat. Is hy reg oor haar? Is sy bedorwe en wil hê wat buite haar bereik blyk te wees?

			“Ek sien in jou oë jy wil my hê, Linda, en op hierdie oomblik keer niks my om te vat wat jy my bied en eers daarna te loop nie,” kom sy stem grof by haar oor. 

			Haar hele liggaam ruk styf van skok. Het haar lyf en oë so duidelik haar gevoelens aan hom oorgedra? Sy beur met haar hande teen sy bors.

			“Jy is stapelgek, los my nou dadelik of ek skreeu,” antwoord sy, maar kan die rukkerige beweging van haar lippe nie onder beheer kry nie.

			“Ga! Net die kranse sal antwoord gee, ou meisietjie. Jy is afgesonderd hier, en as jy weet wat vir jou goed is, sal jy terug trek na jou stadswoonstel toe,” tart hy, maar los haar steeds nie.

			“So dis jou plan. Jy wil my teen die mure uitdryf sodat ek van Boshoek af moet padgee? Ek het nuus vir jou, Lukas Swanepoel, ek is hier om te bly, so maak wat jy wil,” kry sy dit uit, haak af en skop hom geniepsig teen sy been.

			Hy ruk styf hier teen haar. Spottend laat sak hy sy hande agter teen haar rug af. Sy hande kom op haar sitvlak bymekaar en hy trek haar styf teen sy onderlyf vas. Verraderlike kriewelings van begeerte ruk deur haar buik en sy snak na asem. Kan sy hierdie man haat en terselfdertyd daarna verlang om haar in sy omhelsing te verloor?

			Ruk jou reg, Linda. Jy is mos nie so ’n swakkeling nie, skel dit in haar binneste. Maar hy is sterk en haar pogings om sy arms om haar los te maak, faal jammerlik. Met kalmte wat sy iewers vandaan haal, laat sy haar liggaam teen hom ontspan en haar arms kruip om sy lyf om hom net so styf vas te hou. Twee kan hierdie speletjie speel. Momenteel spring daar verbasing in sy oë, maar dit word blitsig vervang deur begrip. Sy kop sak en sy lippe kom ferm op hare neer voor hy haar blitsig los. Uitdagend kyk sy na hom terwyl haar borste op en neer dein.

			“As ’n skop jou nie tot nugterheid wil skok nie, is jou eie tegniek seker die ding,” spot sy, maar haar hele lyf tintel nog van die ekstase wat sy verruklike lyf in haar ontketen het.

			“Ons sal sien wie wen, Linda, ons sal sien,” sê hy spottend, draai om en stap met ’n tartende lag van haar af weg die donkerte in.

			Die houtbank is hard onder haar sitvlak toe haar bene haar nie meer wil regop hou nie. Meteens is alles wat sy so pas moes aanhoor en alles wat daarmee gepaardgegaan het vir haar soos ’n maalkolk waarin sy beland het. Skuldgevoelens oor Kobus, woede teenoor Lukas, en terselfdertyd die hunkering na hom stoei in haar. Knersend op haar tande staan sy oomblikke later op en stap die rondawel binne. Hierdie nonsies hou nou net hier op. Sy sal haar nie deur hom laat intimideer nie, en hom op gelyke voet aanvat as dit is wat hy wil hê.

		

	
		
			Vier

			Tevrede bekyk Linda die nuwe vasmeerplek wat sy heeltemal weg van Boshoek se huis af laat aanbring het. Die agent wat die boot laat aflewer het, was so gaaf om vir haar ’n span werkers te bring om die houtkaai blitsig vir haar hier aan te bring. Haar privaat besoekers sal van nou af van ’n grondpad moet gebruik maak om hier uit te kom, maar dis ten minste uit Lukas se oog.

			Die nuwe boot is heelwat kleiner as die een waarmee sy vaar, maar baie netjies en gerieflik. Sy het dieselfde werkers gevra om vir haar ook ’n houtafdak oor die water aan te bring soos die een wat sy daar by die rondawel het. Dit beskerm die boot teen die sonstrale.

			Noudat almal weg is, ry sy terug rondawel toe. Asof die rondawel aan hom behoort, sit Lukas lui agteroor op die een stoepstoel haar en inwag. Sy het vermoed hy is hier, want die roeiboot is by haar vasmeerplek. 

			“Wat soek jy al weer hier? Ek is seker jy het gesê ek moet uit jou pad bly, maar hoe moet ek nou maak as jy nie uit my sig wil bly nie?” val sy dus eerste aan en kyk hom hande in die sye aan.

			“Moet jouself nie vlei en dink ek kan nie deur my dae kom sonder om jou te sien nie. Ek het vir jou afskrifte van al die verskillende dokumente gebring om enige onsekerhede die nek in te slaan. Boshoek is myne, die eiland joune, so eenvoudig soos dit. Nou is jy die rykdom van Boshoek kwyt,” antwoord hy onversteurd en hou ’n groot koevert na haar toe uit nadat hy opgestaan het.

			Sy vat die koevert en gooi dit op ’n lae stoeptafel langs ’n potplant neer.

			“Jy wil maar nie verstaan nie, nè? Ek het Boshoek nie nodig nie. Nou hoef ek my nie nog daarmee ook te bemoei nie. Ek sal ook nie voortaan van die kaai daar naby jou gebruik maak nie, ook nie my gaste nie. Werkers is besig met ’n nuwe kaai by die einde van die grondpad aan die verste punt van jou huis af, en die nuwe boot is reeds daar. Jy moet maar self vir jou ’n boot aanskaf wanneer jy moeg word vir roei. Dit sal tog nie ’n probleem wees nie, want jy het mos nou Boshoek se rykdom om mee te maak wat jy wil.”

			“Net omdat ek nou meer geld het as ’n ruk gelede, beteken dit nie ek gaan op my bas sit en niks doen soos jy nie. Terselfdertyd moet jy weet ek het nie Boshoek se rykdom nodig om enigiets te doen nie; ek het in die verlede heel goed vir myself gedoen. Ek kry in elk geval môre my groot boot wat ek vir plesiervaarte op die rivier gaan gebruik. Intussen geniet ek die roeiboot en dit hou my fiks. Jy sal in die dokumente sien ek is wel geregtig om van die eiland se vrugte vir huisgebruik te kom haal. Of gaan jy beswaar daarteen hê?” vra hy met sy wenkbroue omhoog.

			“Ek is nie kleinlik nie, Lukas, al is dit wat jy dink. Ek het egter ’n versoek, en hoop jy is ook nie kleinlik om dit vir my te weier nie. Ek wil graag hê Dries se seun Jack moet vir my kom werk. Hy werk tog nie in die houtbedryf vir jou nie.”

			“Wat moet hy vir jou kom doen?” vra Lukas ná oomblikke van stilte.

			“Hy moet in die houthut daar by die nuwe kaai gaan woon om na die boot om te sien. Soms sal ek hom vra om hier rondom die rondawel die plek netjies te hou ook. Ek verstaan hy is onlangs getroud, maar die rondawel is groot genoeg vir ’n egpaar. Kan ek hom kry?”

			“Vat hom gerus. Ek het hom nie nodig nie en ek is seker jy sal hom goed betaal,” antwoord hy, en sy kan nie uitmaak of daar tog verskuilde spot in sy stem is nie. Hy kyk na haar deur vernoude oë.

			“Wat nou van Marsha?”

			“Jy hoef jou nie verder oor jou uitnodigings aan haar te steur nie. Marsha is in die sewende hemel, want sy het op die dorp by die hospitaal as administratiewe klerk werk gekry. Hulle bied haar ook gratis verblyf aan en sy sal dus van oormôre af nie meer op Boshoek woon nie.”

			“Jy het gesê jy is vir haar verantwoordelik. Hoe het dit nou gekom dat sy vir haarself gaan sorg?”

			“Marsha wil onafhanklik wees, en sy sê sy het lank genoeg op my nek gelê sedert Kobus se dood. Ek kan haar nie keer nie, ook nie haar kinderlike opgewondenheid hieroor demp nie. Seker iets wat jy nie sal verstaan nie, want jy moes nog nooit vir jou geld werk nie. Alles het in jou skoot geval.”

			“Lukas, jy laat dit soos ’n beskuldiging klink, en jy is boonop verkeerd. Ek het lank saam met my pa in sy besigheid gewerk, en dit ná sy dood bestuur. Ek weet presies wat daar aangaan en al het ek ’n bestuurder aangestel, hou ek steeds ’n oog oor alles, al woon ek nou hier op die eiland.”

			“Nou toe nou, wie sou dit kon raai. Die poppie is toe wel blond, maar nie heeltemal ’n leëkop nie,” spot hy en maak aanstaltes om te loop.

			“Ek sal môre gou na Dries toe gaan en met Jack praat. As hy te vinde is vir my aanbod, bring ek hom en sy vrou sommer saam terug na die hut toe. Sodoende het ek nie nodig om weer my voete op jou werf te sit nie.”

			“H’m. Maak so, dit pas my. As daar dalk iets van sentiment vir jou in die plaashuis is, vat dit gerus ook saam. Jy mag maar deur die huis loop om te kyk.”

			“Nee, dis nie nodig nie. Dankie in elk geval vir die groothartigheid – iets wat ek nie van jou verwag het nie,” antwoord sy smalend.

			“Mooi, ek dink ons verstaan mekaar. Ek kom môre vir my vrugte haal.”

			“Jy hoef nie elke keer vir my te sê wanneer jy wil kom vrugte haal nie. Ek gaan jou nie met ’n geweer inwag en wegjaag indien jy nie vooraf sê nie.”

			Hy antwoord nie, lag net hard voor hy tot voor haar stap, haar peinsend aankyk, sy hand in ’n groet lig en wegstap. Daardie peinsende uitdrukking wou vir haar iets sê. Sy kon dit aanvoel. En die gevoel was nie een van kommer oor nog ’n tongaanval nie, dit was asof daar iets van ’n tikkie gemeensaamheid daarin geflits het. 

			“Baie dankie dat Jack en Sanna vir my kan kom werk, oom Dries, tant Helen. Ek verseker julle daardie hut is in ’n baie goeie toestand. En Jack is welkom om in sy spaartyd nog ’n vertrek daar aan te bou. Ek het reeds gereël dat daar vir hulle krag aangelê word. Voorlopig moet hulle maar van kerse en ’n gasstofie gebruik maak,” sê Linda, sit haar koppie neer en staan op. “So ja, dit was mos nou lekker koffie, Tante.”

			“Ag, ons is maar te bly onse kind gaan vir jou werk. Hy was al so bekommerd omdat werk so skaars is, en hy moet vir Sanna kan sorg,” antwoord Helen. “Daar kom hulle juis nou saam met Marsha aan.”

			“Dag, Jack en Sanna. Ek hoop julle gaan lekker woon en werk. Julle kan maar solank julle goed op die boot gaan pak, hoor. Hallo, Marsha,” groet Linda.

			“Dankie vir die werk, juffrou Linda. Ons is so opgewonde om nou ons eie plek te kan hê. Ek belowe ons sal alles daar mooi maak en skoon hou,” sê Jack en Sanna beaam kopknikkend.

			Marsha kom voor haar staan en haar vingers praat met Linda. Sy wil weet of sy saam kan ry op die boot wanneer sy vir Jack-hulle wegneem, en daarna ’n rukkie by haar op die eiland kan kom kuier. Vir ’n oomblik lank is Linda besluiteloos, gedagtig aan Lukas wat nie wil hê Marsha moet na haar toe kom nie. Tog stu ’n weerbarstigheid in haar op om hom darem nou ook nie oral sy sin te gee nie, en sy glimlag vriendelik vir die mooi meisie.

			“Jy is baie welkom om saam te gaan. Waar is Lukas? Jy moet hom darem net sê.”

			Die vingers gesels weer en Linda lei af Lukas is dorp toe en sal namiddag eers terugkeer.

			“Sal tant Helen asseblief vir Lukas sê Marsha is saam met my eiland toe?” vra Linda.

			“Natuurlik, kind. Marsha is juis so alleen hier en ek verstaan nie altyd haar vingertale nie. Julle kom goed oor die weg, so ek hoop sy geniet dit saam met jou.”

			Marsha se hand voel klein en warm in hare toe sy haar aan die hand neem, vir die ouer mense waai en aanstap boot toe. Jack-hulle se goed is reeds alles gelaai, en sy help Marsha die boot op voor sy na die stuur toe stap. Agter haar hoor sy opgewonde geluide soos Marsha met Sanna-hulle probeer kommunikeer, en hoe hulle kliphard met haar terugpraat asof sy doof is. Sy glimlag en stuur die boot seepglad in die rigting van die nuwe kaai en hut. Hulle is byna klaar daar en sy kan met die boot tot teen die kaai vorder sodat Jack hulle goed maklik kan aflaai.

			“So ja, Marsha, die res van die dag is ons s’n. Waarvoor het jy lus? Wat wil jy graag doen?” vra Linda en sy glimlag toe Marsha se vingers begin lewe. 

			Sy wil op die eiland gaan rondstap, en dit pas Linda ook, want sy wou mos juis vandag teen die ander kant van die eiland gaan stap het. By die rondawel pak sy vir hulle vrugte en koeldrank in, sluit die deur toe en hulle begin stap.

			Kort-kort gaan Marsha staan, trek Linda se aandag en gesels met die vingers oor die skoonheid van die omgewing en alles wat vir haar so pragtig is. Linda se selfoon lui skril in haar denim se sak, en sy haal dit uit met ’n verskonende handgebaar na Marsha toe. Die meisie glimlag en draf vooruit terwyl Linda gesels.

			Dis Herman.

			“Is jy nog kwaad vir my, Linda?” vra hy ná hy gegroet het.

			“Ons praat nie weer daaroor nie, Herman. Jy weet mos nou wat gaan vir wat. Hoekom bel jy? Is daar iets wat ek vir jou kan doen?”

			“Ek wil maar net weet of ek by jou op die eiland vir ons kan kom vleis braai, of as dit te veel gevra is, net ’n sundowner kom drink?”

			“Wel, Marsha kuier op die oomblik by my en ek sal haar later weer moet terugneem Boshoek toe. Miskien kan jy liewer ’n ander keer kom. Ek kan nie nou vir jou ’n tyd gee wat my sal pas nie.”

			“O, goed, dis reg so. Ten minste het jy nie summier geweier nie,” antwoord hy met ’n sagte, onsekere laggie.

			“Jy is ’n jare lange goeie vriend, Herman, en ek wil dit so hou, so hoekom sal ek weier? Nou moet ek eers groet, want ek en Marsha stap op die eiland rond, en sy het nou vooruit gedraf sodat ek haar al uit die oog verloor het. Totsiens, Herman,” groet sy en stap vinnig in die rigting wat Marsha geloop het.

			Effens benoud kry sy na ’n hele rukkie se loop steeds nie vir Marsha in die oog nie. Sy gaan staan en kyk reg in die rondte om haar, maar sien geen teken van enige ander mens nie.

			“Marsha! Maaarshaaa!” roep sy, en voel onmiddellik effens simpel, want al hoor Marsha haar, kan sy tog nie antwoord nie. Maar sy kan dalk tog op die geroep reageer en terugkom na haar toe. Sy hou aan roep en besluit om hier te bly staan sodat haar stem nie uit verskeie rigtings kom nie.

			Hoe kon die meisie sommer so in ’n kwessie van ’n paar minute soos ’n speld verdwyn het? Sy moet haar tog kan hoor roep, so hoekom kom sy nie te voorskyn nie? Hulle het ver gestap, tot amper by die punt waar sy gister was, aan die ander kant van die eiland. Sê nou sy het iets oorgekom en sy kan nie terugkom nie! O, hemeltjie, Lukas gaan haar behoorlik afslag. Marsha was nie veronderstel om hier te wees nie. Wat moet sy doen?

			Sy besluit om in sirkels wat telkens wyer uitkring te loop en steeds te roep. Later is sy egter so moeg en haar stem so hees, sy voel om net hier op die gras neer te sak.

			“Genugtig, Linda, wat roep jy so aanhoudend na Marsha? Wat doen sy in elk geval by jou?” vra Lukas meteens hier bokant haar en sy kyk vinnig op van waar sy op die gras sit. Die ontevredenheid in sy oë laat haar blitsig weer orent kom.

			“Sy wou so graag saam ry toe ek Jack-hulle gaan wegbring het. Daarna het sy gevra om saam te kom eiland toe sodat ek die plek vir haar kan wys.”

			“Ja, en toe? Waar is sy nou?” vra hy en die frons tussen sy oë verdiep.

			“My foon het gelui,” begin sy en vertel hom alles.

			“Jy moes haar nooit saamgebring het nie. Het jy my nie duidelik genoeg verstaan toe ek gesê het ek wil haar nie by jou hê nie?” vra hy kil.

			“Hemel, Lukas, dis nie nou tyd vir verwyte nie. Help my liewer na haar soek. Bowendien, ek het nie ’n soort siekte wat ek aan haar kan afskuur nie, so jy is sommer onredelik met jou eise,” bars sy los. “Ek hou van haar en sy geniet my geselskap.” 

			“Ja, maar sy kan jou lelike maniere aanleer, soos byvoorbeeld om nie vir ’n ander mens se gevoelens om te gee nie,” brom hy steeds kil. “Ek sal diékant toe loop, jy anderkant toe,” vervolg hy stug en begin van haar af wegstap. “Al moet ons reg in die rondte en in die middel rond soek, en al word dit donker, sal ons aanhou soek!” roep hy oor sy skouer.

			Al weet sy Marsha kan nie antwoord nie, roep sy kort-kort so ver sy loop. Hoe meer tyd verloop, hoe sterker pak die angs in Linda saam. Plek-plek verblind trane haar en sien sy nie behoorlik waar sy loop nie. Sy het al twee keer neergeslaan. Deur haar denimbroek voel sy die brandseer op beide knieë, en weet dit is nerfaf.

			Moeg leun sy teen ’n dik boom aan. Sy is amper waar sy gister was, so sy het vandag twee keer so ver geloop – eers een kant en nou die ander. Die son begin ondergaan, en daarna word dit nogal vinnig skemer hier. Dis bokant haar vuurmaakplek dat ’n mens sommer net so kan verdwyn op hierdie eiland. Dis nou nie asof dit so verskriklik groot is nie. Iewers ruik sy rook, en sy snuif deur die lug. Nie sy of Lukas rook nie, so waar kom dit vandaan?

			Stadig draai sy in die rondte, haar oë geskreef vir die geringste teken waar die rook vandaan kan kom. Sy het dit! So geruisloos moontlik stap sy in die rigting van die dun spiraaltjie rook ’n entjie van haar af tussen die bosse. Fronsend bekyk sy die plek op die grond waar die spiraaltjie tussen droë takke en gras uitkom. Dit kom beslis van onder die goed uit.

			Sy gryp die naaste droë tak en begin die los takke en gras van die rook af wegwoel. Voor haar oë verskyn ’n gat in die grond wat baie duidelik nie vars gegrawe is nie, en die rookreuk word sterker en duideliker.

			“Wat maak jy? Wat is daar?” vra Lukas toe hy tussen die bosse deur na haar toe beur.

			“Ek het rook onder die takke en goed sien uitkom en dit oopgekrap. Ek weet nie wat moet ek nou maak nie. As sy hier onder is, en alles is weer hier bokant haar kop toegemaak, beteken dit dalk sy is nie alleen nie, en sy kan ons nie sê nie.”

			Lukas krap nog meer goed weg, en ’n dik tou kom te voorskyn waar dit netjies onder die bosse deur versteek lê tot waar dit aan ’n boomstam vasgemaak is. Die res van die tou hang in die gat af.

			“Ek gaan afklouter. Bly jy hier en hou die omgewing dop,” sê Lukas en begin teen die tou afseil.

			“Wees versigtig,” kan sy nie help om hees agter hom aan te roep nie.

			“Gmf, asof jy omgee,” brom hy en verdwyn uit sig.

			Gespanne staan Linda en wag.

		

	
		
			Vyf

			Dit voel vir Linda soos ure later voor sy Lukas vanuit die gat hoor skreeu.

			“Linda, Marsha is hier, maar dit lyk of haar een enkel gebreek is. Volgens haar het twee mans haar gegryp en in die gat gegooi. Sy het op haar voet te lande gekom. Dis sy wat ’n klompie rommel hier aan die brand gesteek het met ’n sigaretaansteker wat sy tussen die goed gekry het. Ek gaan probeer om met haar teen die tou op uit te klim. Gelukkig makeer haar arms niks, en sy kan aan my vashou. Is alles stil daar bo?”

			“Ja, dis stil. Ag, dankie tog, sy’s veilig. Kan ek help deur aan die tou te trek?”

			“Los liewer. Netnou foeter jy ook in die gat, en jy sal in elk geval nie hond haaraf maak teen ons gewig aan die tou nie,” roep hy terug.

			Steeds gespanne staan Linda hulle handewringend en inwag. Meteens dink sy aan oom Dries wat gepraat het van ligte snags op die eiland. So hy is reg, en sy het gedink hy verbeel hom sommer. Wat maak die mans hier op haar eiland, en waarvoor is hierdie gat hier? Arme Marsha moes toevallig hier op hulle plek afgekom het terwyl hulle hier was.

			Die tou beweeg effens heen en weer en sy weet dis hoe Lukas spartel om met Marsha se gewig aan sy lyf uit te klouter. ’n Yslike sug glip oor haar lippe toe sy kop en hande te voorskyn kom, daarna Marsha s’n waar sy soos ’n apie styf teen sy rug aan hom klou. Uitgeput rol Lukas by die gat uit nadat Linda vir Marsha uitgehelp het.

			Marsha staan op een voet, maar gryp Linda om die nek en klou aan haar vas terwyl Lukas sy asem terugkry. Aan die rukkende lyf hier teen haar weet Linda Marsha huil en sy streel vertroostend oor haar rug.

			“Kom sit hier op die gras. Jou een been sal moeg word,” sê sy sag en help die meisie om te sit. Uit haar rugsak haal sy lemoensap en skink vir Marsha en Lukas elkeen ’n houertjie vol. Albei drink dorstig. Marsha knik dankbaar en Lukas kyk eienaardig na haar toe hy die leë houer na haar toe uithou. 

			“Dankie. Ek het jou hulp nou verder ook nodig, Linda.” Sy stem is skoon vreemd. “Marsha sal nie kan stap nie. Ek sal haar moet dra, maar dit is ver, so ek sal plek-plek moet rus. Dit gaan nou vinnig donker word. Sien jy kans om rondawel toe te draf en met ’n lamp terug te kom? Al wat ons nou nog nodig het, is as ek met Marsha en al moet neerslaan en sy doen nog beserings op.”

			“Natuurlik sal ek dit doen. Ek draf sommer nou dadelik voor die donker my ook heeltemal inhaal,” antwoord Linda en staan op. “Gaan jy solank met haar begin loop, of wag jy hier tot ek kom?”

			“Nee, ek gaan loop solank dit lig genoeg is om te sien. Ek gaan uit die bosse na die sand toe stap sodat jy ons maklik kan kry op jou terugtog,” sê hy vinnig. “Wees versigtig,” kom die twee woorde sag agter haar aan.

			Die duiweltjie in Linda laat haar oor haar skouer roep: “Asof jy omgee!” om hom in eie munt terug te betaal. Sy begin draf so vinnig as wat die oopte haar toelaat.

			Haar keel brand soos vuur toe sy eindelik die rondawel bereik, en sy storm reguit yskas toe vir koue water. Sy het haar rugsak by Lukas-hulle gelos en dus niks gehad om intussen te drink nie. Die laaste entjie kon sy skaars voor haar sien. Al is sy moeg, kan sy nie nou rus nie. Lukas en Marsha wag vir haar met die lamp. Sy gryp ’n botteltjie koue water uit die yskas uit om saam te neem.

			Gelukkig is die gaslamp se kannetjie vol gas en stuur dit ’n groot heldergeel gloed rondom haar toe sy oomblikke later weer die pad terug aanpak. Dié keer op die wit sandstrook, waar Lukas sal loop. Sy is eenvoudig te moeg om weer te draf en stap maar so vinnig as wat haar bewende bene haar toelaat.

			Skielik voel die pad vir haar eindeloos, maar eindelik kry sy hulle in sig. Dit gee haar weer ’n bietjie meer woema en sy stap vinniger tot by hulle. 

			Lukas sit Marsha op die sand neer, neem die lamp by Linda en beduie sy moet ook sit. Dankbaar sak sy sommer net daar neer, neem ’n sluk water en hou die botteltjie na hom toe uit. Hy gee eers vir Marsha en sluk toe die res weg.

			“Ons rus ’n bietjie. Ek kan sien jou gô is taamlik uit, maar toemaar, myne ook,” beduie hy.

			Marsha raak aan Lukas en hy kyk na haar. In die lamplig praat haar vingers met hom en Linda lees dit saam met hom.

			“Natuurlik kan jy nie met daardie voet gaan werk nie. Jy kan by my kom bly en ek sal jou mooi versorg,” sê Linda voor Lukas sy mond kan oopmaak.

			Die vingertjies beweeg weer blitsig. Sy wil werk.

			“Ek is seker Lukas kan reël dat die werk vir jou gehou word tot jou voet herstel het. Of hoe, Lukas?” vra sy met ’n uitdagende kyk na hom.

			Hy kyk van die een na die ander, skud sy kop net effens en streel oor Marsha se arm.

			“Ek is bevrees hulle moet van môre af iemand in die pos hê, so ek sal nie kan plan maak daar nie,” sê hy sag. “Maar nou het jy baie tyd om te soek vir ’n ander werk. Ek sal help soek.” 

			“Ek ook,” bied Linda vinnig aan.

			Weer praat die vingers, dié keer na Linda toe.

			“Maar natuurlik het ek dit bedoel toe ek gesê het jy kan by my kom bly. Op Boshoek kan Lukas tog nie na jou kyk nie, en Helen het haar eie werk.”

			“Ek weet nie of dit so ’n goeie idee is nie,” brom Lukas en kyk fronsend na Linda. 

			Sy maak of sy die frons miskyk.

			“Jy kan al Marsha se goed van haar stokperdjies hierheen bring sodat sy genoeg het om haar mee besig te hou terwyl ek bedags skilder of iets anders doen. Sy sal ten minste nie alleen wees nie.”

			Marsha klap haar hande ingenome, kyk pleitend na Lukas, en dié trek sy skouers toegeeflik op.

			“Ons moet loop, dit word laat,” sê hy, staan op en tel vir Marsha op. 

			Linda neem die lamp en stap langs hom sodat die lig duidelik voor hulle op die sand skyn. 

			“Daar is geen maan of sterre te sien nie. Lyk of dit toegetrek is, so ons kan dalk later vannag of môre reën verwag,” sê Linda toe sy in die lug opkyk.

			“Ek dink juis ons beter wikkel of ons gaan nog natreën ook,” sê Lukas en versnel sy pas. “Die vrugte wat ek gepluk het, sal ek môre gaan haal. Ek het dit teen ’n boomstam neergesit. Dit wil sê as die apies dit nie beetkry nie.” 

			Hy moet sekerlik al baie moeg wees. Sterk of te nie, om so ver te stap met ’n mens in jou arms, is nie kinderspeletjies nie. ’n Tikkie meegevoel teenoor hom rank in haar op. Lukas is duidelik baie beskermend teenoor Marsha, maar sy glo ook hy sou hierdie dinge vir enige ander persoon in nood gedoen het.

			“Uiteindelik,” prewel Linda toe sy met tam bene die rondawel se trappe begin klim.

			Binne sit Lukas vir Marsha op die bank neer, en sak sommer self op die mat neer, waar hy uitgestrek gaan lê. Marsha kyk met groot oë na hom toe, en die vingers praat ontsteld. Sy is so jammer, hy moet seker so moeg wees.

			“Dis oukei, Marsha. Dis mos nie jou skuld as twee boewe jou laat seerkry het nie. Ek wou nog nie vra nie, maar nou sal ek moet. Het jy gehoor waaroor hulle gepraat het? Hoekom was hulle op die eiland? Het hulle weer uit die gat geklim?”

			Dringend gesels die vingers. Nee, hulle het nie uit die gat geklim nie, net die takke daaroor toegetrek. Die gat maak ’n draai onder die grond na ’n watergrot toe. Hulle is daarheen en sy het op een been versigtig agterna gehink sonder dat hulle haar gesien het. Hulle het agter ’n watermassa in die grot verdwyn en nie weer te voorskyn gekom nie. Hulle het nie veel gepraat nie, net gewonder wat moet hulle nou met haar maak. Hulle het darem gesnap sy is stom ná al die tekens wat sy benoud vir hulle probeer wys het. 

			Sy het met die tou probeer uitklim, maar was te swak daarvoor en het toe in hulle goed daar begin rondkrap tot sy op die sigaretaansteker afgekom het. Daar het die plan om rook te maak haar te binne geskiet.

			“Wel, jou plan het gewerk, want as dit nie daarvoor was nie, sou ek nooit geweet het daar is ’n gat nie,” antwoord Linda. “Ons moet jou by ’n dokter kry met daardie voet. Die beste sal wees as ek my dokter vra om hierheen te kom, dit sal soveel probleme uitskakel. Is dit reg so, Lukas?” vra sy darem om dit nie te laat klink of sy nou sommer alles wil oorneem nie.

			“As jy dink hy sal hierdie tyd van die aand eiland toe kom, sal ek hom oorkant met die boot gaan haal. Jou boot, nie die roeiboot nie, as jy nie omgee nie.”

			Linda skud haar kop en bel haar dokter. Hy is jonk en sy weet hy maak vir haar ogies, maar sy glimlag net toe hy dadelik inwillig om te kom. Toe sy sê Lukas sal hom met die boot kom haal, protesteer hy kamma kreunend omdat sy nie self kom nie. Hy vra hul moet net ’n bietjie geduld gebruik, want hy het nog twee ander besoeke om eers te doen. Hy sal bel wanneer hy by die boot kom.

			“Die arme man. Hou jy hom ook aan ’n lyntjie soos vir Herman?” vra Lukas.

			Sy wens sy kan weet wat daardie donker uitdrukking in sy oë beteken terwyl dit stil oor haar gesig kuier.

			“Ek hou geen man aan ’n lyntjie nie, Lukas. Dis alles jou verbeelding. My hart is nog myne, en die manne wat my wil hê, weet dit. Ek draai nie doekies om nie.”

			Marsha glimlag en die vingers gesels met Linda. Mooi so, Linda, moenie met jou laat sukkel nie. Daarna knipoog sy vir Lukas sodat hy moet weet daar is nie regtig byt in haar woorde nie.

			“Gee jy om as ek stort, Linda?” vra Lukas en kom orent. Sy asemhaling het reeds bedaar.

			“Glad nie. Jy kan oom Hardus se kamerjas gebruik. Ons kan jou klere uitspoel en tuimeldroog soos ek met Herman s’n gemaak het. Wanneer die dokter met Marsha klaar is, sal ek haar help om te was.”

			Lukas grinnik in haar rigting toe sy van die kamerjas praat en stap badkamer toe. “Kom haal dan maar asseblief my vuil klere hier by die deur as jy so fluks wil wees!” roep hy na haar.

			Ná etlike oomblikke stap sy badkamer toe, tik liggies aan die deur en wag vir die klere. Die deur gaan oop en hy staan met sy pragtige brons bolyf voor haar soos daardie eerste dag. ’n Handdoek maak net-net sy onderlyf toe. Hy hou die klere na haar toe uit en toe sy dit vat, gryp hy haar hand vas en trek haar tot digby hom. Sy kop sak tot by haar oor.

			“Jy is ’n regte klein heks, Lindatjie, jy toor mens se verstand deurmekaar, maar gelukkig kom daar agterna darem altyd weer die helderheid. Toe, loop nou voor ek jou saam met my onder die stort inpluk,” fluister hy hees, en du haar met klere en al by die deur uit.

			Voor die deur staan sy met bonsende hart, nie in staat om onmiddellik terug te beweeg sitkamer toe nie. Vir ’n oomblik daar binne het sy gewens hy wil haar soen, al teen haar oor en nek langs tot sy lippe eindelik hare onder syne gevange neem. Nou staan sy hier met ’n gloed oor haar gesig en hunker steeds daarna. Iets drasties is met haar verkeerd. Wanneer sy so naby Lukas is, verander haar logiese denke in heeltemal iets anders. Al wat dan saak maak, is die vurigheid van vrouwees in ’n man se arms. Lukas se arms. Dis of veelkleurige borreltjies haar bloed deurstroom, haar in die lug optel en laat neerkyk na alles wat so onbenullig is.

			Skok trek deur haar hakskeen toe sy driftig haar voet stamp om só uit haar dwaling te kom, en sy swets saggies. “Marsha, ek kom nou. Sit net gou die klere in die wasmasjien!” roep sy en verdwyn in die waskamer langs die kombuis.

			“Jy is gelukkig. Jou voet is net erg verstuit en ’n spier is geskeur,” sê Linda toe Lukas weer die dokter met die boot terugneem na sy voertuig toe. “Dokter het dit deeglik en stewig verbind ná hy dit versorg het. Ek is so bly die voet of enkel is nie gebreek nie, Marsha.” 

			Marsha se vingers raak besig. Beteken dit nou ek hoef nie meer by jou te bly nie? 

			Haar mond pruil soos ’n soebatkindjie s’n.

			“Nog nooit nie. Natuurlik bly jy. Terwyl ek skilder, kan jy lekker sit en hekel of brei of lees, net wat jy wil,” antwoord Linda laggend. “O, en jy kan vir my kitaar speel.”

			Lukas bly hierdie keer lank weg, ek wonder hoekom, vra Marsha se vingers nadat sy alles wat Linda gesê het knikkend beaam het.

			“Noudat jy dit noem, ja, hy is al langer weg as wat regtig nodig is. Maar wag, daar sien ek nou die boot se ligte op die water. Hy en die dokter het seker maar nog gesels.”

			Kort daarna staan hy op die rondawel se trap.

			“Jammer ek het ’n bietjie gesloer, maar ek het dit goed gedink om sommer jou dokter se selfoon te gebruik en het die saak by die polisie aangemeld. My selfoon moes iewers op die eiland uit my sak geval het. Ek het ’n vermoede dis dalk in daardie gat waar ek Marsha gaan uithaal het.”

			“Wat sê die polisie?” 

			“Hulle het belowe om môre die plek te kom deursoek. Dis nie die moeite werd om nou in die nag te kom nie. Ek kan egter nie julle twee vroumense vannag alleen hier laat bly nie. Julle kan óf saam met my Boshoek toe gaan óf ek kan gou Marsha se goed gaan haal en vannag hier op die bank by julle slaap. Die keuse is julle s’n,” antwoord hy ernstig.

			Linda kyk na Marsha, en dadelik raak haar vingers besig. Sy verkies om nou in die bed te gaan klim, want die inspuiting het haar vaak gemaak. Kan Lukas nie maar asseblief haar goed gaan haal en hierheen kom nie?

			“Goed, Lukas, daar het jy jou antwoord. Ek gaan Marsha die bed inhelp solank jy teruggaan en haar goed gaan haal. Ek sal haar sommer daar afspons. Laat Helen jou help, sy sal weet wat om in te pak vir ’n paar dae lank. Bring haar kitaar saam?” vra Linda en staan op.

			“Laat ek haar eers vir jou kamer toe dra. Dit sal gouer en makliker wees as wat sy eenbeentjie langs jou moet kamer toe spring,” besluit Lukas, tel Marsha op en wys Linda moet voor loop om te wys watter kamer.

			“Dankie, Lukas,” sê Linda toe hy Marsha sag op die bed neergelê het. “Ons sal nou regkom.”

			“Goed, ek ry gou. Sluit die deur agter my en moenie vir enigiemand anders oopmaak nie. Koffie sal lekker wees wanneer ek terugkom,” voeg hy by en stap vinnig weg.

			“Ek is nou terug, Marsha, ek sluit net gou die deur,” sê Linda en loop agter Lukas aan.

			Toe sy by die meisie in die kamer terugkom, het Marsha se kop eenkant toe gekantel en slaap sy soos ’n baba. Sag trek Linda die deken oor haar nadat sy die ongedeerde voet se skoen uitgetrek het en skakel die kamerlig af. Miskien kan sy gou gaan stort. Sy sal maar môreoggend vir Marsha help was.

		

	
		
			Ses

			“Ek hoop alles wat Marsha nodig het, is hier,” sê Lukas nadat Linda vir hom die deur oopgesluit het. “Helen het al geslaap en ek het toe maar self gepak.” 

			“Ag, ek is seker dit wat jy misgekyk het, sal ek vir haar kan leen of gee. Sit alles sommer hier in die sitkamer neer. Ek sal dit môre in haar kamer uitpak. Ek het klaar koffie gemaak,” antwoord Linda en stap voor hom uit kombuis toe.

			“Ek dink nou daaraan, Marsha het seker ná ontbyt vanoggend niks geëet nie,” sê Lukas toe hy die koffie by haar neem.

			“Ons het vrugte geëet terwyl ons gestap het, dis al. Wanneer laas het jy geëet?”

			“Ontbyt.”

			“Kan ek gou vir jou iets maak?”

			“Volgens Kobus kon jy niks anders as toebroodjies maak nie,” grinnik hy.

			“Daar het heelwat jare verloop sedert Kobus my geken het. Sit in die sitkamer en lees iets, ek maak vir jou kos,” antwoord sy sonder om na hom te kyk.

			Gelukkig het sy vanoggend vir haar ’n bevrore stukkie bief uitgehaal, juis om vanaand gaar te maak. Terwyl dit gaar word, maak sy ’n klein bakkie mengelslaai daarby. Die geurige sous by die biefstuk ruik vanaand vir haar besonder lekker, en sy weet sy het die resep vanaand net reg gemaak. Sy stap sitkamer toe.

			“Ongelukkig is hier nie ’n ander gerieflike eetplek as in die kombuis nie, so jy moet maar daar by die tafel kom eet.”

			“Wel, iets ruik lekker, so ek neem aan dis toe nie toebroodjies nie,” antwoord hy tong in die kies toe hy opstaan en saam kombuis toe loop. By die tafel steek hy vas en kyk na haar. “Moet ek nou alleen eet? Waar is jou kos?”

			“Ek is nie honger nie. Sit en eet. Ek sal loop.”

			“Nee, sit hier,” antwoord hy ietwat kortaf.

			Sonder om teë te praat gaan sit sy aan die oorkant van die tafel.

			Sy let met genoegdoening op hoe smaaklik hy eet. Selfs die stilte tussen hulle terwyl hy eet, pla haar nie vanaand nie. Eers toe hy klaar is en die leë bord en slaaibakkie effe wegstoot, kyk hy na haar.

			“Dankie, dit was lekker. Jammer ek kan nie vir Kobus sê jy het intussen leer kosmaak nie.”

			Sy gee ’n innerlike sug.

			“Jy gaan my nooit van Kobus laat vergeet nie, nè?” vra sy sag, sonder om van hom af weg te kyk.

			“Wanneer ek jou sien, sien ek ook vir Kobus, en jou harde woorde teenoor hom kom outomaties weer in my gedagtes op. Hoekom dink jy het ek gesê dis beter as ek jou nie gedurig sien nie? En hoekom wou ek nie hê Marsha moet jou vriendin word nie? Dis skakels met jou wat ek wou vermy, en kyk nou in watse gemors het jy nou al weer alles laat beland. Solank daardie mans op vrye voet is, kan ek julle nie alleen hier los nie, so ek moet elke dag in jou vaskyk.”

			Hierdie relaas het sy nie verwag nie, en dit stuur ’n kramp deur haar hart. Sy laat sak haar oë voor syne, maar ná ’n rukkie kyk sy ferm na hom toe terug.

			“Dink jy nie ek voel sleg genoeg oor wat jy my alles van Kobus vertel het nie? Wat meer kan ek doen as om te sê ek is jammer oor my woorde aan hom? Jammer omdat ek in die voortvarendheid van die jeug kwetsende dinge gesê het wat nie waar was nie, nie besef het hoe dit hom werklik sou raak nie? Ek kan tog nie daardie tyd ongedaan maak nie, Lukas. Dit het gebeur en ek moet daarmee saamleef. Sy ma leef nie meer sodat jy haar ook kan treiter nie, en nou kom alles op my af. Dis onredelik en wreed van jou. En hoe kan jy my die skuld gee vir hierdie nuwe verwikkelinge?” rol die woorde amper sonder asemhaal tussenin oor haar lippe.

			“Jy kon ’n verskoning uitgedink het oor hoekom Marsha nie met jou kon saamkom nie. Dan was niks hiervan nodig nie. Ook sou sy heel gelukkig môre haar werk kon begin,” antwoord hy reguit.

			“En aan jou sou dit nie ’n duit saak gemaak het of ek dalk op die eiland in gevaar verkeer nie,” kan sy nie help om ietwat bitter te sê nie.

			“Ek hét jou kom vertel van die ligte op die eiland. Jy het jou nie veel daaraan gesteur nie. Boonop was dit nie regtig bewys dat jy in enige gevaar verkeer nie.”

			“Ek het nou die dag beweging teen die berghang langs die waterval gesien.”

			“Wat? En hoekom hoor ek dit nou eers?” vra hy bars en kom orent. Hy lyk so dreigend dat sy ook sommer opstaan.

			“Omdat ek nie kon sien wat die beweging veroorsaak nie. Dit kon net so wel bobbejane of iets gewees het. Dis baie skuins daar.” Meteens dreig warm trane agter haar ooglede, maar sy sluk en sluk. Hierdie dag was vir haar stresvol, sy voel moeg en sy tirade is nou die laaste strooi. “Ek wil nou gaan slaap. Ek het vir jou beddegoed op die bank neergesit. Nag, Lukas,” sê sy vinnig, haar stem effe dik.

			Sy wil vinnig by hom verby stap, maar hy stuit haar deur sy hand om haar een skouer te vou en reg voor haar te kom staan.

			“Los my, Lukas, ek wil bed toe gaan,” kry sy die woorde nou amper gesmoord uit.

			“Of jy dit nou wil weet of nie, jy is met my opgeskeep hier by julle tot die polisie daardie manne aangekeer het. En ja, dit sou aan my saak gemaak het as jy hier in gevaar verkeer. Ek is nie heeltemal die monster waarvoor jy my aansien nie, Linda,” sê hy sag.

			“Hou dan op om my te treiter,” fluister sy, bang hy sal die bewing in haar stem hoor.

			“Jy bewe. Dis nie koud nie. Is jy siek of iets?” vra hy en sy ander hand kom op haar skouer te lande.

			“Nee, ek’s net moeg,” mompel sy, maar wens hy wil haar teen hom vasdruk, haar kop onder sy ken indruk, oor haar hare en rug streel en haar verseker alles vorentoe sal oukei wees.

			Hy trek haar wel teen hom aan en laat sak sy mond tot by haar oor. “Dis nie net moegheid nie, nè, Linda?” fluister hy. “Jy kan dit nie verduur om so na aan my te wees sonder om my te soen nie, nè? Al wat jy hoef te doen, is vra, Lindatjie. Ek is meer as gewillig om so ’n paar oulike lippies te soen,” tart hy met ’n stem so skor dat dit sy woorde weerspreek. 

			Dit ruk haar egter tot nugterheid, en met krag wat sy nie geweet het sy oor beskik nie, stamp sy hom van haar af weg. Sy weet haar oë spuug venyn toe sy op ’n afstand na hom kyk.

			“Lukas, jy is die toppunt van verwaandheid. Jy het ’n hengse ego wat jy vertroetel. Ek is regtig moeg en glad nie lus vir jou nonsies vanaand nie. Gaan slaap, want dis wat ek nou gaan doen,” raas sy en swaai kortom om met haastige treë by haar kamerdeur in te verdwyn.

			As hy darem dink hy kan hom met haar vermaak net omdat hy haar aanloklik vind, maar tog eintlik op ’n manier haat, het hy dit ver mis. Sy is lankal nie meer die amper kind wat sy was toe Kobus nog haar skoolmaat was nie. Ná haar ouers se dood is sy by die werk aan die diep kant ingegooi en sy moes roei en stoei om kop bo water te hou. Nou het sy alles onder die knie, en die lewe is nie meer vir haar net pret en plesier nie. Maar nee, dit sal Sy Hoogheid daarbinne mos nooit glo nie. In sy oë is sy die onverantwoordelike, wispelturige ou meisietjie wat sy boetie na sy graf help dryf het.

			Sy het skaars uitgetrek en wil net haar onderklere ook uittrek om haar nagklere aan te trek, toe daar ’n sagte kloppie aan haar kamerdeur is. Natuurlik kan dit net Lukas wees, want Marsha slaap vas en kan ook nie op daardie voet trap nie. Sal sy dit ignoreer, of sal dit nou kinderagtig wees? Sy trek vinnig ’n japon oor haar amper naaktheid aan en maak die deur oop. Voor haar staan hy met ’n lelie in sy hande. Een van die mooi lelies wat sy oral teen die rivierwalle sien staan het. Hy het net ’n sportbroek aan en die res van sy begeerlike lyf is ’n fees voor haar. 

			“Dis vir jou. Wapenstilstand?” vra hy en leun teen die kosyn aan terwyl hy die lelie na haar toe uithou. Hy lyk self moeg en glimlag net effens.

			“Wat ek wil weet, is waarom wapenstilstand? Hoekom kan jy nie die verlede los waar dit is nie?” vra sy sag, maar neem tog die lelie by hom.

			“H’m, mooi bly maar mooi,” prewel hy met gesluierde ooglede.

			Hy kyk nie na die lelie nie, hy bekyk haar op en af. Dis ’n dun somerkamerjas en sy het slegs haar fyn onderklere daaronder aan. Sy behoort haar nou vir hom te vervies, maar al wat sy voel, is ’n opgewonde bruising deur haar hele liggaam wat haar laat tintel op die plekke wat vir haar vrouwees saak maak. Toe hy nader kom, is sy nie gebore in staat om weg te beweeg nie.

			Amper willoos val haar hande weg toe hy dit losmaak waar sy die kamerjas se pante voor haar bors toegevou het. Hy kom nog nader terwyl sy oë vol storms hare gebiedend gevange hou. Sy hande gly oor haar skouers en hy stoot die dun japon van haar lyf af. Sy hande streel teen haar nek op, sy duime raak-raak aan haar mond se buitehoeke terwyl sy oë dwaal na die bogies van haar borste wat bokant die bra bult.

			Haar lippe sak effens weg van mekaar om te protesteer, maar die geweldige sensasie wat sy strelende hande oor haar lae rug veroorsaak, laat haar lippe slegs liggies bewe. Geen klank wil oor haar lippe kom nie. Sy duime glip onder haar kantbroekie se rek in. Toe vou hy sy hande stewig oor haar sitvlak en trek haar styf teen hom aan.

			Daar is geen teenstand in haar oor nie. Net hierdie onverstaanbare drang om sy hande oral oor haar te voel, te weet hy begeer haar en wil haar syne maak. Sy snak toe hy vinnig vooroor buig en sy gesig teen haar borste streel, sy lippe teen haar nek tot by haar mond opkruip. Nou kan sy haarself nie meer keer nie. Haar arms gly om sy lyf, en toe sy aan hom vasklou, gee sy nie meer om dat hy weet sy wil hom hê nie.

			Lukas kreun skor, lig haar teen die muur op en vou haar bene om sy heupe. Vleeslike genot tril deur haar onderlyf toe sy sy begeerte duidelik voel. Sy gooi haar kop agtertoe om sodoende die res van haar lyf nog stywer teen hom aan te druk. Golf op golf van ekstase spoel deur haar toe hy haar optel en na haar bed toe dra. 

			Hy oorheers haar met sy lyf, neem haar lippe dringend in besit onder syne terwyl hy ook haar bostuk losmaak en wegtrek. Sy lippe laat hare gaan, en die volgende oomblik vou dit oor die spits van haar een bors wat teen hierdie tyd lankal orent staan van drif om haar liggaamshunkerings uit te spel.

			Haar hande kruip oor sy rug, gly onder sy sportbroek se rek in om dit verwyder, maar op daardie oomblik klink ’n pynkreet skel in hulle ore op. Dis beslis Marsha. Sy kan keelgeluide maak. Lukas se liggaam ruk styf, hy lig sy kop en kyk na haar met storms steeds broeiend in die dieptes voor hy wegrol, sy broek regskuif en by die deur uitstorm.

			Hunkering na bevrediging pols steeds deur haar liggaam, en meteens voel sy gekul. Sy weet sy moet opstaan, haar klere aantrek en kalmeer, maar haar bewegings is traag omdat haar hele lyf sukkel om na normaliteit terug te keer. In die badkamer spoel sy haar gesig oor en oor met koue water af, trek haar nagklere en die japon weer aan en stap by die kamerdeur uit.

			In Marsha se kamer tref sy Lukas met haar in sy arms aan waar hy haar weer op die bed neerlê.

			“Wat is fout? Wat het gebeur?” vra Linda.

			“Sy wou ons nie steur nie en het self probeer badkamer toe gaan, maar haar een voet het onder haar uitgegly en toe trap sy outomaties op die ander een.”

			“Arme mens. Jy moes die klokkie hier op die bedkassie vir my gelui het. Moenie weer so iets op jou eie probeer doen nie, hoor. Is jy nou klaar in die badkamer, of moet jy nog gaan?” vra Linda wat meteens nie in Lukas se rigting wil of kan kyk nie.

			Ek is klaar, gesels Marsha se vingers. Lukas het voor die deur gewag en my weer kom haal. 

			“Sal jy nou weer kan slaap?” vra Linda weer, en Marsha knik net glimlaggend voor sy haar oë toemaak.

			Linda en Lukas stap uit. Linda reguit kombuis toe waar sy vir haar ’n glas koue melk skink en by die venster gaan staan en drink. Agter haar woel Lukas ook in die yskas, maar sy kyk nie om nie. Noudat nugterheid weer oorgeneem het, weet sy nie wat om van die hele situasie te dink nie. Die Linda van oomblikke gelede daar op die bed het sy nog nooit geken nie.

			“Linda ... Ek is jammer. Ek weet dis nie goed genoeg nie, maar jy was so begeerlik onder daardie dun jassie, en ek is maar net ’n man. Al wat ek kan aanvoer, is ek was moeg en het opgetree sonder om daaroor te dink. Boonop was jy nie ongeneë nie, en dit het my nog meer aangevuur.”

			“Vergeet daarvan, Lukas. Ek is ook moeg, en my denke was nie logies nie. Dis tyd om te gaan rus,” antwoord sy kortaf, sit haar leë glas in die wasbak en stap by hom verby sonder om na hom te kyk. Sy wou nie sy verskoning gehad het nie. Hy moes gesê het hy is jammer hulle is onderbreek en hy sou graag wou aangaan waar hulle opgehou het. Maar nee, hy is weer in die dop waar hy haar as die vyand sien, ’n vyand wat hom vir ’n paar oomblikke lank verblind het met haar begeerlike lyf.

			“Ek maak my goedkoop en verspot in sy oë, fluister sy in die donker kamer toe sy haar op die bed uitstrek. “Ek moet einde kry daarmee. Hy is nie vir my bedoel nie. Is dit nie boonop ook net begeerte na sy lyf by my nie? Sal ek egter regtig bloot uit begeerte met ’n man liefde maak?” 

			Haar vraag aan haarself hou haar wakker sonder dat sy ’n oplossing vind. Sy is so deurmekaar, niks maak regtig sin nie. Eindelik raak sy lomerig, maar staan effens moeg op die volgende oggend.

		

	
		
			Sewe

			Vanoggend knaag die honger aan Linda terwyl sy vir hulle ontbyt maak. Lukas is vroegoggend die eiland in saam met die polisie en hulle honde. Sy het eers vir Marsha gehelp bad, en nou is die ontbyt amper klaar.

			“Hier, Marsha, jou ontbyt. Kom ek help jou tot by die tafel waar jy geriefliker kan sit en eet as op jou skoot.” 

			Eers toe Marsha sit, gesels haar vingers. Sy sê baie dankie vir alles en hoop om eendag hiervoor te vergoed.

			“Ag, nee wat, Marsha, dis ’n plesier. Ek hoor die honde, so Lukas-hulle is op pad terug.” Sy stap stoep toe en is net betyds om te sien hoe die beamptes die honde laat terugspring in die voertuig. Daarna staan en praat hulle nog ’n rukkie met Lukas, groet en ry. Lukas kom vinnig na die rondawel toe aangestap.

			“Enige nuus?” vra sy toe hy haar bereik en stap saam met hom na binne tot by Marsha.

			“Hulle het twee beamptes met ’n hond in die gat laat afsak waar die hond, ná sy aan die vodde daar geruik het, in die ondergrondse tonnel afgedraf het. Hulle het haar gevolg tot by die plek waar Marsha hulle agter die water sien verdwyn het. Daar, goed versteek, staan verskeie kleinerige draadhokkies. Hulle het die hond daaraan laat ruik en sy het baie opgewonde dieper die donker ingedraf en hulle na ’n dooie apie gelei.

			“Linda, dis van hierdie rare soort apies wat net op hierdie eiland en daar teen my berghange gevind word. Op die swartmark betaal mense baie geld vir so ’n apie. Die polisie vermoed dis waarmee daardie twee mans smokkel. Nêrens is ’n boot van hulle te sien nie. Ons vermoed hul kom teen my berghang af tot daar agter die waterval, en het toe hierdie tonnel op die eiland ontdek waar hulle gerieflik en ongesiens die eiland kan bereik en vir die apies strikke stel. Marsha, jy kan dankbaar wees hulle het jou nie doodgemaak nie. Dalk sou hulle nog daarvoor terugkom. Hulle het goed geweet jy sou te swak wees om met die tou uit te klim en het net jou hande vasgebind.”

			“Gelukkig kon sy met vasgebinde hande en al in hul goed krap en vir ons ’n rooksein stuur, dankie tog,” sê Linda.

			“Die beamptes stel voor ons verlaat die eiland tot hulle die skurke aangekeer het. Hulle gaan nou ook daardie berghang deursoek. Die mense sal nou weet ons weet van hulle, en dalk is ons nie hier veilig nie. Wat dink julle?” vra Lukas ernstig.

			“Wel, jy hét gesê jy gaan hier bly tot hul aangekeer is, so ons is drie bymekaar. Ek dink nie hulle sal sommer iets waag noudat ons nie alleen is nie,” sê Linda.

			Marsha se vingers praat. Sy sal ook graag op die eiland wou bly want dis so mooi hier.

			“Goed, ek sal die kaptein laat weet ons bly hier. En Linda, jy dwaal nie alleen iewers op die eiland rond voor hulle gevang is nie, hoor,” waarsku hy, sy oë dringend in hare. 

			Vir ’n oomblik hou hulle oë mekaar stil gevange, oomblikke waarin onuitgesproke woorde heen en weer vlieg, en Linda weet hy is nog nie met haar klaar nie. In watter opsig, weet sy nie.

			“Ek sal by die rondawel by Marsha bly. Wat gaan jy die hele tyd doen?” vra sy eindelik.

			“Ek wil nie padgee en die boosdoeners die kans gee om aan te val sodra hulle dalk sien julle twee vroumense is alleen nie. Ek sal telefonies vir oom Dries opdragte gee wat hy aan die werkers kan oordra. Laat ons maar hoop die hele ou gemors word vinnig opgelos. Intussen gaan ek die roeiboot mooi herstel en verf. Ek het gesien onder jou afdak is daar verf en ook ander gereedskap wat ek kan gebruik, Linda.”

			“Dis reg, jy kan dit gerus gebruik. Eet gou jou ontbyt voor alles koud en onsmaaklik is.”

			Sy lees verrassing op sy gesig toe hy die geurige ontbyt op die tafel bekyk, en innerlik kry sy lekker. Hy dink mos sy is nutteloos. Stil gaan sy langs Marsha sit en skep vir haar ook ’n bietjie van alles in. Hulle eet in stilte.

			“Dankie, die ontbyt was lekker,” erken Lukas toe hy opstaan en haar die tafel help afdek. “Jy het die kos gemaak, nou sal ek die skottelgoed was,” vervolg hy terwyl hy Marsha terug sitkamer toe dra.

			Verbasing trek deur haar. Lukas met sy groot hande wil haar skottelgoed was. Moet sy hom los en kyk hoe hy dit doen, al is dit net om sy siel te versondig? Of moet sy sê nee dankie, sy sal dit self doen.

			“Toe, toe, jy is in my pad. Gee pad hier voor die wasbak,” boender hy haar voor die wasbak weg. “Gaan doen iets anders waarvoor jy lus het.”

			Weer kom maak daardie moedswillige streep hom in haar tuis en sy gaan leun teen die deurkosyn om hom dop te hou. Hy loer net vlugtig na haar, glimlag skeef en draai sy rug op haar om heel handig die skottelgoed te was en in die droograkkie te plaas. Eindelik het hy alles afgedroog en weggepak en hang hy die vadoek op voor hy met opgetrekte wenkbroue na haar kyk. “So jy het my nie vertrou om ’n goeie job te doen nie, toe hou jy my dop. Is jy nou tevrede ek het niks gebreek of weggegooi nie?” 

			“Dis nie ’n kwessie van vertroue nie, dis die kwessie van hoe jy met daardie groot hande met fyn breekgoed werk,” terg sy.

			“Wel, hierdie hande kan met jou werk, en jy lyk ook soms vir my na fyn breekgoed,” antwoord hy.

			Op hierdie oomblik kan sy aan niks pittigs dink om terug te sê nie. Hy het die wind uit haar seile geneem.

			Hy lag sag en stap met opset skurend teen haar verby na buite. ’n Oomblik lank kyk sy na sy fors figuur tot hy onder die afdak verdwyn waarheen hy die roeiboot gesleep het. Hy gaan natuurlik nou daaraan begin werk. Sy stap terug na Marsha toe waar sy sit en lees.

			“Ek gaan nou ’n bietjie skilder. Wil jy voortgaan om hier te sit en lees of wil jy iets anders doen?” vra sy vriendelik.

			Marsha se vingers lewe dadelik. Die boek wat sy lees, is so interessant, sy gaan maar nog hier sit en lees. Linda kan asseblief vir haar ’n glas vrugtesap skink en daar los.

			Toe Linda met die glas van die kombuis af terugkom, sit sy dit langs Marsha neer. 

			“Hier is jou sap en jou klokkie. Lui dit as jy my nodig het vir enigiets, hoor.” 

			Marsha knik glimlaggend.

			Dis vanoggend besonder warm in die stoepkamer. Linda skakel die lugreëling aan voor sy haar verf begin meng soos sy dit wil hê. Vaagweg hoor sy ’n gekap onder die afdak. Natuurlik Lukas wat met die boot doenig is. Dis nogal gerusstellend om te weet hy is naby.

			Haar selfoon lui en terwyl sy dit optel, staan sy ’n entjie terug om te kyk na wat sy gedoen het. Sy het goed gevorder.

			“Hallo, Linda, hoe gaan dit?” klink Herman se stem in haar oor op.

			“Vandag beter as gister,” begin sy en vertel hom van die smokkelhandel en hoe sake nou hier op die eiland staan.

			“Hoekom het jy my nie laat weet nie? Jy weet tog ek sou enige tyd, dag of nag, daarheen gekom het om jou by te staan.” Hy is nie net teleurgesteld nie, hy is ook sommer omgekrap, sy stem vertel dit vir haar.

			“Dit was nie nodig nie, Herman. Lukas is mos hier.”

			“Ja, maar dis nie sy plig of reg om jou te help nie, daardie voorreg is tog myne,” antwoord hy steeds morrend.

			’n Hol kol ontstaan in haar maag. Herman klink alte veel soos die Herman wat haar daardie een aand hier so teen haar wil vasgedruk en gesoen het.

			“Herman, ek het gedink ons verstaan mekaar nou in daardie opsig?”

			“Wat? Net omdat jy nie oor my voel soos ek oor jou nie, mag ek nou nie beskermend teenoor jou wees nie?” vra hy gebelg.

			“Dis baie meer as dit, Herman. Jy beskou my steeds as net joune en is vies as iemand anders vir my iets doen of beskerm soos in hierdie geval.”

			“Kan ek kom kuier, Linda?” vra hy ná ’n paar oomblikke van stilte.

			“Ek dink jy moet eers mooi nadink oor dit waaroor ons nou gesels het voor jy weer na my toe kom. Ook dink ek dis goed as dit op die oomblik net ons drie hier is tot hierdie saak met die boosdoeners opgelos is.”

			Hierdie keer bly hy lank stil sodat sy ná ’n rukkie vra of hy nog daar is.

			“Natuurlik is ek nog hier. Jy dink natuurlik vir geen oomblik daaraan dat ek dalk by Marsha wil kom kuier en nie uitsluitlik by jou nie.”

			Met hierdie woorde pluk hy die dam onder die eend uit. Dit is ’n skielike, agterdogtige ommeswaai. Wat beoog hy hiermee? So pas het hy laat deurskemer sy, Linda, is sy prioriteit en nou skielik is Marsha sy mikpunt? Of sien sy nou net wat sy dink sy sien in die situasie?

			“Wel, as jy regtig vir Marsha wil kom kuier, moet jy maar vir haar vra of dit oukei is. Moet ek die foon vir haar neem?”

			“Asseblief, en jy kan tolk,” antwoord hy kortaf.

			Fronsend stap Linda na Marsha toe.

			“Marsha, dit is Herman. Hy wil met jou praat en jy moet jou antwoord vir my gee sodat ek dit vir hom kan sê,” sê sy en hou die foon na die meisie toe uit. 

			Verwarring en verbasing speel oor die fyn gesiggie af.

			Marsha luister na die stem in haar oor, en Linda wonder waaroor praat Herman so lank as hy bloot vir haar wou vra of hy vir haar kan kom kuier. Minute later hou Marsha die foon na haar toe uit, en ná Linda dit gevat het, lewe die vingers.

			Marsha sê sy het nie geweet Herman stel in haar belang nie. Sy vind Herman ’n baie aantreklike man en boonop gee Herman nie om dat sy stom is nie. Linda kan maar vir hom sê dis reg, hy kan kom kuier.

			“Herman, Marsha sê dis reg, jy kan maar vir haar kom kuier,” sê Linda toe sy weer die foon na haar oor toe bring.

			“Goed, ek sien julle netnou. Ek kom sommer self met die boot wat jy nou aangeskaf het, dan hoef Jack nie op die eiland rond te hang tot ek klaar gekuier het nie. Totsiens, Linda,” antwoord hy, en die verbinding word verbreek nog voor sy iets kan sê.

			“Herman is op pad. Hy sal met die ander boot daar van Jack se kant af kom. Verskoon my, asseblief, ek wil verder gaan skilder, of is daar iets wat ek eers gou nog vir jou kan doen?”

			Linda hou die slanke vingers in hulle geselsery dop. Marsha wil graag haar grimering opknap en haar hare borsel. As Linda haar grimeertassie en borsel vir haar bring, sal sy bly wees.

			Linda gaan haal die goed en gee dit vir Marsha voor sy groet en terugstap stoepkamer toe. Iets is nie pluis nie, en sy is bekommerd. Vanwaar Herman se skielike belangstelling in Marsha? Is dit nou nie net om haar, Linda, te wys hy kan ander meisies ook kry en bekoor nie? Sy gee nie om nie, maar wat gaan gebeur as hy klaar sy speletjie gespeel het en Marsha is die een wat seerkry?

			“Is dit hoe mens skilder? By die venster staan en uitstaar met vore tussen jou oë?” vra Lukas meteens agter haar.

			Sy swaai verskrik om. Gee toe ’n power laggie.

			“Nee, ek het eers gou iets vir Marsha gaan doen en nog nie weer aan die gang gekom nie. Ek moet seker vir jou vertel Herman het nou sy visier op Marsha ingestel. Hy is op pad om vir haar te kom kuier.”

			“Ek dink nie dis ’n goeie ding nie. Herman is tot oor sy ore op jou verlief, so wat wil hy nou met Marsha maak?” vra Lukas fronsend.

			“Van die verlief weet ek nie, maar ek is ook agterdogtig. Hy het eers vir my gevra of hy kan kom kuier ná ek vir hom van die episode met die boosdoeners vertel het. Hy het omgekrap geklink en allerhande goed gesê wat my laat dink hy beskou my steeds as sy eiendom. Toe weier ek, en kort daarna het sy versoek gekom om vir Marsha te kom kuier. Marsha is duidelik opgewonde daaroor, want sy knap nou haar grimering op en borsel haar hare.”

			“Ek sien seerkry vir haar vorentoe. Jy weet ek kan dit nie toelaat nie, nè?” vra Lukas en staan nader aan haar. Daar is duidelike kommer in sy bruin kykers.

			“Wat gaan jy doen?”

			“Met Herman praat wanneer hy hier land, nog voor hy by Marsha kan uitkom. Hy moet weet as hy met Marsha se gevoelens speel om die een of ander punt aan jou te bewys gaan hy met my te doen kry.”

			“Lukas, jy is lief vir Marsha, nè?” vra Linda sag.

			“Ja, ek is lief vir haar soos my eie sussie. Sy was goed vir Kobus toe hy nog dwalend was. Daarvoor sal ek haar altyd respekteer en haar nooit in die steek laat nie,” kom sy antwoord reguit.

			“Sy is gelukkig om ’n ouboet soos jy te hê.”

			“Jy bedoel dit sowaar,” sê hy ná oomblikke wat hy haar verbaas staan en aankyk het.

			“Natuurlik. As dit nie was wat ek regtig dink nie, sou ek nie so iets gesê het nie.”

			“Hoe meer dae, hoe meer dinge. Jy is soos ’n verkleurmannetjie, Linda. Elke dag sien ek ’n ander kleur en ander gemoedstemming van jou. Dis soms moeilik om te glo jy was so ’n heks teenoor Kobus. Smokkel jy nie ook nou maar met my kop net soos jy vermoed Herman wil met jou en Marsha se koppe smokkel nie?”

			“Lukas, jy moet maar dink wat jy wil, want dis vir my duidelik jy gaan nie sommer van opinie verander wat my betref nie. Meer as wat ek doen, kan ek nie. En wat ek wel doen, doen ek omdat ek wil en daar steek geen voorgee in nie. Daar kom Herman aangestap. Gaan doen jou ding, wat dit ook al is,” antwoord sy stug, draai om en tel haar palet op toe hy by die deur uitstap.

			“Linda, daar is ’n kommunikasieprobleem tussen my en Marsha. Ek kan nie vingertaal lees nie. Het jy dalk ’n notaboek en pen wat sy kan leen om vir my te skryf wat sy sê?” vra Herman toe hy sommer ongenooid die stoepkamer binnekom sonder om te klop. 

			Sy wil haar eers vererg, maar byt die kwaai woorde terug.

			“Kyk daar in die lessenaar se laai vir ’n skryfblok en penne,” antwoord sy net, en gaan asof doodluiters voort met haar skilderwerk.

			“Jy weet, net omdat ek nou vir Marsha kom kuier, beteken dit nie jy moet my soos ’n vreemdeling behandel nie,” sê hy en haal die skryfblok en ’n pen uit die laai.

			“Dis nie wat ek doen nie, Herman, ek gaan net aan met my werk.”

			“Dis nie jou werk nie. Dis sommer ’n stokperdjie.”

			“Wys hoe min weet jy van my, Herman. Ek maak vir ’n uitstalling gereed, en my tyd is min.”

			“Wel, hoe moet ek daarvan weet as jy my niks vertel het nie,” brom hy. “Gee jy nie eens ’n bietjie om om te sien ek kom vir Marsha kuier en nie vir jou nie?”

			“Jy is vry om te doen wat jy wil, Herman. Solank jy Marsha net nie gebruik vir die een of ander doel nie. Want as jy haar seermaak, gaan jy met Lukas te doen kry.”

			“Hy was ook netnou op my nek oor haar. Wat is dit met julle? Moet ek nou juis ’n agenda hê?” vra hy ontstoke.

			“Marsha sal wonder waar bly jy so lank weg.”

			“Natuurlik, ek kan nie die mooi meisie so op my laat wag nie,” antwoord hy en stap weg.

			Skielik voel Linda sommer net moeg. Sy sit die kwas neer, skink vir haar ’n glas koue lemoensap en gaan sit op die stoep in die een hoek. Oor twee dae is dit Kersfees, en met alles wat hier gebeur het, het sy nog nie eens daaraan aandag gegee nie. Wanneer dit by ’n Kersboom kom, is sy pure kind, en baie vriende het al vir haar daaroor gelag. Tog steur sy haar nie aan hulle nie, sy hou van haar Kersboom op Kersdag en klaar. ’n Ingenome giggeltjie borrel oor haar lippe.

			“Daai laggie klink baie ondeund. Waaraan sit jy en dink?” vra Lukas toe hy met die trappe opgestap kom.

			“Aan Kersfees wat om die draai is. Ek wil ’n Kersboom hê.”

			“Nou toe nou, wie sou dit nou kon raai. Mense soos jy dink mos dis outyds, geldmors en tydmors.”

			“Mense soos ek. En watse soort mense is dit nou, Lukas?” vra sy en skreef haar oë toe sy na hom kyk.

			“Hokaai, jy lyk verniet so aanvallend soos ’n bul wat met sy voorpoot in die grond kap voor hy storm. Ek beskou jou maar net as ’n moderne jong mens, en oor die algemeen steur vandag se moderne jong mense hulle nie aan sulke sentiment nie.”

			“Wel, jy is verkeerd. Mag ek vir Jack vra om vir my ’n boompie op Boshoek te gaan haal?”

			“Net omdat ek ook van ’n Kersboom hou, sal ek persoonlik vir jou een gaan haal. Wanneer wil jy dit hê?” vra hy en lag sag.

			“Nou is ek die een wat verbaas is, maar baie dankie. Jy kan dit maar solank bring, want ek moet dit versier. Julle is welkom om Kersdag hier op die eiland te kuier as julle wil.”

			“Is ek ook genooi? As Marsha ook hier is, sal ek graag wil kom,” vra Herman toe hy met Marsha in sy arms op die stoep uitgestap kom en haar op ’n stoel neersit.

			Lukas se oë spring van die een na die ander. Sy hele gesig spreek van onrus. Linda kan dit verstaan. Herman maak die pap darem nou dik aan met Marsha, en die ou meisietjie se hele gesig straal oor die nuwe aandag.

			Marsha se vingers lewe terwyl sy van Linda na Lukas kyk. Sy vertel hoe sy vir Herman vingertaal leer en hoe vinnig hy alles snap. Intussen gebruik sy die skryfblok. En ja, sy sal baie bly wees as Herman ook Kersfees hierheen kan kom.

			“Ek is seker jou voet sal teen oormôre gesond genoeg wees om op te trap, en ek moet teruggaan Boshoek toe,” sê Lukas vinnig. “Daar wag baie werk. As hulle teen Kersfees nog nie die boosdoeners opgespoor het nie, moet Linda dit maar oorweeg om haar Kersboom daar op Boshoek te kom maak.” 

			“Nee, my boom moet hierdie jaar op die eiland wees. Dis my eerste Kersfees op my eiland,” antwoord Linda beslis.

			Marsha se vingers roer pleitend. Kan Lukas dan nie maar nog die rukkie ook hier bly nie, dis tog nie so lank nie?

			Met ’n sug en ’n fyn glimlag trek Lukas sy skouers op en knik. Marsha sit haar hand vertroulik in Herman s’n wat styf langs haar op ’n stoel gaan sit het. Sy lag op in sy oë en hy lag terug.

			“Ek sal hier wees, Marshatjie,” sê hy sag naby haar oor, maar hard genoeg vir hulle om te hoor. 

			Die beklemming in Linda se binneste trek stywer.

			“Wel, dan moet ek seker die boompie gaan haal. Herman, gaan jy nog ’n rukkie kuier?” vra Lukas.

			“Ek sal graag, as julle nie beswaar het nie,” antwoord Herman asof in die algemeen, maar sy oë is op Linda gevestig. 

			Sy kyk uitdagend terug terwyl sy opstaan. 

			“Dis vir Marsha om te besluit.”

			Marsha se vingers praat en dis duidelik sy sal daarvan hou as Herman nog kuier.

			“In daardie geval gaan ek saam met Lukas om self my boompie uit te kies,” antwoord Linda en sein met haar oë vir Lukas hy moenie weier nie.

			“Nou toe, weg is ons,” sê Lukas. 

			Verbaas sien sy hoe Herman in Marsha se oë af lag en hom nie verder aan hulle steur toe hy sag met haar begin praat nie. Is sy en Lukas dalk verkeerd oor Herman se intensies?

			“Die roeiboot se verf is nog nat. Ons sal met jou boot moet ry,” sê Lukas toe hulle aanstap rivier toe.

			“Ek sou in elk geval met die boot gery het, want waar wil jy die boom tussen ons op die roeibootjie sit?” vra sy laggend.

			“Gits, nou hoe ’n groot boom wil jy dan hê?” vra hy kamma baie verbaas.

			Sy lag net en laat die boot rustig oor die water na die oorkant toe gly. Daar skakel sy die enjin af en Lukas anker die boot. Hulle stap aan skuur toe, want Lukas wil ’n saag kry.

			“Linda, met watse speletjie is Herman besig? Ek kry die onrusbarende gevoel hy gebruik Marsha net,” sê hy terwyl hulle aanstap na die naaste klein denneboompies toe. “Dalk om jou jaloers te probeer maak of vir watter ander rede ook al. Marsha het ná Kobus nog nooit weer aan enige ander man aandag gegee nie. Nou het sy dieselfde blinkheid in haar oë wat sy gehad het toe sy so verlief op Kobus was. Sy gaan seerkry, en sowaar, dan moet Herman uit my pad bly. Hy weet hoe ek hieroor voel, ek het dit duidelik aan hom gestel.” 

			“Ek het aanvanklik dieselfde gevoel as jy gekry, Lukas. Ek begin egter twyfel. Herman lyk regtig geïnteresseerd in haar. Daar, daardie boompie is net reg,” beduie sy skielik toe sy ’n volmaak gevormde boompie sien. Hy besigtig die boompie van alle kante en knik tevrede voor hy dit afsaag en oor sy skouer gooi.

			“Jy kan die saag dra,” beduie hy na die saag op die grond.

			“Daai swaar ding?” vra sy asof vreeslik gebelg, en lag hardop toe sy gesig meteens van verleentheid spreek. Sy tel die saag op en dra dit oor haar skouer soos hy die boom dra.

			“Soek jy skoor met my?” grinnik hy.

			“Nog so nooit nie,” is haar stroopsoet antwoord. “Ek weet ek moenie so iets waag nie.”

			“Ja, ek hoor jou,” brom hy en gooi die boompie in die boot. “Wag hier, ek gaan gou die saag wegsit,” vervolg hy, neem die saag by haar en stap met lang hale weg stoor toe.

			Dors van die stap, gaan sy na die kajuit toe en haal ’n blikkie koeldrank uit die yskassie. Sy gaan sit op die houtbank en neem lang, dorstige slukke.

			“Ek hoop jy het vir my ’n bietjie oorgehou?” vra Lukas toe hy binnestap.

			“O gits, ek dink dit was die laaste een. Hier is darem nog so ’n slukkie of wat in,” sê sy en oorhandig die blikkie aan hom. 

			Terwyl hy drink, kyk hy in haar oë, en nog voor hy praat, weet sy hier kom ’n ding.

			“Ek kan jou aan die blikkie proe, maar dis ’n ander smaak as wat ek van nou die dag onthou.” Hy stap nader en druk die koue blikkie teen haar wang terwyl hy sy lippe strelend oor haar ander wang laat gaan.

			Tussen twee vure. Koud aan die een kant, en skokkend warm aan die ander kant. Tog is dit na die koue blikkie wat haar hand gaan om dit te verwyder. “Sjoe, dis koud,” prewel sy.

			“Met ander woorde, die ander kant is oukei?” terg hy met sy lippe steeds teen haar wang.

			“Jy ... jy praat van Herman, maar watse speletjie speel jy nou, Lukas? Jy hou nie van my nie, maar ek is darem oukei om mee te speel wanneer jy wil of lus het?” kry sy die woorde gesmoord uit toe sy nie langer sy aanraking kan verduur sonder om haar in sy arms te werp nie. Sy beur weg van hom af.

			“H’m, dis ’n lekker speletjie. Ons is tog albei grootmense, Linda, en ek kan mos aanvoel jy vind dit nie afstootlik nie. So kom ons geniet dit,” sê hy, keer haar voor sy by die kajuit wil uitstap en trek haar teen hom aan. “Jou vel is so sag en jy ruik so lekker. Boonop is jy hier in my arms. Wat kan ek meer vra?” sê hy fluweelsag by haar oor en knibbel liggies aan die lelletjie voor sy lippe al spelend teen haar nek afbeweeg.

			Linda kan nie glo wat sy hoor nie. Hy erken openlik hy vermaak hom eintlik net met haar. Al hou hy nie van haar nie, is sy ’n aanloklike vrou wat gerieflik naby is wanneer hy na ’n vryery voel. Sy wil hom wegstamp, maar kan terselfdertyd nie die sagte kreun keer wat oor haar lippe stoot toe hy liggies met sy tong in haar kuiltjie speel nie. Dis of sy vasgevang is in ’n kokon wat haar benoud maak, maar terselfdertyd geniet sy die heerlikheid wat haar omvou. Hoe deurmekaar kan mens wees, gly die gedagte vaagweg deur haar toe sy haar kop draai en haar lippe onder syne inskuif. As hy wil speel, laat hom speel, sy is net ’n vrou soos hy ’n man is, en kan dieselfde spel as hy speel.

			Hy lag sag voor sy lippe triomfantelik oor hare vou en sy arms styf om haar lyf gaan om haar amper versmorend teen hom vas te druk. Hy triomfeer duidelik oor haar, en dit behoort haar die herrie in te maak, maar sy lippe ontketen ’n vuur in haar wat sy nie geweet het ooit in haar kan ontstaan nie. ’n Vuur wat op hierdie oomblik weier om geblus te word, net soos daardie aand in haar kamer.

			“Lukas, is jy in die boot, ou seun?” roep oom Dries van iewers af. 

			Lukas se arms om haar lyf gee skiet. Hy druk haar net effens weg. 

			“Ja, oom Dries, ons is hier binne. Wil Oom met my praat?” roep hy terwyl hy ietwat geheimsinnig in haar oë kyk.

			“Ek bring net tertjies wat Helen vir julle gebak het!” roep die oom terug.

			“Dit klink lekker, Oom, ek is nou daar. Jammer, Lindatjie, miskien ’n volgende keer, nè,” prewel hy styf teen haar oor en draf op die dek uit.

			Wat bedoel hy met ’n volgende keer? Wil hy ’n volgende keer die liefkosings verder voer? Haar dalk bed toe neem? Hoekom skop alles in haar dan nou teen so ’n gedagte? Dis een ding om speel-speel te staan en vry, maar om al die pad te gaan met iemand vir wie jy nie diep gevoelens het nie ... Tog kan sy nie met sekerheid sê of sy hom sou kon gekeer het indien hy meer wou hê nie.

			Hierdie wete skok haar verstand tot helderheid. Lukas het ’n groter houvas op haar as wat sy tot dusver wou erken. ’n Houvas wat geensins afstootlik is nie, want sy hunker na sy aanrakings. Sy sal vir haarself lieg om die teer gevoel in haar hart jeens hom te ontken. Liefde? Is dit liefde? Hoe moet sy vir seker weet? Sy het nog nooit ’n man werklik liefgehad nie. En indien dit liefde is, hoekom het sy die gevoel toegelaat om so te groei in haar terwyl sy weet daar kan niks van kom nie? Nie met Lukas wat haar nooit vir sy broer se dood sal vergewe nie, en wat soms eintlik sommer niks van haar dink nie.

			Dis maklik, Linda. Kyk hoe teer en bedagsaam is hy teenoor Marsha. Hy respekteer oom Dries-hulle. Hy het jou Kersboom gaan haal, hou selfs van jou Kersboomgedagte, en gee nie om om met jou roeiboot te ry nie. Hy het jou daardie aand van Herman se begeertes gered toe jy nog nie eens geweet het wie hy is nie. Hy het na Kobus omgesien toe Kobus iemand soos hy nodig gehad het. Hy is aantreklik en niks klink so heerlik en wonderlik soos sy stem in jou oor nie.

			“Jy droom al weer. Lyk my jy sal jou dae omdroom as jy net die kans gegun word. Ons moet liefs nou ry, want ek vertrou daardie vent nie so lank alleen by Marsha nie, al voel jy nou anders daaroor,” sê Lukas agter haar. Hy sit die tertjies op die yskas neer en kyk na haar. “Iets fout, Linda?” vra hy met ’n laggie.

			Sy staar net na hom. Natuurlik wil hy weet of iets fout is. Hoe steek sy die pas ontdekte teerheid in haar hart vir hom en die mensdom weg?

			“Nee, hoekom sal daar nou fout wees? Laat ons weg wees,” antwoord sy, gryp ’n tertjie en druk dit sommer heel in haar mond voor sy al kouend na die stuur toe stap.

			Lukas maak die anker los en sy trek met ’n vaart weg.

			“Sjoe, maar jy is haastig. Verlang jy na Herman?” terg hy.

			“Moenie vir jou laf hou nie,” antwoord sy kortaf en verstyf toe hy sy hand op haar skouer sit.

			“Is jy vies omdat oom Dries ons speletjie onderbreek het?” terg hy verder hier naby haar oor. 

			Hoendervleis slaan oor haar liggaam uit en amper vererg ruk sy haar skouer onder sy hand uit. 

			“Lukas, ek gooi nou die boot om. Gaan eet ’n tertjie of sit doer eenkant of doen net wat jy wil. Ek bestuur.”

			“As ek moet doen net wat ek wil ... Wel, ek wil jou soen,” antwoord hy steeds plaend en al raak hy nie nou aan haar nie, laat sy nabyheid tog haar armhaartjies orent staan.

			“Ek het bedoel doen wat jy wil, maar los my uit. Ek is nie altyd te vinde vir jou speletjies nie, hoor, net wanneer dit my pas,” antwoord sy. So ja, kry vir jou, dink maar ek speel saam net wanneer dit my pas. Dis gerieflik vir haar so, want dit verduidelik hoekom sy soms sy liefkosings toelaat.

			“Agge nee, en hier dink ek jy vind my onweerstaanbaar, vandaar jou toegewings in my arms.”

			Sy lag, en sy weet sy lag te hard, maar dis om haarself te beskerm.

			“Jou ego is te groot en jy is verwaand, Lukas,” brom sy toe sy aan die oorkant die boot tot stilstand bring. 

			Hy lag ook hard en anker die boot voor hy die boompie vat en aanstap huis toe. Eienaardig, hy het nie iets hierop ook te sê gehad nie. Dalk het haar antwoord nie so lig op sy skouers gaan lê nie. Sy talm met opset nog ’n bietjie by die boot voor sy die tertjies vat en ook rondawel toe stap.

		

	
		
			Nege

			Die liggies en versierings aan die Kersboom skitter onder die elektriese lig, en Linda kyk tevrede na die vertoning daarvan. Party van hierdie versierings was nog haar ma s’n. 

			Eenkant sit Marsha met Herman styf langs haar op die bank. Marsha se voet is soveel beter, sy stap al. Hy kuier nou knaend by Marsha, en die meisie straal behoorlik. Veral noudat Herman vinnig vingertaal begin verstaan en sy nie alewig hoef te skryf nie. Wat sy nie verstaan nie, is dat Herman soms lang ente op die eiland gaan stap en Marsha gaan nie saam nie. Miskien is dit tog maar omdat haar voet nog nie heeltemal gesond is nie. 

			Linda se selfoon lui en sy stap eenkant toe om dit te beantwoord. Dis die polisiekaptein. Sy luister verbaas na wat hy haar vertel voor sy terugstap na die ander by die boom.

			“Wat is dit nou? Mens kan ertjies in die vore tussen jou oë plant,” terg Lukas.

			“Dit was die kaptein. Hy sê hulle het nie genoeg manne om gedurig die toegang uit verskeie rigtings na die eiland te beman nie, en die gerugte loop dat daar steeds van die apies in die smokkelhandel is. Dit beteken die skelms steel hulle steeds. Hulle gaan nou een van die beamptes vra om smokkelhandelaars te infiltreer en te kyk wat hy kan uitvind.”

			“Dis gevaarlik,” sê Herman. “Ek het al gehoor die mense wat so smokkel, ken geen genade vir iemand wat hulle smokkelnetwerk bedreig nie. As julle nie betyds vir Marsha gered het nie, sou sy nou dood gewees het.” 

			“Moenie so ’n doemprofeet wees nie, Herman,” antwoord Linda. “Die polisie weet wat hulle doen. Ons kan maar eet; ek het sommer koue geregte vir ons gemaak en Marsha het vir ons ’n poeding gebak.”

			“So het ek my meisie leer ken. Kan nog nie eens behoorlik loop nie, en help al vir Linda kos maak,” sê Herman naby Marsha se oor. Hy lag vir haar omdat sy bloos, slaan sy arm om haar lyf en stap met haar na die eettafel toe.

			Lukas se selfoon lui direk ná hulle geëet het. Hy vra om verskoning en stap uit stoep toe terwyl Herman die meisies help afdek. Linda frons van verbasing. Herman het nog nooit in sy lewe vir haar help tafel afdek nie, ook nie aangebied om met die skottelgoed te help soos wat hy pas gedoen het nie.

			Marsha se hande gesels met hom, maar hy skud sy kop. “Nee, jy mag nog nie so lank op daardie voet staan nie. Gaan sit by die boom. Ek help gou vir Linda. Daarna bring ek vir ons koffie, en eers dan mag jy jou geskenkie oopmaak,” terg Herman en soen haar speels in die nek.

			Linda sê nie ’n woord nie. Herman dik die dinge met Marsha omtrent aan. Dis glad nie soos sy hom ken nie. Is dit Marsha se invloed? 

			Hy droog die skottelgoed af soos sy dit was, en eers toe hulle klaar is, vra hy: “Kan ek vir ons koffie maak, of wil jy?”

			“Wel, aangesien jy nog nooit in jou lewe vir my koffie gemaak het nie, gaan ek nie nee sê nie,” antwoord sy effe spottend.

			“O-oo, bespeur ek ’n tikkie jaloesie?” vra hy en kyk stip na haar.

			“Nee, Herman, nie eens ’n nerfie daarvan nie. Moenie dinge sien wat nie daar is nie. Werk jy net mooi met Marsha, want as jy haar wil gebruik om die een of ander doel te bereik en dan weggooi ... Wel, jy wil nie weet wat daarna met jou gaan gebeur nie.”

			“Hou op vir my preek. Ek word vir Marsha lief. Sy laat my soms van jou vergeet, en dit voel lekker. Loop nou, ek sal die koffie bring,” antwoord Herman kortaf. 

			Sy stap sitkamer toe en oordink sy woorde. Dalk is hulle werklik verkeerd oor sy toenadering tot Marsha. Hy lyk so ernstig wanneer hy van haar praat.

			“Waar is Lukas nou heen? Ek het vir hom ook koffie gemaak,” sê Herman toe hy oomblikke later die sitkamer met die koffie binnekom.

			Hy is nog besig met sy telefoongesprek, beduie Marsha se vingers. Hy klink omgekrap, vervolg sy in haar gebaretaal. 

			Asof hy haar vingertaal se kommer kon aanvoel, stap Lukas sekondes later die sitkamer binne. Lyk of Marsha reg is, te oordeel aan sy bewolkte gesig. Hy gaan sit naby Marsha en kyk na haar.

			“Marsha, ek het nie goeie nuus nie. Frieda is op pad om jou te kom haal,” sê hy skor.

			Marsha skud woes haar kop en haar vingers het nog nooit so vinnig gepraat nie. Sy wil nie saam met haar gaan nie. Vir wat kom lol Frieda nou by haar ná al die jare?

			“Sy is jou wettige voog, outjie, en jy is nog nie mondig nie. Ek wens daar was iets wat ek daaraan kon doen.”

			“Wat? Wie wil vir Marsha hier wegvat? Hulle kan nie,” raak Herman sommer veglustig. “Sy bly net hier by my.” 

			Lukas kyk na Marsha, en toe sy met ’n ophaal van haar skouers knik, begin Lukas vertel.

			“Frieda is Marsha se ouer suster. Ná hulle ouers se dood is sy aangestel as Marsha se voog, maar sy het haar min aan Marsha gesteur. Selfs toe Marsha met Kobus begin uitgaan en sommer vir lang rukke by ons ingewoon het, het Frieda nie daaroor getraak nie. Nou ewe skielik wil sy vir Marsha kom vat om vir haar te sorg. Ek kon haar nie keer nie. Sy sal môre hier aankom.”

			“As ek met Marsha trou, kan sy haar mos nie vat nie,” sê Herman vinnig. Marsha se oë vlieg vol vreugde in sy rigting.

			“Jy sal dit slegs kan doen met Frieda se toestemming aangesien Marsha eers oor twee maande mondig is.”

			“Jy moes vir haar gesê het jy weet nie waar sy is nie. Ons kon haar vir die twee maande weggesteek het,” sê Herman ontevrede.

			“Dis nie hoe ek dinge doen nie, Herman, dis agterbaks.”

			“Ja, jammer, ek het dit nie regtig so bedoel nie. Ek is net ontsteld.” Herman lyk skoon verleë.

			Marsha raak aan Lukas. Hoekom vertel jy nie vir hulle hoe Frieda agter jou aangeloop het nie? vra sy met haar vingers. Haar verskoning dat sy my so min gesien het, is dat sy glo geweet het ek is veilig naby jou. Gaan jy ontken dat daar op ’n stadium tog ’n verhouding tussen julle was?

			Stadig sak haar vingers tot op haar skoot terwyl sy stip na Lukas kyk.

			“Marsha, my privaat lewe het niks met ander mense te doen nie. Jy het dit nou egter klaar hier uitgeblaker, so ek kan net so wel erken ek was lief vir haar. Dis nie ek wat op die ou end van haar af weggestap het nie. Dis sy wat groener weivelde opgesoek het.”

			“Genoeg hiervan. Hier is jou Kersgeskenk, Marsha ... Herman ... Lukas,” sê Linda en oorhandig aan elkeen ’n netjies toegedraaide pakkie. Wat sy pas aangehoor het, is ontstellend. Sy moes geweet het iewers sal daar ’n meisie in Lukas se lewe wees.

			Hulle bedank haar en Herman staan op. “Ek het nou wel nie vir Lukas iets gekoop nie, maar hier is my meisie s’n en hier is joune, Linda.”

			“Moenie sleg voel nie, ou, ek het ook nie vir jou iets gebring nie, net vir die meisies,” lag Lukas en gaan haal twee pakkies onder die boom uit.

			Marsha hou vrolik haar geskenkies aan hulle ook na hulle toe uit.

			Opgewonde geluide van Marsha af trek almal se aandag. Triomfantelik hou sy die dosie in die lug op. Binne-in skitter ’n diamantring wat Herman neem. Hy gaan op sy knieë voor haar. “Marsha, ek het so vinnig vir jou lief geword, my kop is skoon dronk daarvan. Sal jy met my trou?”

			Trane biggel oor Marsha se wange terwyl sy glimlag en aanhoudend knik. Hy steek die ring aan haar vinger, staan op en soen haar lank voor hy weer styf langs haar gaan sit.

			“Wens julle ons nie geluk nie?” vra Herman toe hy sien hoe Linda en Lukas hulle verstom sit en aankyk.

			“As dit werklik is hoe julle voel, wens ek julle natuurlik die beste toe,” sê Linda en kyk na Lukas.

			“Dit het net so ’n bietjie vinnig na my sin gebeur. Maar soos Linda sê, as dit is hoe julle dit wil hê, gaan my gelukwense ook saam met julle. Hoe ons môre vir Frieda hiervan gaan oortuig, weet ek nie. Sy moes eintlik haar toestemming gegee het,” sê Lukas.

			“Nooi haar om op Boshoek te kuier vir die komende twee maande. Daarna het sy mos nie meer ’n sê oor Marsha se doen en late nie, of hoe, Lukas?” vra Linda. 

			Marsha knik geesdriftig.

			“Ek wil nie hê sy moet dink ek wil haar weer hê nie,” antwoord Lukas, “so dit sal nie werk nie. Laat ons maar wag en kyk wat môre oplewer.”

			As ek haar nooi, gesels Marsha se vingers, kan sy mos nie dink dis jy wat haar hier wil hou nie, of hoe? 

			“Nou goed dan tog, Marsha,” sê Lukas steeds omgekrap, druk Linda se pakkie in sy sak en stap by die deur uit na die stoep toe.

			“Hy het nie eens sy pakkies oopgemaak nie, en nou loop hy weg. Snaakse man,” brom Herman.

			“Sal julle twee my ook verskoon? Ek weet tog julle wil nou so ’n rukkie alleen wees,” glimlag Linda in hulle rigting en staan op. Sy stap by die kombuisdeur uit, want sy wil nie hê Lukas moet dink sy stap agter hom aan nie. Hy sit seker op die stoep. Sy mik na die kaai toe.

			Die boot wieg liggies in die rivier se roeringe en sy klim op. Onder die helder deklig vroetel sy Lukas se pakkie oop. Die ander twee s’n het sy reeds in die rondawel oopgemaak. ’n Fyn silwer armband glinster in die lig. Sy haal dit uit, draai dit in die rondte en sien daar is graveerwerk binne-in. Nader aan die lig kan sy lees. Sodat jy nooit sal vergeet nie. Lukas.

			Linda gaan sit plat op die planke en strek haar op die naat van haar rug uit. Sterre flonker helder bo haar in die hemelruim, maar op hierdie oomblik lees sy niks vroliks daarin nie. Die woorde in die armband maak seer. Plaas hy liewer niks vir haar gegee het nie. Hoekom wil hy haar iets gee om haar gedurig te herinner dat hy haar vir Kobus se dood verkwalik? Onwillekeurig biggel groot trane oor haar wange. Sy probeer dit nie eens afvee nie, laat dit teen haar wange afrol tot in haar nek waar dit in haar klere verdwyn. 

			“’n Mooi meisie mag nie op Kersdag huil nie, tensy dit trane van geluk of vreugde is,” sê Lukas toe hy ineens oor haar uittroon. 

			Sy was so in haar gedagtes en seer vasgevang, sy het hom nooit eens hoor nader kom of selfs op die boot klim nie. Vinnig sit sy orent, maar kyk nie na hom nie. 

			Hy kom sit plat langs haar op die dek, sy arms om sy opgetrekte bene gevou. “Dankie vir die mooi briewemes wat jy my gegee het. Ek wou nog altyd so een hê.”

			“Is bly jy hou daarvan.” Moet sy nou dankie sê vir die armband, wetend wat daarin staan? Hoe gaan dit klink? Dalk maak of sy nog nie die inskripsie gesien het nie? “Dankie vir die armband.”

			“Ag nee, jy hou nie daarvan nie, ek kan dit sien en hoor.”

			“As jy liefs niks daarin laat graveer het nie,” prewel sy.

			“Ek volg nou nie?”

			“Komaan, Lukas, jou gravering daarin spel dit duidelik uit dis daar om my ewigdurend te herinner jy verkwalik my vir Kobus se einde.”

			“Wat? Maar dis nie só bedoel nie. Wat het jy daar gelees?” vra hy en draai haar kop sodat hy in haar oë kan kyk.

			“Sodat jy nooit sal vergeet nie,” herhaal sy die woorde.

			“Waar is daardie armband? Laat ek sien. Sowaar, ek draai daardie juwelier se nek om as hy ’n fout gemaak het.”

			Sy haal die armband uit die dosie en gee dit vir hom. Hy hou dit direk onder die lig, lag en skuifel tot teenaan haar. Die armband skiet vuurvonkies uit onder die lig en hy trek haar kop nader om saam met hom na die graveerwerk te kyk. “Lees dit weer mooi stadig, asseblief,” vra hy sag.

			Haar oë is nog klam en sy vee dit droog met haar hande se rugkante voor sy weer na die inskripsie kyk. Sodat jy my nooit sal vergeet nie. Haar hart mis ’n slag. Hoe kon sy so verkeerd gelees het? Daardie een enkele woordjie maak so ’n yslike verskil. Is dit omdat sy self skuldig voel oor Kobus dat sy net gesien het wat sy verwag het?

			“Ek kan sien jy het nou die regte inskrywing gelees. Hopelik voel jy nou bietjie beter?”

			“Ja ... ja, ek is jammer. Dankie daarvoor,” prewel sy hier naby sy gesig, want hy hou steeds haar gesig só dat hy in haar oë kan kyk.

			“Ek is bly die misverstand is opgeklaar,” antwoord hy en laat haar gaan. 

			Sy staan vinnig op en stap na die bootreling toe waar sy kyk hoe die maan silwer bogies oor die sag deinende golwe gooi.

			Sy voel Lukas se liggaamshitte agter haar. Hy kom styf teen haar rug staan en slaan sy arms om haar lyf. Eers staan sy soos ’n besemstok, maar ontspan gou. Wat ook al sy motiewe is, vanaand gaan sy haar daarin baai. Dis of die nostalgie van hierdie Kerstyd haar broos en ontvanklik vir toenadering maak.

			Sy lippe maak spoortjies teen die polsende slagaar in haar nek. Sy laat sak haar kop effe na regs, gee hom sodoende makliker toegang tot ’n groter oppervlakte om te streel met sy warm, sagte lippe. Net vir vanaand gaan sy van alles vergeet, en hierdie rukkie saam met hom op die boot geniet waar niemand hulle kan sien nie. Sy hande sprei oop op haar maag, streel in onder haar oorhangende bloes, en sy vingers steek vure in haar aan toe dit strelend oor haar naeltjie opbeweeg na haar borste toe. 

			Haar lyf neig agteroor en sy draai haar kop na syne toe. In sagte, warm golfies kom sy asem oor sy lippe wat van haar nek af tot by haar mond kuier. Haar lippe gaan oop en sy wag syne byna ongeduldig in. Sy begroet dit met die puntjie van haar tong, proe byna onmiddellik daarna syne wat die bloed in golwe oor haar brein laat pomp.

			Sy duime speel intiem met haar borspieke terwyl hy die res in die palms van sy hande troetel. Saggies streel hy daaroor tot die punte hard en styf onder die aanraking reageer. Linda kreun. Haar onderlyf lewe van genot en die hunkering na hom kom lê in haar vrouwees. Dit laat ’n ligte siddering deur haar trek en sy swaai om in sy arms, druk haar hande onder sy hemp in en trek dringende strepe met haar vingers oor sy rugkontoere. So trek sy haar stywer teen hom aan en tevredenheid bruis deur haar toe sy sy verlange teen haar lyf kan aanvoel. 

			Die gedreun van ’n enjin dring vaagweg tot haar deur, en in haar beneweling sien sy die helder ligte van ’n boot nader. Lukas het dit ook gehoor en gesien, en sy bewegings verstil. Hy hou haar net styf teen hom vas. Hulle asems jaag resies en nie een praat ’n woord nie.

			“Dis my boot,” prewel Linda toe die boot naby hulle vasmeer. 

			Saam met Jack stap ’n slanke swartkopmeisie op die dek uit. Jack het ’n groot reistas in elke hand. 

			Lukas druk haar sag van hom af weg en stap fronsend van die boot af om Lukas-hulle tegemoet te gaan. Stadig stap Linda agterna tot waar hulle van haar ander boot op die eiland afklim.

			“Naand, Frieda. Jy sou eers môre hier wees,” sê Lukas effe stug.

			“My vlug is vervroeg, en hier is ek. Groet jy my nie ordentlik nie, ou grote?” vra sy koketterig en slaan haar arms om Lukas se lyf, staan op haar tone en bied haar lippe vir hom aan. 

			Hy soen haar vlugtig en draai uit haar omarming om die twee tasse by Jack te vat.

			“Frieda, dit is Linda Beukes, die eienares van die eiland waarop jy nou is. Linda, dit is Marsha se ouer suster, Frieda,” stel hy hulle aan mekaar bekend.

			“Bly om kennis te maak,” sê Linda, maar in haar binneste is eienaardige woelinge. Hierdie meisie lyk nog alte ingenome met Lukas, glad nie asof sy hom vir groener weivelde verlaat het nie.

			“Selfde diékant. As jou eiland in die aand so mooi vertoon, wil ek nie weet hoe dit in daglig lyk nie. Jy sal my mos môre gaan wys, of hoe, Lukas?” vra Frieda en met haar hand teen sy arm, stap sy saam met hulle na die rondawel toe. 

			Blykbaar verwag sy nie regtig ’n antwoord nie, asof dit nie anders as ja kan wees nie. Toe vertel sy wat ’n nare vlug sy agter die rug het.

		

	
		
			Tien

			“Jy is nie ernstig nie, Marsha,” raas Frieda met haar jonger suster. “Hoe kan jy sommer verloof raak sonder om vir my enigiets te laat weet? Ek ken nie eens die man nie, en jy weet jy is nog nie mondig nie.” 

			Marsha se vingers lewe en die lig in haar oë praat saam. Jy sal van hom hou, Frieda. Hy sal nou-nou weer hier wees. Hy het net ’n draai gaan loop. Hoekom kuier jy nie vir twee maande lank by ons en leer hom ken nie, toe, asseblief?

			“Dink jy nie dis vir Lukas om te besluit of ek vir so ’n lang ruk op Boshoek by jou mag kuier nie? Ek bedoel, jy gaan seker ná hierdie Kersdag terug Boshoek toe, of hoe?” vra Frieda en kyk van Lukas na Marsha.

			“Wel, ek sal beslis moet terugkeer Boshoek toe, want die werkers trap ’n bietjie klei daar sonder my,” sê Lukas. “Die ding is net, ek kan Linda nie alleen hier los met die booswigte nog op vrye voet nie. Sy sal óf moet saamkom Boshoek toe óf ek sal maar bedags alleen moet gaan en snags weer hier kom slaap.” 

			“Maar Linda se ou plekkie is hopeloos te klein vir ons almal,” protesteer Frieda.

			“Juis daarom dink ek jy moet maar op die dorp tuisgaan en bedags kom kuier,” stel Lukas voor.

			“Agge nee, Lukas. Wil jy my nie op Boshoek hê nie?” pruil Frieda.

			“Is jy bereid om snags alleen daar te slaap?” vra hy met opgetrekte wenkbroue.

			“Nie ná wat jy my van die skelms vertel het nie, selfs al is oom Dries-hulle daar naby. Die beste sal maar wees as Linda saamkom Boshoek toe.”

			“Mense, moet julle nie oor my bekommer nie,” sê Linda vasberade. “Die eiland is my tuiste en ek bly net hier. Julle kan gerus almal Boshoek toe vertrek.” 

			“Watse trekkery is dit nou?” vra Herman toe hy binnekom. 

			Hy word aan Frieda bekend gestel, en Linda sê hom waaroor die gesprek gaan. 

			Hy gaan staan by Marsha. “Ek laat my meisie nie weer onder my oë uit voor die booswigte aangekeer is nie. As sy moet Boshoek toe gaan, wil ek vir jou, Lukas, vra of jy vir my ook ’n kamer daar het. Ek sal jou daarvoor betaal.”

			“Moenie verspot wees nie, Herman. Natuurlik is daar genoeg kamers in Boshoek se yslike huis vir almal,” antwoord Lukas, maar sy oë is ontevrede op Linda gerig.

			“Herman, jy weet natuurlik Marsha het my toestemming vir hierdie verlowing nodig, nè?” vra Frieda.

			“Ja, so verstaan ek, en juis daarom sal ek ook bly wees as jy kuier, my leer ken en sien ek en sy is vir mekaar bedoel,” antwoord Herman reguit.

			“Goed, ek is bereid om julle hierdie kans te gee. Mag ek dus vir die twee maande kuier, Lukas?” vra Frieda uitdagend in Lukas se rigting.

			“Ja, Frieda. Boshoek is groot, ons sal nie in mekaar se pad wees nie. Dit beteken egter ons sal almal vanaand nog daarheen moet verkas, want die rondawel is beslis nie groot genoeg vir ons almal nie. Herman, ek neem aan jy gaan bedags werk toe en kom saans terug Boshoek toe?”

			“Dis die plan, ja, Lukas.”

			“Linda, ek sal jou moet vra om ons met jou boot oorkant toe te neem. Myne sal eers later kom.”

			“Jack is mos nog hier, so laat hy julle neem voor hy teruggaan na my kaai toe.”

			“Nou toe, kry julle goed reg en laat ons gaan,” sê Lukas en jaag almal aan boot toe. Herman help vir Marsha wat nog versigtig op die voet trap, en Frieda kyk goedkeurend na hulle.

			Vanaf die rondawel se stoep word die vertrekkende boot al hoe kleiner toe hulle wegvaar. Meteens is alles om Linda doodstil. In haar is tog ’n bietjie seer dat Lukas dit so geredelik aanvaar het toe sy gesê het sy bly hier. Tog weet sy sy het hom in ’n moeilike posisie geplaas, want met Frieda se aankoms en Herman wat nie vir Marsha wil verlaat nie, is Boshoek se groot huis die oplossing.

			Sy sug saggies toe sy omdraai en die rondawel binnestap. Nou moet sy net onthou om telkens die deure agter haar te sluit. Die Kersboom staan en skitter nog in al sy glorie voor haar, maar sy het nou niemand om dit mee te deel nie. Sy vryf oor die armband aan haar pols en ’n warm gevoel kruip deur haar bors. Lukas wil hê sy moet hom altyd onthou, selfs al sal daar tog nooit iets van hulle samesyn kan kom nie. Dis darem seker beter as heeltemal niks, probeer sy haarself oortuig.

			Wel, hier is nou niks verder te doen nie. Die bed lyk aanloklik, dink sy en trek haar slaapklere aan. In die kombuis maak sy eers vir haar ’n glas melk warm en stap terug kamer toe.

			Sy het pas die lig afgeskakel en in die bed geklim, toe sy die tikgeluid aan haar kamervenster hoor. Onmiddellik sit sy orent, haar spiere tot die uiterste toe gespanne. Daar is die geluid weer. Sag glip sy van die bed af en stap venster toe, waar sy so onopsigtelik moontlik deur die gordyne se skreef kan loer.

			“Dis net ek, Linda, jy kan maar oopmaak,” sê Lukas. 

			Sy pluk die gordyn oop en skuif die venster oop.

			“Lukas, vir wat moet jy my so op hol jaag! Wat kom maak jy weer hier? Het een van julle iets vergeet?”

			“As jy die voordeur vir my oopsluit, sal ek jou sê,” terg hy en stap doodluiters om die rondawel na die voordeur toe. Sy pluk die venster toe en ook die gordyne voor sy sommer kaalvoet voordeur toe loop en oopsluit.

			Lukas kom binne, steek vas en staar na haar. ’n Lang wolwefluit kom skril oor sy lippe. Toe besef sy sy het nie eens ’n kamerjas oor haar skrapse nagklere aangetrek nie.

			“Ag toe, hou jou in. Dis van skrik wat ek skoon vergeet het om my japon aan te trek,” mompel sy verleë, vlieg om en gryp die japon wat agter haar slaapkamerdeur hang voor sy weer terugkeer. “Toe, waarom is jy hier?”

			“Linda, jy het tog nie vir een oomblik gedink ek gaan toelaat dat jy snags alleen hier slaap terwyl daar nog gevaar dreig nie, het jy? Bedags kan nog gaan, maar onder die dekmantel van die nag is dit nie so veilig nie.”

			“Jy is nou wraggies nie ernstig nie. Los jy nou al jou gaste op Boshoek en kom slaap op die eiland?” vra sy verbaas, en tog klingel dit heerlik in haar binneste van blydskap.

			“Natuurlik is ek ernstig. Herman is mos by die twee meisies en boonop is oom Dries-hulle se woning nie ver daarvandaan nie.”

			“Wel, as jy vasberade is, kan ek seker niks aan die situasie verander nie. Jy kan in Marsha se kamer gaan slaap.”

			“Ek het eintlik gedink om jou yslike bed met jou te deel,” sê hy rustig en kyk met ’n donker gloed in sy oë na haar toe wat haar oraloor laat kriewel.

			“Beslis nie. Ek slaap alleen sodat ek kan lê soos ek wil,” antwoord sy vinnig. Hy gaan definitief nie snags haar bedmaat wees nie. Sy weet waarop dit sal afstuur, en sy is nie gereed om haar liggaam aan hom te gee terwyl sy weet hy het haar nie lief nie. Haar liefde vir hom is so oorweldigend, soms wonder sy hoekom sy nie maar aan hom toegee nie. Tog, iewers diep in haar weet sy sy sal agterna spyt wees. Haar drome was en sal altyd bly om haar liggaam aan die man te gee wat haar so liefhet soos sy vir hom. ’n Paar keer het sy reeds in Lukas se omhelsings verlore geraak, en sy is nog elke keer deur omstandighede daarvan verlos, sonder dat sy moes halt roep voor dit te ver gaan. Ja, sy weet sy is nog outyds in hierdie opsig, maar sy gee nie ’n flenter om wat ander daaroor te sê sal hê nie.

			“Gaan jy ná jou troue ook eendag aandring om alleen te wil slaap?” tart hy.

			“Moenie laf wees nie. Dis mos anders.”

			Stadig daag begrip in sy oë en hy kom asof gefassineerd nader aan haar gestap.

			“Jy is nog ’n maagd, is jy nie, Lindatjie?” vra hy heserig, iets soos ongeloof op sy gesig.

			“Wil jy ook nou vir my kom vertel ek is outyds, en dis nie hoe dinge vandag gedoen word nie?” vra sy uitdagend en kyk hom vierkant in die oë.

			Hy antwoord nie dadelik nie, maar geleidelik sien sy hoe verskeie emosies oor sy gesig speel. Sy weet nie wat om daarvan te dink nie.

			“Nee, ek gaan jou niks van die aard vertel nie. Ek dink dis tyd om te gaan slaap,” antwoord hy sag, streel vinnig met sy wysvinger oor haar wang, sê nag en verdwyn in Marsha se kamer.

			Wat het nou hier gebeur? Hoekom is Lukas meteens so anders? Amper asof hy van haar af wegskram? Het dit iets met haar maagdelikheid te doen? Sy trek haar skouers op, draai om en stap kamer toe. Daar is tog ’n gerustheid in haar om te weet Lukas slaap net in die kamer langsaan.

			Het sy verslaap? Hoekom is dit so lig in haar kamer? Linda sit orent. Dis haar kamerlig wat brand.

			’n Hand kom lê sag op haar skouer.

			“Toemaar, dis net ek, moenie skrik nie, Linda,” sê Lukas. “Ekskuus, ek het juis die lig eers aangesit voor ek jou wakker maak sodat jy nie moet skrik nie.”

			“Lukas, wat is fout? Dis nog donker,” vra sy verlig en vryf verward oor haar oë.

			“Daar is by jou stoepkamer ingebreek. Ek wou vroeg opstaan om Boshoek toe te gaan en toe sien ek dit. Ek kan nie gaan voor ek jou nie daarvan gesê het nie, want ons sal die polisie weer moet laat kom. Ek het hulle reeds gebel. Jy moet gou gaan kyk of jy enigiets vermis, maar moet aan niks skuif nie.”

			“Oukei,” antwoord sy steeds deur die slaap en glip van die bed af om by die deur uit te stap. 

			Lukas vang haar aan die arm en lag geamuseerd.

			“Haai, jong, as jy so hier uitstap en die uniformmanne kom hier, sal nie een van hulle hul werk behoorlik kan doen nie. Almal sal staar na die mooi lyf wat so duidelik sigbaar onder hierdie stukkies lap is,” sê hy en trek haar halfnaakte lyf teen hom aan. Sy wysvinger begin by haar voorkop, trek ’n suggestiewe streep teen haar wang en nek af net tot by die gleufie tussen haar borste.

			Linda is nou behoorlik wakker. Lukas se donker oë glim van pret, en dit lok haar.

			“Ja ... ja, gits, oukei,” mompel sy, draai onder sy aanraking uit, gryp haar kamerjas en trek dit aan voor sy by die deur uitstap sonder om na hom te kyk.

			“Ek vermis niks,” sê Linda ná sy ’n rukkie lank na alles om haar in die stoepkamer gestaan en kyk het.

			“Kyk hier, Linda!” roep Lukas.

			Sy stap na waar daar ’n skoon doek op een van die esels staangemaak is. In groot steenkoolletters staan daar geskryf: Bly uit ons pad!

			“Dis ... Hulle wou ons net waarsku, niks steel nie,” prewel sy en skuifel rillend effens nader aan Lukas.

			“Kan jy nou verstaan hoekom ek nie wil hê jy moet alleen hier bly totdat hulle vasgetrek is nie?” vra Lukas ernstig en stap tot voor haar. Hy lig haar ken met sy hand om in haar oë te kan kyk.

			Linda se ingewande gaan aan die bewe. Sy weet dis nie net van vrees vir die onbekende wat haar bedreig nie. Dis vroeg in die oggend en om skaars wakker te wees en soveel vuur in die man wat jy liefhet se oë te sien, gooi jou heel deurmekaar. Hoe kan hy so na haar kyk asof hy vir haar omgee terwyl sy weet wat hy van haar dink? Op hierdie oomblik smag sy daarna om in sy arms in te loop, haar teen hom te koester, maar ook om sy ondersoekende hande oor haar warm lyf te voel.

			“Jy hoef nie my probleme joune te maak nie, Lukas. Ek weet mos wat jy van my dink, so hoekom jou oor my ontferm?” antwoord sy effe hees toe sy ’n bietjie helderheid ervaar. Wat sy in sy oë sien, is niks anders as begeerte nie. Hy is ’n man, en hy weet hoe min sy onder hierdie japon aanhet.

			Hy antwoord nie dadelik nie. Skreef sy oë en kyk steeds na haar, maar nou kan sy nie die uitdrukking daarin peil nie.

			“Ek sal dit vir enigeen doen wat in gevaar verkeer, Linda, nie net vir jou nie. Jy moet Boshoek toe kom tot alles oor is.”

			Duideliker kon hy dit nie vir haar gesê het nie. Sy is maar sommer enigeen vir hom, boonop een van wie hy nie veel dink nie. Sy stap vinnig by die deur uit. Op die stoep huiwer sy toe sy Jack met die polisie sien aankom.

			Sy en Lukas vertel hulle wat hulle gevind het en die polisie neem vingerafdrukke in die omgewing van die skoon doek met die waarskuwing op. Hulle raai haar ook aan om tydelik Boshoek toe te gaan, en vertrek weer.

			“Gaan pak in wat jy vir ’n paar dae nodig sal hê,” beveel Lukas toe sy by die voordeur instap. 

			Sy draai vasberade om na hom toe.

			“Ek bly net hier, Lukas. Dis nie asof ek nie na myself kan kyk nie. Ek het werk om te doen wat moet klaar kom hierdie week.”

			“Moenie so koppig wees nie, vroumens. Jy kan dit op Boshoek ook doen. Watse werk is dit?”

			“Ek gaan ’n uitstalling hou en ek het nog nie genoeg skilderye nie. En nee, ek kan dit nie op Boshoek doen nie. Die eiland is my inspirasie, so ek moet hier wees. Gaan doen jou werk op Boshoek. Ek is heel oukei. Snags sal ek my hier toesluit en bedags sal ek die veiligheidshek van die stoepkamer ook gesluit hou.”

			“Kan Herman en Marsha nie maar liewer terugkeer hierheen sodat jy nie alleen is nie?” vra hy moedeloos.

			“Dis nie nodig nie. Herman is in elk geval bedags by die werk, en as Marsha bedags alleen hier is, sal ek verplig voel om haar geselskap te hou en niks gewerk kry nie. Bowendien, wat van Frieda? Jy moet nou loop, ek wil gaan aantrek.”

			“Frieda het ’n oproep gekry en haastig weer vertrek. Sy het haar toestemming vir die verlowing gegee. Dit blyk sy het struwelinge gehad met ’n man, en die probleme is nou opgelos. Sy is haastig terug na hom toe. Gaan trek aan. Ek maak eers koffie,” antwoord hy kortaf en stap kombuis toe. 

			’n Oomblik huiwer sy en kyk teen sy rug vas, klik vererg haar tong en stap kamer toe. ’n Denimbroek en T-hemp is al wat sy nodig het vir haar verfwerk.

			Die geur van koffie is aangenaam toe sy terugstap kombuis toe. Lukas staan by die kombuisvenster en uitkyk terwyl hy proe aan die warm koffie. Op die tafel staan hare klaar ingeskink. Sy neem dit en gaan sit by die ontbythoekie op die bankie.

			“Dankie vir die koffie,” sê sy en proe-proe versigtig aan die warm vloeistof.

			Lukas draai om en kom stadig nader gestap. Hy gaan sit aan die oorkant van die langwerpige tafel op die bankie. Met sy elmboë op die tafel en die koppie tussen beide hande, kyk hy direk in haar oë.

			“Linda, jou skilderwerk is nie die enigste rede waarom jy nie wil Boshoek toe kom nie, nè? Jy wil nie wees waar ek ook is nie. Hoekom?” vra hy, sy oë soekend oor haar gesig.

			“Nou wat op aarde laat jou so iets sê? Ek het nie ’n probleem met jou teenwoordigheid waar ek ook al is nie,” antwoord sy vinnig, te vinnig.

			“Jy jok, Linda. Jy kan net so min jou hande van my afhou as wat ek myne van jou kan afhou. Daar is aantrekkingskrag tussen ons, ten spyte van hoe ons oor mekaar voel. Dit het niks met liefde te doen nie, dis net liggaamlike drifte, en dis waarvoor jy bang is. Jy weet indien jy heeltemal toegee vir my, jy agterna daaroor gaan loop en tob omdat jy sonder liefde toegegee het aan die lyf. Jy is so ’n soort mens, ek weet dit net eenvoudig.”

			Haar hande klem om die koppie saam sonder om dit te beweeg. Hy het haar so goed opgesom, dis verbasend. Gelukkig vermoed hy dus nie sy het hom lief nie. Hy glo dis vir haar ook net liggaamlike aantrekkingskrag soos vir hom. Dis goed so, sy sal dit net so in sy kop los, erken dis so, en vra hy moet sy ry kry.

			“Jy is reg, en daarom vra ek jou weer om Boshoek toe te gaan en my uit te los. Ons hoort nie in mekaar se lewe nie. Ons ... e ... drif vir mekaar is ’n sinnelose spel waarvoor ek nie kans sien nie,” antwoord sy en staan op. “Ek gaan nou werk, jy kan maar gaan,” vervolg sy, drink die laaste bietjie koffie en stap van hom af weg asof hy nie meer daar is nie.

			Hy stap nie agter haar aan nie, en ’n ruk later hoor sy hom vertrek. Verslae gaan sit sy in die stoepkamer op ’n bank. Sy wou gehad het hy moet haar glo en noudat dit blyk hy het, is daar hierdie ongelooflike leegheid in haar wat haar wil verlam.

			Lank sit sy so voor sy opstaan, haar verfgoed bymekaar kry en begin werk.

		

	
		
			Elf

			Die skottelgoedwater brand haar hande en Linda ruk dit vinnig terug. Sy is so ingedagte, sy het skoon vergeet om koue water ook by te tap. Haar skilderwerk vir die dag het bevredigend afgeloop en sy het pas aandete genuttig. Nou gou die ou paar skottelgoedjies was, daarna ’n lekker bad en met ’n boek in die bed gaan klim.

			Die klop aan die voordeur ruk haar tot stilstand. Sy was net op pad badkamer toe om te gaan bad. Op haar tone stap sy voordeur toe, maar maak nie die deur oop nie. Daar word weer geklop.

			“Linda, jy kan maar oopmaak, dis ek en Marsha,” herken sy sekondes later Herman se stem. Verlig sluit sy oop en laat hulle inkom voor sy weer sluit.

			“Dis laat. Wat maak julle hierdie tyd van die aand hier buite?” vra Linda.

			Ons kom by jou slaap. Lukas het ons gestuur, gesels Marsha se vingers.

			“Lukas het julle gestuur?” herhaal sy ontevrede.

			“Hy het genoem hy kan nie vannag hier kom bly nie, en ons het aangebied om te kom, want ons wil met jou oor iets praat,” antwoord Herman vinnig.

			“Julle het regtig nie nodig om my op te pas nie. Waaroor wil julle met my praat?” vra Linda, tog vaagweg teleurgesteld omdat Lukas nie self gekom het nie.

			“Ons het reeds met Lukas gepraat, en hy het nie ’n probleem daarmee nie. Frieda ook nie, en Lukas sê hy het jou vertel sy is weer weg. Ons wil trou, Linda, en ons wil hoor of dit ook met jou oukei is?” vra Herman.

			“Julle het maar pas verloof geraak. Is julle nie ’n bietjie haastig met ’n trouery nie?” vra Linda versigtig toe hulle in die sitkamer gaan sit.

			“Ek het geweet jy sal so hieroor dink. Ek wil hê jy moet weet ek het vir Marsha vertel jy is my eerste liefde, maar dinge het nie vir ons uitgewerk nie en ek is oukei daarmee,” gesels Herman ernstig terwyl sy een hand die hele tyd oor Marsha s’n streel. “Toe ek Marsha daardie eerste keer op Boshoek gesien het, het die gedagte my ongevraag te binne geskiet. As ek ’n meisie soos sy kan kry, sal dit die leegheid wat jy in my hart gelaat het, kan vul. Ek is baie lief vir haar en sy vir my. Ons wil nie hê jy moet dink daar is enige ander verskuilde redes hoekom ek met haar wil trou nie.” 

			Ek is bly Herman was met my eerlik, Linda, praat Marsha se vingers. Juis daarom is ek soveel liewer vir hom. 

			“Wel, in daardie geval het ek geen besware nie. Dankie vir jou eerlikheid, Herman. As daar enigiets is wat ek vir julle kan doen, moet julle net praat. Wanneer is die groot dag en waar gaan julle trou?” vra Linda, nou meer gerus.

			Ons wil graag die naweek hier op jou eiland trou as ons mag, pleit Marsha met haar vingers.

			“O, heerlik. ’n Regte troue op my mooie eiland. Dit gaan pragtig wees en ek voel geëerd,” jubel Linda.

			“Sal jy my strooimeisie wees?” vra Marsha en haar oë skitter.

			“Dit sal vir my ’n eerste keer wees en ek doen dit graag.”

			“Dankie, Linda. Ek het vir Lukas gevra om strooijonker te wees,” antwoord Herman.

			Hoekom moet Lukas orals wees? Sy kan haar nie draai nie, of sy naam duik iewers op. Nee, nou is sy onredelik. Boshoek behoort aan Lukas, en Marsha is deel van sy lewe. Natuurlik sal hulle hom deel van hulle seremonie wil maak.

			“Dis goed so. Moet ek enigiets vir julle reël of wil julle dit graag self doen?”

			Ons wil dit graag self doen, antwoord Marsha se vingers en om haar mond is ’n geamuseerde trekkie. Om die waarheid te sê, die meeste reëlings is klaar getref, ons moes nog net jou toestemming kry. 

			“Julle is omtrent georganiseer. Ek sal my boot ook tot julle beskikking stel vir julle gaste.”

			“Dit sal nie nodig wees nie. Lukas se boot het vanoggend gekom, en dis heelwat groter as joune,” vertel Herman, en sy opgewondenheid is skoon aansteeklik. “Groot genoeg vir al die gaste, want hier gaan nie baie mense wees nie. Ons wil net graag jou boot vir die bruid se aankoms hê. Lukas sal jou boot die Saterdagoggend vroeg kom haal, en dan net voor die seremonie vir Marsha hierheen bring waar ons haar by die kaai gaan inwag.” 

			Wanneer laas het sy Herman so in sy noppies gesien?

			“Wat van die spyseniering?” vra Linda.

			Die kos en drankies sal ons Vrydagaand al hier kom aflaai, verduidelik Marsha. Lukas gaan ook tafels en stoele uit sy tuin hierheen bring, want ons wil dit onder die wilgerbome teenaan die rivier hou. Jy hoef jou nie oor enigiets te bekommer nie, alles sal seepglad verloop. Jy moet net daar wees in die mooiste strooimeisierok, wat ek vir jou gaan gee. 

			Linda kan haar vreugde en opgewondenheid aanvoel.

			“Sjoe, ek is nou so opgewonde, ek wonder of ek sal kan slaap,” sê Linda. “Maar ek moet, want môre lê daar nog heelwat skilderwerk vir my en wag. My uitstalling is die naweek ná julle troue, en dis om die draai. Marsha, jou bed is nog oorgetrek en Herman, jy kan maar weer die bank gebruik. Nou wil ek graag gaan bad en inkruip.” 

			“Dis reg so, Linda. Ons gaan nog ’n rukkie in die sitkamer gesels, so moenie jou aan ons steur nie. Lekker slaap,” antwoord Herman en trek Marsha teen hom aan.

			Dié twee lyk so vrolik en gelukkig, speel die gedagte deur Linda toe sy twee dae later die oggend kyk hoe Marsha en Herman met Lukas se mooi groot boot terugvaar Boshoek toe. Hulle het elke aand van die week by haar kom slaap. Dis Vrydag vandag, en sy wil nog ’n doek klaar verf. Teen vanaand sal die tafels en stoele gebring word vir môre se troue.

			Getrou aan haar belofte sluit sy die stoepkamer se deur toe sy later begin werk. Marsha het gister vir haar ’n foto gebring van haar waar sy haar trourok aangepas het, en dis so pragtig, sy kan nie anders as om die bruid in haar verbeelding tussen die lelies by die rivier onder die wilgerbome te skilder nie. Sy wil die doek graag vir hulle as trougeskenk gee. Ook moet sy nog ’n verstelling maak aan die strooimeisierok wat Marsha vir haar gebring het.

			Skemeraand begroet haar in die stoepkamer voor sy besef hoe laat dit is. Die skildery is klaar en al moet sy dit self sê, dis pragtig. Die laggende gesig van die mooi bruid is Marsha s’n soos sy haar in haar verbeelding sien. Sy pluk haar oorjas uit, sluit die deur oop en stap uit. Net toe sy dit wil sluit, vat ’n hand haar op die skouer van agter af vas. Sy gil, maar onmiddellik klamp ’n hand oor haar mond voor sy omgedraai word en in Lukas se ontevrede gesig vaskyk. Hy los haar mond.

			“Kan jy nou sien hoe maklik kan jy oorrompel word? Maar nee, jy kan mos vir jouself sorg,” brom hy en los haar skouer.

			Onmiddellik is sy smoorkwaad. 

			“Is jy nou van jou sinne beroof om my so te laat skrik. Ek hét uitgekyk voor ek die deur oopgemaak het. Jy het natuurlik met opset iewers weggekruip.”

			“Ek het gedoen wat enige boef sou gedoen het, en jy sou nie ’n vinger kon verroer het nie. Erken maar jy is nie versigtig genoeg nie.”

			“As jy hier is om vir my te kom preek, kan jy maar weer loop,” brom sy toe sy nie vir hom ’n antwoord het nie.

			“Ek het die tafels en stoele gebring. Die werkers laai dit nou af waar ek vir hulle gewys het. Hier is ’n houer vol tafeldoeke en servette met hulle ringe. Op die boot is die breekgoed ook wat gedek moet word. Dit sal Helen-hulle môreoggend doen wanneer ek die kos en drankies bring.”

			“O, bring dit maar in,” sê sy, stap by hom verby en sluit die rondawel oop om voor hom in te stap.

			Hy sit die houer op die sitkamertafeltjie neer en draai terug na haar toe.

			“Of jy nou wil of nie, jy is opgeskeep met my vannag. Herman-hulle het net eenvoudig te veel dinge om vanaand nog te doen, so hulle kan nie vannag hier kom bly nie.”

			“Lukas, ek het daardie twee hier geduld omdat ek nie hulle geesdrif oor alles wou demp nie. Jy is ’n ander saak. Jou Boshoek en sy dinge wag, en ek het regtig nie jou hulp of beskerming nodig nie. Jy kan maar teruggaan.”

			“Spaar jou asem en maak vir ons koffie. Ek het vars skaapvleis saamgebring en gaan dit netnou hier buite vir ons braai, so jy kan maar net vir ons slaai maak.”

			Magteloos en moedeloos kyk sy net na hom. Sy kan maar net so wel handdoek ingooi, want hy gaan nie na haar luister nie. Laat sy maar koffie maak. Sy klik haar tong vererg toe hy tergend lag en uitstap na buite waar hy die hout vir ’n vuur gaan regkry.

			Linda neem die koffie stoep toe, sit syne op die stoepmuur neer en gaan sit self in ’n diep stoel met haar voete op die muurtjie. Haar voete is nogal moeg van heeldag se staan voor die esel.

			“Dit lyk nou lekker,” sê Lukas toe hy sy koffie vat en langs haar in ’n ander stoel gaan sit, ook met sy voete uitgestrek op die muur langs hare.

			“Ek hoor jy is strooijonker,” sê sy ná ’n rukkie. Hy is so na aan haar, as sy haar oë toemaak, kan sy haar verbeel sy raak aan hom. Haar armhaartjies het al weer orent gespring.

			“Ja, en jy strooimeisie.”

			“Ek moet nog my rok effens gaan verstel ná ete. As jy hier slaap, wat van jou werkers wat jy saamgebring het om die tafels en stoele af te laai?”

			“Hulle is net drie en kan met die houtboot terugroei. Ek het dit saamgesleep.”

			Hier sit hulle oor koeitjies en kalfies en gesels asof daar nie hierdie vreeslike begeerte tussen hulle hang nie. Dis eintlik skielik vir haar skreeusnaaks, en die giggel wat oor haar lippe bars, kan sy nie keer nie. Sy weet dis eintlik ’n tikkie histerie omdat sy gespanne voel met hom hier.

			“Wat prikkel jou lagspiere nou so skielik?” vra hy geamuseerd.

			“Dis sommer niks,” proes sy die woorde uit toe die opwelling van die giggel nog deur haar bruis.

			“Mens lag nie vir niks nie. Toe, uit daarmee,” grinnik hy.

			“Nou goed. Ek het aan ons twee gesit en dink. Sit soos ou getroudes hier op die stoep en klets oor allerlei dinge met ons voete voor ons uitgestrek, en dit terwyl ons eintlik by mekaar in die bed wil spring,” antwoord sy openlik. Hy wil weet en wel, nou weet hy.

			“So die gedagte bly maar by jou ook vassteek. Ek moet egter erken, die paar dae weg van jou af het my goed gedoen. Ek sien kans om my nou in te hou, want ek wil nie die oorsaak van jou getob wees as ons werklik in die bed sou spring nie.”

			Sy woorde gaan lê nie lig in haar nie. Dit laat so ’n effense brandkol in haar bors. Om te hoor die paar dae weg van haar af het hom goed gedoen, is die laaste wat sy nou verwag het hy gaan sê. Dalk moet sy hom goed laat verstaan dit pas haar.

			“Mooi. Nou hoef ek nie oral ’n wye draai om jou te loop by môre se troue nie. Ek dink jou vuur is reg, so as jy wil braai, is dit nou die tyd. Ek wil gaan stort en my rok verstel.”

			“Ag nee, gaan jy nie by die vuur met ’n drankie kom sit en my geselskap hou nie?” protesteer hy tergend toe hy saam met haar orent kom.

			“Nee, want netnou raak ek lighoofdig van die drankie en kan ek nie my rok regmaak nie,” antwoord sy en stap weg. 

			Agter haar lag hy sag.

			Die verstelling aan haar rok is toe eintlik baie klein en sy is gou klaar. Onder die pietsende waterstraaltjies van die stort ontspan sy en was sommer haar hare ook. ’n Koel luggie trek oor haar toe sy by die glasstort uitstap en ’n groot handdoek om haar lyf vou.

			Uit die spieël staar sy na haarself terug, en die duidelike blos op haar wange wys vir haar sy is allesbehalwe rustig en kalm. Natuurlik is die oorsaak daarvan daar buite by die braaivleisvuur, sy kan dit maar teenoor haarself erken.

			Skoon aangetrek met haar nat hare sommer in ’n poniestert agter haar kop vasgevat, stap sy tog uit na die vuur toe. ’n Entjie agter hom gaan sy staan.

			“H’m, ek ruik jou. Sagte, aanloklike en verruklike geure. Kom nader, daar staan vir jou ’n glasie wyn met ysblokkies in,” praat hy. 

			Natuurlik sal hy weet sy is hier. Sy het met opset nie sag geloop nie. Van die verrassingselement het sy vandag self genoeg gehad.

			“Dankie. Ek sien jy het amper klaar gebraai. Waar wil jy eet? In die rondawel of op die stoep, of sommer hier by die vuur?”

			“Daar staan vir ons borde. Ek het dit in jou kombuis gaan haal en hierheen gebring. Die slaai het ek ook sommer gou aanmekaargeslaan, want jy was so besig. Dit staan ook daar by die borde met die eetgerei. Ons eet dus sommer hier by die vuur, want dis so ’n mooi aand. Hier is vir jou ook ’n stoel.”

			“Gits, ek het skoon van die slaai vergeet. Jammer,” maak sy vinnig verskoning. Dis hierdie man wat haar so deurmekaar maak, sy dink nie reguit nie.

			“Dis niks.”

			“Jy het my nog nooit vertel wat jy gedoen het voor jy Boshoek toe gekom het nie,” sê sy ná ’n ongemaklike stilte.

			“Ek het twee fabrieke daar oorkant die waters. Een vervaardig net teddiebere en die ander een allerhande speelgoed vir kinders,” antwoord hy doodluiters.

			“Hoe op dees aarde het jy by so iets betrokke geraak?” vra sy, verbaas om te dink hierdie stewige man is betrokke by kinderspeelgoed.

			“As jong seun het ek by ’n teddiebeerfabriek gewerk, en ek het gesien hoeveel vreugde dié eenvoudige maar mooi speelding vir kinders bring. Die dag toe die eienaar wou verkoop, het ek drie van die ouer manne genader wat al langer as ek daar gewerk het, en ons het saam besluit om die fabriek oor te neem. Dit was die regte besluit. Ek het hulle later een vir een uitgekoop toe hulle besluit het dis tyd vir hulle aftrede. Daarna het ek die ander speelgoedfabriek ook geleidelik op die been gebring, en ek was nog nie een dag spyt nie. Ek het twee baie goeie bestuurders wat in my plek aangestel is, so ek is nie in die minste bekommerd enigeen sal laat slaplê nie.”

			“Dis wonderlik. H’m, die vleis ruik lekker.”

			“Kom skep vir jou,” sê hy en neem vir hom ook ’n bord.

			Albei gaan sit om te eet. Skielik is die stilte tussen hulle vir Linda steurend, ongemaklik. Dis of die woorde tussen hulle sommer net opgedroog het. Sy dink dis omdat hulle albei probeer voorgee die ding tussen hulle is iets van die verlede, en dat hulle nou slegs gewone kennisse kan wees. In haar geval is dit nie waar nie. Sy het hom liefgekry en dit is nie meer net liggaamlike aantrekkingskrag nie. In sy geval is dit slegs begeerte, en tog weet sy hy het gejok toe hy gesê het dit maak nie meer saak nie, hy kan hom inhou.

			Haar bord is leeg, en sy staan op. Vir hierdie ongemak sien sy nie langer kans nie.

			“As jy my sal verskoon, ek wil maar gaan inkruip. Dit was ’n lang dag en môre gaan nog langer wees. Los die skottelgoed, ek sal dit môre was. Lekker slaap, Lukas.”

			“Linda ... Of toemaar, dis miskien die beste so. Jy moet ook lekker slaap,” sê hy en sy stap tog effens teleurgesteld weg. 

			Hy het nie juis probeer keer nie.

		

	
		
			Twaalf

			Die vloer is koud onder Linda se voete toe sy vroeg die volgende oggend kombuis toe stap. Die bank is leeg. Lukas is seker vroeg al weg, want hulle het die boot nodig om die kos en res van die goed vir die troue te bring.

			Sy maak vir haar koffie en stap uit op die stoep. Verbaas sien sy daar is reeds roeringe by die rivier. Lukas se boot is daar langs hare, so hy help die mense seker aflaai. Sy sluk haar koffie vinnig, trek gou aan en draf rivier toe waar die bedrywigheid is.

			Onwillekeurig soek haar oë na hom tussen die werkers en Helen-hulle wat met die tafeldekkery besig is. Hy is egter nêrens te sien nie. 

			“Môre, Linda. Ag, dit gaan ’n mooie troue hier so langs die rivier met sy mooi lelies en ou wilgerbome wees, nè,” praat oom Dries langs haar. 

			Sy het hom nie eens sien kom nie.

			“Hallo, oom Dries. Ja, ek dink ook so. Is Lukas hier iewers?”

			“Nee, die kêrel is vanoggend baie besig en het my maar gevra om die ou joppie vir hom te doen. Helen en twee van die plaaswerkers gaan nou sommer hier agterbly om te kyk dat niks hier verkeerd gaan wanneer ons vertrek nie. Ek sien julle netnou wanneer almal kom vir die troue. Totsiens, Linda.”

			“Ja, dis reg so. Totsiens, Oom.” 

			Hy maak die werkers bymekaar en saam vertrek hulle oor die rivier. Linda draai om om terug te loop, maar tant Helen het haar klaar gesien.

			“Lindatjie, hoei!” roep sy, en kom op ’n drafstappie nader. “Môre, kind. Kom kyk tog of alles vir jou reg lyk daar by die tafels.”

			“Môre, tant Helen. Ek vertrou Tante se oordeel en glo alles sal reg wees. Ek het nog so ’n bietjie werk wat wag voor ek kan gereedmaak vir die troue, so as Tante my sal verskoon, asseblief.”

			“Ag, dankie vir die vertroue in my, Linda. Nou maar gaan maak jou mooi en ons sien mekaar later weer,” groet tant Helen ingenome.

			Terug in die rondawel draai Linda in die vertrekke rond. Sy het nie regtig iets wat sy nou dringend moet doen nie. Die beskilderde doek het sy reeds netjies as trougeskenk verpak. As sy eerlik met haarself moet wees, is dit die teleurstelling omdat Lukas nie self met sy boot vanoggend hierheen gekom het nie wat haar rusteloos laat.

			Die buitelug lok haar. Sy skop weer haar skoene uit en stap ingedagte terug stoep toe. So ingedagte is sy, eers toe die brandpyn deur haar kleintoontjie skiet, besef sy sy het dit teen die drumpel gestamp. Knersend op haar tande om nie toe te gee aan die skielike trane wat in haar oë opwel nie, hink sy tot by ’n stoel en gaan sit. Dis vrek seer en dis stukkend. Die toontjie is die ene bloed. Dit kom nou daarvan as ’n mansmens jou so omkrap. Nou sal sy nie eens die netjiese skoene kan aantrek by haar strooimeisierok nie, verduiwels. Sy sal verplig wees om maar die hoëhaksandale aan te trek wat die toontjie sal oop laat.

			“Tot hier toe en nie verder nie, Linda Beukes,” brom sy toe sy oomblikke later hinkend die huis binnegaan. “Van wanneer af is jy so ’n lamsak om jou hele bestaan deur ’n man te laat omkrap? Jy wat nog nooit eens vantevore verlief was of liefgehad het nie? Wat maak Lukas nou eintlik soveel anders as al die ander mans wat al by jou vlerkgesleep het?” 

			In die badkamer ontsmet sy die toontjie, smeer salf aan en verbind dit. Dis die nael wat effens losgeskeur het wat die bloeding veroorsaak.

			Sjoe, Marsha lyk pragtig. Aan die arm van oom Dries kom sy van die boot af gestap tot op die kaai. Lukas verskyn agter hulle en kom staan langs Linda. Vanuit die boot kom die troumars aangesweef en hulle begin stap na waar daar ’n klein wit oop tent opgeslaan is vir die paartjie en die dominee om te staan.

			Lukas kyk vlugtig na Linda, knik net en stap stadig langs haar aan. Haar toon pyn, en sy kan met die beste wil in die wêreld nie die effense hink in haar stap keer nie.

			“Wat makeer?” vra Lukas toe hy vlugtig oorleun na haar kant toe.

			“Niks,” brom sy terug. Haar gemoed is vol. Die troumars laat haar besef sy word ’n oujongnooi en sy het nog nie eens behoorlik ’n kêrel gehad nie, wat nog te sê ’n huweliksaanbod. Boonop klop die toon met elke tree wat sy gee. Hoe sy so lank daar op die gras gaan staan met die hoë hakke wat haar gewig alles op die voorste deel van haar voete gaan laat rus, weet sy nie.

			Hy vra nie verder nie, en hulle gaan staan weerskante van Marsha en Herman wat haar by oom Dries oorgeneem het. Die dominee wag reeds onder die oop tent.

			Hoe langer hulle staan, hoe meer klop die toon. Toe sy dit nie meer kan uithou nie, staan sy op een been en wikkel haar voet uit die sandaal om met die voet plat op die gras te staan. Dis ’n oneindige verligting en sy gee g’n flenter om vir sommige van die gaste wat openlik grinnik toe hulle sien wat sy gedoen het nie.

			Meteens is die seremonie verby, en gelukwensings reën op die paartjie neer. 

			Sy trek die ander sandaal ook uit en met die sandale in die hand, wens sy Marsha-hulle geluk voor sy na die naaste tafel toe stap en op ’n stoel gaan sit.

			Verligting, salige verligting, laat haar haar kop effe agteroor gooi en haar oë sluit. Die sandale word meteens uit haar hand geneem en haar oë vlieg oop. Sy kyk in Lukas se geamuseerde donker kykers vas. Hy sit die sandale onder haar stoel neer en skuif die stoel langs haar effe dwars voor hy daarop gaan sit. Haar been met die seer toon tel hy op sy skoot en bekyk haar voet van alle kante terwyl sy wysvinger paadjies oor die voet en tone trek.

			Alle spiertjies en senupunte in haar liggaam spring op aandag toe sy strelende aanraking ’n ontploffing in haar bloedstroom veroorsaak. Sy wil haar voet vererg van sy skoot afruk, maar sy ander hand klem meteens om haar enkel toe hy vir haar kyk.

			“Sit stil, Linda. Hierdie voet het vandag al klaar te veel straf verduur. Gun dit ’n ruskansie. Ek maak jou mos nie seer nie.” Sy stem is sag en sy geamuseerde uitdrukking nou versluier deur iets anders. “Wat het gebeur?”

			“Ek het die nael per ongeluk teen die drumpel gestamp, dis nie so erg nie,” mompel sy en maak of sy nie die gaste wat na hulle kyk se glimlaggende gesigte sien nie.

			“Dit lyk nie vir my of dit slegs die nael is nie. Dis maar erg blou hier rondom die pleister. Moenie weer daardie skoene aantrek nie.”

			“En hoe dink jy moet ek by die huis kom oor al daardie fyn, skerp klippies in die paadjie?”

			“Ek sal vir jou jou pantoffels gaan haal. Die paar wat nie jou tone toemaak nie. Of ek kan jou altyd rondawel toe dra as jy wil,” bied hy terglustig aan.

			“Dit sal die dag wees. Die pantoffels klink na ’n baie beter idee. Los nou my voet, ek wil ordentlik sit.”

			Versigtig laat hy haar voet sak en skuif sy stoel reg. Rondom hulle gesels die mense, eet en drink en raak vrolik. Sy het sowaar geen enkele toespraak gehoor nie. Sy skuif reg op die stoel, en weier om na Lukas te kyk.

			“Kan ek vir jou ’n glasie sjampanje aangee?” vra hy en hou die langsteelglasie met die amberkleurige vloeistof na haar toe uit. 

			Woordeloos neem sy dit met ’n knik van die kop.

			“Marsha lyk mooi, so stralend soos ek haar lanklaas gesien het,” praat hy weer.

			“Sy is ’n pragtige meisie en as Herman haar nie mooi behandel nie, sal hy met my te doen kry,” antwoord sy spontaan. “Haar mooi geaardheid laat mens sommer van haar probleem vergeet.”

			“Jy is reg. Kobus was baie gelukkig om haar in sy lewe te kon hê. Ekskuus, ek wou Kobus nie weer ophaal nie.”

			“Dis niks. Ek verstaan,” antwoord sy effe hees. Hy gaan haar nooit laat vergeet nie, selfs al maak hy of hy nou spyt is.

			“Jammer ek kan nou nie eens met jou dans nie, nie met daardie toon nie,” sê hy oomblikke later toe dansmusiek opklink en die paartjies op die sand teen die rivier begin dans. 

			Sy lag. Skielik is almal sonder skoene en voel sy glad nie meer so uit haar plek nie.

			“Daar is mos baie ander meisies wat jy kan vra om te dans. Moenie hier bly sit omdat jy dalk verplig voel om my geselskap te hou nie.”

			Hy kyk na haar, ’n onleesbare uitdrukking in die donker dieptes van sy oë. Hy staan op. “Jy is reg. Hoekom sal ek nie sommige van die ou meisietjies se harte bietjie opgewonde laat klop nie. Dis duidelik hulle het nie almal metgeselle nie,” sê hy doodluiters en stap van haar af weg.

			“So ’n buffel,” mompel sy sag by haarself. Wat dink hy van homself? Dis nie noodwendig alle meisies wie se harte sal bollemakiesie slaan wanneer hy met hulle dans nie.

			Jy is jaloers, Linda. So vrek jaloers, jy kan iets oorkom daarvan, beskuldig haar innerlike self haar. Vererg klik sy haar tong, beur die sandale aan haar voete en probeer so onopsigtelik as moontlik koers kies onder die wilgerbome uit na die rondawel toe.

			In die rondawel is die verligting weer eens groot toe sy van die sandale kan ontslae raak. Haar selfoon lui en sy sak net daar op die bank by die foon neer.

			“Hallo, vreemdeling. Het jy nou van my vergeet sedert jy op jou pragtige eiland woon?” vra ’n tergende vrouestem.

			“Magriet! Wow, dis so lekker om jou stem te hoor. Nee, gits, jong, dit het dol gegaan sedert ek hier ingetrek het. Ek het so baie om jou te vertel, jou selfoonrekening sal die hoogte inskiet.”

			“Ek het nou ’n landlyn ook, so jy kan maar vertel. Ek is vrek nuuskierig,” antwoord haar vriendin laggend.

			Linda begin vertel wat sy alles hier doen, van die smokkelaars, Marsha en die troue. Dis of sy nie genoeg kan kry van gesels met haar jare lange vriendin nie.

			“Wêreld, maar jy het omtrent baie nuus. Hier by my is alles maar saai, niks regtig om te vertel nie.”

			“Nie eens ’n kêrel op die horison nie?” terg Linda.

			“Niks in sig nie. Wat van jou?”

			“Nee wat, lyk my ek gaan maar op die rak sit.”

			“Jy jok. Ek ken jou te goed. Daar is net daardie ietsie anders in jou stem wanneer jy van Lukas Swanepoel praat. Wat is aan die gang tussen julle, Linda?”

			“Nee, jong, jy verbeel jou dinge. Die man het ’n ego so groot, dis net nie waar nie. Verbeel hom hy is die antwoord op alle meisies se drome.”

			“Oo-ho, en nou klink jy nog jaloers ook. Jy het die skoot hoog deur, vriendin, en moenie stry nie.”

			“Jy sukkel met my. Jy kan bly wees ek is nie daar nie, anders het ek jou nou met iets gegooi,” skerts Linda al weet sy Magriet praat die waarheid.

			“Daarvan gepraat, wanneer kom jy kuier?”

			“Ek weet regtig nie,” sê sy en vertel haar van die uitstalling wat op hande is.

			“Nou maar kom bly by my gedurende die paar dae van jou uitstalling. Dit sal lekker wees, toe, man?” soebat Magriet.

			Hoekom nie? Hoekom sal sy nie vir ’n rukkie van die eiland af padgee en wegkom van Lukas af nie? Dit kan haar net goed doen.

			“Goed, jy het my oortuig. My uitstalling is oor ’n week, so ek sien jou volgende Maandag.”

			“Oe, lekker, ons gaan ou stukke gesels en kuier. Nou moet ek aflui, anders betaal ek my hele maand se salaris aan ’n telefoonrekening,” sê Magriet en hulle groet.

			Ontspanne ná die lekker gesels lê Linda op die bank, haar voete effens in die lug op ’n dik kussing van die bank. Die geklop van haar toon het reeds baie bedaar. Sy beter maar vandag die voet goed laat rus, anders sal sy môre moet sit en skilder. Dis niks lekker nie. Sy werk op haar lekkerste wanneer sy voete wyd uitmekaar geplant kan staan en skilder. Maar skilder sal sy moet want sy het nog drie doeke om hierdie week voor haar uitstalling te voltooi.

			Linda se binneste trek op ’n knop van skrik toe ’n harde slag haar wakker maak. Dadelik sit sy orent. Kyk verbaas om haar rond. Dis al erg skemer en sy lê steeds op die bank. Natuurlik van die lekker ontspan sommer so aan die slaap geraak. Daardie slag, sou dit die wind wees wat ’n venster of iets toegeslaan het? Versigtig klim sy van die bank af en wil voetjie vir voetjie deur die rondawel loop. Sy loop voel-voel, want om nou nog boonop in ’n ding vas te loop, sal die laaste strooi wees.

			Meteens word ’n paar sterk arms van agter af om haar lyf geslaan, en sekondes lank vries sy in daardie posisie. Onthuts begin sy oomblikke later spartel en wil net skreeu toe ’n stewige hand oor haar mond gevou word. Sy beur magteloos teen die kragtigheid van die geklemde arms om haar. Deur haar angs onthou sy sy het die voordeur nie toegemaak nie. Hoe moes sy weet sy sou op die bank aan die slaap raak?

			Linda swaai haar kop, probeer die donker figuur se gesig sien, maar dis te donker. Daar is egter iets anders. Sy is so seker soos nog iets sy staan hier in Lukas se arms vasgepen. Hy het ’n spesiale manlike geur wat sy nog nooit by iemand anders geruik het nie. Dis nie naskeermiddel of reukweerder nie, dis hy self, ’n skoon veldgeur soos op ’n vroegoggend wanneer die doudruppels oral in die son lê en skitter. Haar liggaam ontspan.

			“So ja, ek kan aanvoel jy het geraai dis ek,” praat hy en los haar mond. Hy swaai haar om, sy hande nou op haar skouers. “Hoe kon jy so onverantwoordelik gewees het om jou voordeur wawyd oop te los terwyl jy op die bank kom lê en slaap, Linda?” vra hy kwaad.

			“Het jy nou regtig nodig gehad om my so te laat skrik? Kon jy nie maar net hard geroep het nie? Genugtig, man, ek het nie geweet ek sal aan die slaap raak nie. Ek wou net my voet laat rus. Wat maak jy in elk geval hier? Die gaste is sekerlik almal lankal weg.”

			“Wys net weer hoe sleg ken jy my. Herman-hulle is op hulle wittebrood en kan vanselfsprekend nie by jou kom slaap nie. Deur jou koppige selfsugtigheid krap jy nou my lewe deurmekaar omdat ek verplig voel om hier te kom slaap.”

			Alles in Linda ruk styf. Hy noem haar selfsugtig, en sê sy krap sy lewe om. Hy voel verplig om hier te kom slaap, nie omdat hy haar graag wil beskerm nie. Stadig werk sy haar in haar binneste op. Hy is beledigend en dis onnodig want sy het hom nie gevra om hier te kom slaap nie. Sy ruk onder sy hande uit, skakel die lig aan en gaan sit weer op die bank.

			“Lukas, jy ken my dus ook nie. Ek is beslis nie selfsugtig nie. Ek het jou nie gevra om hier te kom slaap nie. As jy ’n verpligting voel om dit te doen, is dit jou saak, dit raak my nie. Dis dus nie ek wat jou lewe deurmekaar krap nie, dis jy self. Loop. Gaan terug Boshoek toe en laat my in vrede. Ek is vir myself verantwoordelik, nie jy of enigiemand anders nie.”

			“En as ek nou loop en jy kom vannag iets oor? Op wie se gewete gaan dit rus? Myne. Nee, dankie, ek bly net hier. Gaan slaap in jou kamer; die bank is myne,” antwoord hy kortaf, lig haar van die bank af, swaai sy arms onder haar in en dra haar met gemak na haar slaapkamer waar hy haar op haar bed neerlê en die bedliggie aanskakel.

			Soos hy hier geboë oor haar staan, reik haar hele wese na hom toe uit. Lok die donker dieptes van sy oë haar toe sy gesig sentimeters bokant hare huiwer. ’n Effens geheimsinnige glimlaggie pluk aan sy een mondhoek en sy staar na sy lippe. Die aantrekkingskrag tussen hulle is so sterk, dit voel of sy in die lug wil opstyg en aan hom vaskleef.

			Lukas kreun sag, ’n magtelose kreun en ruk orent waar hy steeds na haar kyk. “Slaap, jy het dit nodig,” brom hy en stap vinnig by haar kamerdeur uit.

			Skielik is dit koud om haar, leeg en koud. Dis die verlies van sy nabye teenwoordigheid wat haar so laat voel. Hoe kon sy hierdie man so liefgekry het dat hy haar soos ’n verstotene kan laat voel die oomblik wat hy van haar af wegloop? Het sy nie net gister vir haarself gesê tot hiertoe en nie verder nie?

			Sy skakel die lig af, swaai om op haar maag en demp haar magtelose snikke diep in die kussing. Uitgeput draai sy ’n hele ruk daarna weer om en staar na die sterrehemel deur haar kamervenster. Dit lyk so vrolik daar met die flonkering van elke unieke ster en heldergeel maan wat op die aarde neerkyk. Sal sy ooit hier op haar eiland daardie soort rustigheid kan ervaar met die wete dat Lukas net oorkant die rivier woon?

		

	
		
			Dertien

			Die bank is leeg, net soos die vorige kere toe Lukas hier geslaap het. Soos sovele ander oggende stap Linda met ’n koppie koffie op die stoep uit. By die rivier is alles rustig en stil – geen teken meer van die lieflike troue wat gister daar plaasgevind het nie.

			Die geroep van ’n watervoël wat oor haar kop rivier toe vlieg, laat haar in die lug opkyk. Die lug is so suiwer vandag, en die son wat steeds aan die styg is, gaan warm wees. Sy beter begin werk aan haar laaste doeke. Daardie watervoël vertoon pragtig hier so laag bokant haar kop teen die agtergrond van die blou lug. Inspirasie, dis wat die pragvoël haar pas gegee het. Sy sien al die doek voor haar oë, en is meteens haastig om in die buitekamer te kom.

			Tien minute later is sy druk besig in die buitekamer agter ’n gegrendelde veiligheidshek, en die doek voor haar verander geleidelik in een van haar mooiste skilderye. So eenvoudig en tog so mooi, drentel die gedagte deur haar toe sy ’n entjie terugstaan en na haar handewerk kyk. Nou nog net die afrondingswerk daaraan voor sy met ’n volgende een kan begin. Sy het haarself vanoggend verbaas, want dis die gouste wat sy nog ooit ’n doek voltooi het.

			Met die voltooide skildery eenkant toe geskuif en ’n nuwe skoon doek voor haar, besluit sy om eers gou vir haar ’n koppie tee uit die warmfles te skink. Haar keel voel droog. Tog maak sy eers ’n begin deur ’n paar hale te verf. ’n Gedagte vir die nuwe skildery het reeds in haar vorm aangeneem. By die venster gaan sy staan en neem klein slukkies tee. Skielik vernou haar oë. Sy is seker sy het ’n beweging by die hoek van die afdak gesien. Amper soos iemand wat vinnig om die hoek hardloop en ’n kledingstuk wat agter hom aangewapper het.

			Haar hele lyf is gespanne toe sy die koppie langs haar op die tafel neersit sonder om haar oë van daardie plek af te neem. Sy grawe in haar denimbroek se sak en haal haar selfoon uit. Sy wil Lukas nie bel nie, maar hy is die een wat die vinnigste hier sal kan kom. Hy antwoord dadelik en sy vertel hom wat sy gesien het.

			“Bly in die stoepkamer. Moet onder geen omstandighede die deur oopmaak nie en bly weg van die vensters af,” is al wat hy sê voor die foon in haar oor klik.

			So vinnig sy kan, trek sy die gordyne toe en gaan staan teenaan die muur om by ’n skrefie uit te loer na waar sy die beweging gesien het. Dis egter nou doodstil daar. Tog verroer sy nie voor sy Lukas sien aangehardloop kom nie. Sy storm deur toe, sluit dit oop en wag hom in.

			“Is jy oukei? Het niks verder gebeur nie?” vra hy en trek haar teen hom aan. “Jy bewe. Is jy bang?” vra hy sag.

			“Nie meer nie. Jy is mos nou hier,” rol die woorde outomaties oor haar lippe.

			“Wys my presies waar het jy wat gesien,” antwoord hy ná ’n kort stilte, neem haar aan die hand en stap met die trappe af na die afdak toe.

			“Dit was hier by die hoek. Dit het gelyk soos iemand se hempflap wat om die hoek verdwyn. Dit was ’n rooi-en-wit geruite materiaal. Ek kon my dit nie verbeel het nie, Lukas, ek weet wat ek gesien het.”

			“As hulle dit in die helder daglig hierheen waag, weet hulle maar alte goed jy is alleen hier. Staak nou jou koppigheid en kom saam met my terug Boshoek toe,” antwoord hy streng ná hy twee maal om die afdak gestap en na spore gesoek het. “Ek kan niks hier sien nie, maar hier en daar is tog gras wat vars platgetrap is. Die spore dui in die rigting van die bosse. Ek het die polisie weer gebel. Hulle sal kom kyk, maar ons hoef nie vir hulle te wag nie. Kom jy?”

			Sy huiwer. Ja, sy is bang, en het netnou groot geskrik, maar sy wil werklik nie Boshoek toe gaan waar sy heeldag en aldag in Lukas gaan vasloop nie.

			“Ek sal net vir vannag daar kom slaap. Môre kom pak ek my skildergoed en ’n tas en gaan na ’n vriendin van my toe vir die duur van die uitstalling.”

			“Is jy al so ver met jou doeke? Ek het gedink jy moet nog ten minste twee maak.”

			“Ja, ek moet, maar ek sal dit sommer daar by my vriendin maak.”

			“Jy sal lekkerder op Boshoek kan skilder as in ’n toe woonstel wie weet waar bo in die lug. Jy wil nie Boshoek toe kom nie, Linda, hoekom nie?” vra hy reguit.

			“Lukas, hou op aan my karring. Ek is reeds omgekrap genoeg soos ek nou hier staan. Laat ek gou ’n oornagtas vat en daarna kan ons maar loop,” antwoord sy vererg. Natuurlik moet hy een of ander tyd besef sy wil nie na Boshoek toe gaan nie, maar verdomp of sy vir hom die rede daarvoor gaan gee.

			“Ek wag vir jou op die stoep,” is al wat hy sê toe sy in die rondawel verdwyn.

			Linda se vingers bewe terwyl sy inpak. Tog is sy gou weer terug op die stoep, tas in die hand, en sluit die deur. Fronsend kyk sy na Lukas wat met ’n pakkaas in die hande staan.

			“Wat het jy daar?” vra sy terwyl hulle met die trappe afloop.

			“Die doek en verf waarmee jy besig is. Jy kan ten minste hierdie een op Boshoek voltooi. Dis een minder om in die woonstel te gaan doen,” brom hy.

			Sy steek vas, maar hy stap aan. Hy sê sy is koppig, maar wat anders is hy op hierdie oomblik? Wil sy sin hê of sy nou daarvan hou of nie. Toe moet sy vinnig aanstap want hy draai nie een keer om om te kyk waar sy is nie. Hy sit die goed versigtig in die boot neer, wag tot hy sien sy is veilig op die dek en trek weg. Sy gaan nie by hom staan nie. Dit woel en maal nog in haar binneste oor al die goed wat sy so tegelyk moet verwerk.

			By Boshoek klim sy af en wag tot hy met die verfgoed aangestap kom. Voor sy huis beduie hy sy moet voor stap, en sy steek nogeens vas.

			“Ek sal by oom Dries-hulle gaan oornag.”

			Hy lag spottend. “Hoekom? Omdat mense sal praat as jy alleen by my in die huis oornag? Liewe mens, dink net hoe moes hulle dan geskinder het oor al die nagte wat ek by jou in die rondawel geslaap het. Komaan, Linda, moenie laf wees nie, gaan in,” sê hy en du haar sag vorentoe.

			“Dis nie die rede waarom ek verkies om by oom Dries-hulle te gaan bly nie. Maar vergeet nou maar daarvan. Ek is nie in ’n bui vir ’n geredekawel met jou nie. Watter kamer is myne?” vra sy styf toe hulle by die voordeur ingaan.

			“In die gang af, die tweede deur links. Dis lekker ruim met groot vensters wat baie lig inlaat,” antwoord hy, en stap agter haar aan tot in die kamer om haar verfgoed neer te sit. “Ek wou nog vra hoekom jy so stil van die troue af weggeloop het rondawel toe? Ek het dan gesê ek sal jou pantoffels gaan haal.”

			“My voet was seer en ek was sommer net nie lus vir die klomp mense om my nie, dis al.”

			“Jy weet natuurlik ek glo jou nie, nè?” vra hy skepties.

			“Lukas, jy kan glo wat jy wil, want dis in elk geval wat jy doen, maak nie saak wat ek sê nie.”

			“Jy is kwaad vir my. Mag ek weet wat ek so erg gesondig het?” vra hy sag en staan effe nader aan haar.

			Linda sug. Hy is soos ’n hond wat vasbyt om nie te los nie.

			“As ek vir jou kwaad was, sou ek jou nie gebel het toe ek gevaar vermoed het nie.”

			“Natuurlik sou jy. Dit was die logiese ding om te doen, want ek is naby en die polisie ver. En jy was bang. Ek dink jy moet ’n bietjie gaan lê. Kyk hoe geswel en blou is jou voet. Jy staan natuurlik nog heeldag en skilder. Ek stuur vir jou ’n koppie tee,” sê hy, draai kortom en stap uit.

			Moegheid en moedeloosheid trek deur haar. Die sonlig wat ’n heerlike, snoesige kol op die groot bed gooi, lok haar. Sy gaan strek haar daar uit. Haar oë gaan toe en sy dink aan die gemors waarin sy haarself laat beland het. As sy hier bly, gaan sy net dieper en dieper sink om nooit weer hieruit te kom nie. Wanneer die uitstalling klaar is, sal sy moet planne maak. So lief as wat sy die eiland het, sal dit nie haar tuiste kan bly nie. Elders sal sy wel ’n plek vind om haar lewe van voor af te beplan. Lukas kan maar met die eiland maak wat hy wil. Met dié besluit geneem, neem die loomheid oor.

			Sy is nie in haar kamer nie. O ja, sy is op Boshoek. Linda sit orent en vryf soos ’n kind die slaap met haar kneukels uit haar oë. Die kamer is ruim. Eenkant staan haar esel netjies met haar halfgeverfde doek, en langsaan op ’n tafeltjie haar skildergereedskap. Op die bedkassie langs haar staan ’n koppie koue tee waarop al so ’n ou vaal velletjie gevorm het.

			Lukas moes die skildergoed so netjies reggesit het. Hy was dus by haar in die kamer terwyl sy geslaap het. Wie ook al haar tee gebring het, was ook hier. Het sy wraggies so diep geslaap? Sy swaai haar voete van die bed af en loer na die voet met die seer toon. Ja, daar is ’n blou deel, maar die swelsel het feitlik verdwyn. Daar word liggies geklop aan die deur en sy staan op.

			Die deur swaai oop en Lukas staan die opening vol, sy oë vol tergliggies op haar gerig.

			“Sy het uiteindelik ontwaak. Dis al tyd vir aandete. Kom saam,” nooi hy en staan opsy vir haar om verby te kom, maar sy draai weg badkamer toe.

			“Ek wil eers die slaap van my gesig afwas,” roep sy oor haar skouer. In die badkamer vat sy ook die hareborsel en trek ’n paar energieke hale deur haar lang blonde hare. 

			Hoe nader hulle aan die eetkamer stap, hoe lekkerder ruik die kos, en Linda besef sy is baie honger. Sedert vroegoggend se ligte ontbyt het sy nog niks weer geëet nie. Lukas trek vir haar ’n stoel onder die tafel uit en gaan sit oorkant haar by die tafel.

			“Alles lyk so mooi en ruik so lekker,” erken sy glimlaggend toe hy die skottels se deksels begin lig.

			“Geniet dit. Dis spesiaal vir jou gekook. Dis lekker om ’n tafelmaat te hê. Gewoonlik sit ek stokalleen en eet,” sê Lukas heel rustig terwyl hy vir haar wag om eerste te skep.

			“Gebraaide skaapboud met hierdie petite aartappeltjies, geelrys en rosyne, glanspatats en mengelslaai, presies soos my ma dit altyd gemaak het,” sê Linda en lag sag. Ineens voel dit vir haar so reg met net hulle twee hier aan die groot tafel. So rustig en gesellig tussen hulle, asof daar geen onenighede en wilde drange tussen hulle huiwer nie. Hoekom kan dit nie altyd so wees nie?

			“Waaraan dink jy?” vra Lukas.

			Sy kou en sluk eers voor sy na hom toe kyk. Haar mes en vurk lê lig in haar hande by die bord.

			“Ek het sommer gedink dis seker hoe die atmosfeer by ’n rustige gesin om die eettafel in die aand moet wees. Dit laat my aan my ouers en ons aandetes dink.”

			“Aan die een kant ’n kompliment, maar aan die ander kant laat jy dit maar taamlik vervelig klink. Verveel ek jou?” vra Lukas, en sy kan om die dood nie wegkyk toe hy met oë vol pret in hare kyk nie. Onwillekeurig lag sy. “Ai, moet jy altyd alles wat ek sê, ontrafel? Kan jy dit nie maar net aanvaar soos ek dit bedoel nie?” vra sy.

			“Dis juis wanneer ek onseker is oor wat jy bedoel dat ek alles wil ontrafel,” skerts hy saam.

			Linda skud net haar kop en eet verder. Die kos is heerlik en sy weet vanaand eet sy te veel. Maar te duiwel daarmee. Sy is nie altyd lus om vir haar alleen kos te kook nie. Die stilte wat nou hier heers terwyl hulle eet, is ook glad nie eens vanaand vir haar steurend nie. 

			“So ja, nou kan my maag beslis nie kla nie. Ek het hom oorvoed. Vanaand kry ’n verfkwas my nie naby hom nie. Ek voel lui en wil net ontspan,” sê sy.

			“Dis goed as jy ontspan. Jy kan môre heeldag skilder as jy lus het.”

			“Jy het vergeet ek gaan môre pak en na my vriendin toe,” herinner sy hom.

			“Linda, wees nou rustig en verstandig. Maak môre jou skildery hier klaar en ek sal jou persoonlik oormôre gaan help pak en kyk dat jy veilig met jou boot hier wegry na jou eie kaai daar by Jack. Nog ’n aand op ou Boshoek kan jou nie kwaad doen nie.”

			Verskeur tussen wat sy weet sy moet doen en wat hy vra sy moet, kyk sy hom net woordeloos aan. Die aand tot sover was so mooi sonder gevoelens wat wil handuit ruk. Sy het hom so lief, dit maak eintlik seer. Hoe langer sy hier bly, hoe dieper sal haar gevoelens vir hom raak. Maar sal een aand langer nou vir haar ’n doodsteek wees? Nog net een aand en daarna vir goed uit sy lewe?

			“Goed, Lukas, jy wen. Môre maak ek my skildery hier buite op die stoep klaar, en oormôre vertrek ek.”

			“Mooi. Is jy lus vir koffie of liefs ’n likeur?” vra hy steeds rustig.

			“Ek dink ’n likeur voor slaaptyd kan net die regte ding wees, dankie.”

			“Gaan sit solank op die stoep, ek bring. Dis nou baie lekker buite so met die skemering wat al dieper word.”

			Oomblikke later oorhandig hy aan haar die fyn glasie en kom sit langs haar op die groot stoepbank. Die vog proe soos nektar op haar tong en sy maak ’n fyn klapgeluidjie.

			“Is dit so lekker?” vra hy en al kan sy hom nie meer so duidelik in die donker sien nie, kan sy die lag in sy stem hoor.

			“H’m, ek was nog altyd lief vir hierdie soort likeur. Mens is geneig om agter die lekker aan te drink en te laat jou fout agter te kom,” glimlag sy terug.

			Sy weet sy moenie, maar laat tog toe dat hy vir haar nog enetjie skink. Dis so heerlik hier op die koel donker stoep met al die fyn geluidjies van nagdiertjies om hulle. En net die wete dat Lukas sommer hier naby haar is, maak alles soveel lekkerder. Haar kop draai tog effens. Sy moes nie daai tweede enetjie gedrink het nie. Of was dit ’n derde een? Nee, gits, as sy nou al deurmekaar is, is dit tyd om in die bed te kom. Sy staan op.

			“Dankie vir die ete en likeur. Nou is ek reg vir bed toe gaan.”

			“Dis reg so, vroutjie, ek kan nie wag nie.”

			Sy weet hy terg en tog wens sy daardie woorde kon vir hulle gewees het. Twee jong getroudes wat nie kan wag om saam onder die lakens in te klim nie.

			“Ja, ja, ja, ou terggees. Nag, Lukas,” sê sy en stap voor hom uit na die voordeur toe. 

			Net voor sy ingaan, hou hy haar egter terug. Sy arms gaan van agter om haar lyf, en hy druk sy ken teen haar nek, sy mond by haar oor.

			“Dis jammer jy wil nou al gaan slaap. Ek het net begin rustig raak daar op die stoep saam met jou. Maar ek verstaan. Nag, Lindatjie,” sê hy, soen haar sag teen die oor en laat haar gaan.

			Oomblikke lank staan sy asof gevries, hoor hom heserig lag en kry lewe in haar liggaam. Sy antwoord hom nie, stap net vinnig kamer toe. Sy het mos klaar nag gesê.

			Haar lyf voel gepamperlang ná ’n heerlike bad met die soute daarin wat sy by die bad gekry het. Hopelik slaap sy vannag lekker. Sy gly tussen die lakens in en skakel die lig af. Die wete van Lukas se nabyheid in die kamer langs hare is gerusstellend, maar ook so ’n treitering. Wat sal hy doen indien sy by sy kamer instap en by hom gaan lê? Verbeeldingsvlugte storm wild deur haar en sy snak liggies na asem. As sy so gaan lê en gedagtes toelaat, gaan sy nooit vannag slaap nie!

		

	
		
			Veertien

			Teleurgesteld gaan sit sy alleen aan die ontbyttafel. Lukas is glo vroegoggend weg plantasies toe waar hulle hom vir die een of ander stukkende masjien nodig het. Hulle aandete saam was so lekker, sy het uitgesien na die ontbyt. Maar nou ja, vir hom het dit seker nie soveel saak gemaak nie. Boshoek kom vir hom eerste en sy is maar net vir hom afleiding indien sy dit wil toelaat.

			Die uitsig is pragtig hier van die stoep af, en Linda verf met ’n redelike ligte gemoed haar skildery klaar. Inspirasie vir ’n volgende skildery kom toe sy die spelende kinders van Boshoek se werkers onder die dennebome sien. Hulle maak paadjies tussen die digte mat dennenaalde onder die bome waar hulle met hulle draadkarre ry en so hard gesels, jy hoor hulle wie weet waar.

			Met die nuwe doek op die esel, meng sy weer verf. Skemeraand vang haar nog op die stoep toe sy die laaste verfhaal op die doek aanbring. Nou eers besef sy hoe laat dit is, en sy het Lukas nog nie een keer vandag gesien nie. Sy vat alles en gaan sit dit in die kamer voor sy na die eetkamer toe stap van waar daar al weer die heerlikste geure na haar toe aangesweef kom.

			“Juffrou moet maar eet. Meneer Lukas gaan nie vroeg vanaand by die huis kom nie,” sê die vriendelike vrou wat die laaste skottel op die tafel sit. “Ek sal vir hom kos in die warmlaai sit.”

			Linda knik vriendelik en glimlag voor sy by die tafel gaan sit. Vanaand is soveel anders as gisteraand. Dalk moet sy dankbaar wees. Wie sê alles sou vanaand weer so glad verloop het soos gisteraand?

			Sy eet net ’n bietjie kos, meteens nie juis honger nie. Terug in haar kamer pak sy haar goed netjies op, gereed om die volgende oggend te vertrek. Net toe sy in die bed klim, lui haar selfoon.

			“Linda, hallo. Ek is jammer ek kon nie vanaand saam met jou eet nie, maar dit gaan woes hier. Twee van die groot masjiene het gebreek en ons werk nog heeldag daaraan. Ook het een van my werkers seergekry en moes hospitaal toe geneem word. As ek môreoggend nog nie daar is nie, vat gerus my boot as jy steeds wil vertrek. Belowe my net een ding, jy sal versigtig wees op die eiland en nie lank daar bly voor jy vertrek nie,” rammel Lukas die woorde in haar oor af. Hy is duidelik baie haastig.

			“Bedaar, Lukas. Alles is oukei, en ek het selfs ’n tweede skildery vandag hier klaargemaak. Ek is gereed om na my vriendin toe te gaan. Ek sal oom Dries met my saamneem eiland toe, en wanneer ek met my boot vertrek, kan hy joune terugbring Boshoek toe.”

			“Dit klink na ’n baie goeie idee. Jy moet lekker slaap. Ek moet nou gaan,” groet hy en wag nie eens vir haar groet nie, toe klik dit in haar oor.

			Die lakens vou vertroostend om haar lyf toe sy gaan lê, die lig afskakel en haar foon op die bedkassie neersit. Dis of sy pas afskeid geneem het van ’n deel van haar lewe. ’n Kortstondige deel waarvan Lukas deel was, al was dinge tussen hulle nooit werklik uitgestryk nie. Sy gaan hom mis, maar sy gaan ook verlig wees om nie telkens teen haar gevoelens vir hom te baklei wanneer hulle mekaar op die eiland of Boshoek of die dorp raakloop nie. Ná die uitstalling vertrek sy stad toe waar sy vir haar ’n nuwe woonstel sal kry aangesien sy onlangs haar ander woonstel aan ’n vriendin verhuur het.

			Sy slaap rusteloos, skrik kort-kort wakker en verbeel haar sy hoor beweging in die huis. Tog gebeur niks.

			Maar sy is moeg toe sy die volgende oggend opstaan. By die ontbyttafel verneem sy Lukas is steeds nie tuis nie. Siestog, hy moet teen hierdie tyd gedaan wees. 

			Ná ’n vinnige ontbyt verseker oom Dries haar dis oukei, hy sal saamgaan eiland toe en hulle vertrek met haar skilderye en ander goed. Op die eiland lyk alles rustig en ongeskonde. Sy maak vir oom Dries koffie en hy gaan rustig op die stoep sit terwyl sy stelselmatig al haar doeke verpak en daarna haar klere alles inpak.

			Linda is hartseer toe sy ’n rukkie later deur al die vertrekke loop en besef dis die laaste sien van die rondawel en eiland. By haar lessenaar gaan sy sit en skryf ’n kort briefie aan Lukas. Sy skryf slegs sy kom nie terug nie en sy skenk die eiland aan hom. Hy kan daarmee doen net wat hy wil. Sy voel dis die beste ding om te doen, want sy wil nie die eiland aan ’n vreemdeling afstaan nie. Ook vra sy hom om asseblief weer vir Jack in diens te neem aangesien sy haar bote gaan verkoop en dus nie meer vir hom sal werk hê nie.

			Oom Dries help haar al die goed na haar boot toe dra en net voor hy na Lukas se boot toe stap, gee sy die koevert vir hom om vir Lukas te gee. Sy groet hom en vertrek. 

			By haar houtkaai help Jack haar om al haar goed in haar motor te laai en sy oorhandig die boot se sleutel aan hom.

			“Jack, kyk mooi na die bote. Ek gaan dit verkoop, en nie weer hierheen terugkom nie, maar moenie bekommerd wees nie. Lukas sal met jou kom praat. Jy sal weer op Boshoek gaan werk. Dankie vir jou goeie werk wat jy vir my gedoen het,” groet sy Jack en sy vrou toe sy oomblikke later vertrek.

			Op die dorp vul sy die motor se tenk met brandstof, bel vir Magriet en sê sy vertrek nou. Sy behoort oor sowat drie ure by haar in die stad te wees. Haar vriendin se opgewondenheid ken byna geen perke nie, en Linda glimlag geamuseerd toe hulle oomblikke later groet en sy vertrek.

			Die gezoem van die bande op die teerpad word later ’n eentonige geluid in haar ore soos die kilometers die een na die ander onder haar verby spoed. Stukkie vir stukkie dink sy aan wat alles met haar gebeur het sedert sy daardie dag op die eiland met Lukas kennis gemaak het. Elke dag was vir haar anders met gebeure en dinge wat sy nie eens in haar wildste drome beleef het nie. Maar dis nou verby. Sy moet haar kop lig en haar nuwe lewe met haar ou geesdrif en deursettingsvermoë tegemoetgaan sodra die uitstalling verby is.

			Moeg van al haar gedagtes en van op die pad konsentreer, kom sy in die stad aan en Magriet verwelkom haar met ope arms. 

			Magriet help haar die goed na haar woonstel toe dra, en praat so aaneen, Linda kry byna geen woord in nie. Eers toe hulle in die sitkamer elkeen met ’n glas koue lemoensap sit, skreef Magriet haar oë en bekyk Linda fronsend.

			“Linda, jy laat my maar praat en praat en sê nie ’n woord nie. Dis nie hoe ek jou ken nie, vriendin. Die Linda wat ek ken, sou my lankal stilgemaak het om darem ook ’n woord in te kry. Wat is fout, jong? Jy lyk skoon verwese,” sê Magriet, staan op en kom sit by Linda op die bank. “Gesels met my. Jy weet jy kan oor enigiets met my praat.”

			Die sagte, simpatieke klank in Magriet se stem, die warmte in haar mooi oë en die sagte hand wat sy op Linda se skouer lê, is meteens te veel vir Linda. Sy probeer nie eens die trane keer wat oor haar wange rol nie, en toe Magriet haar vertroostend vashou, maak sy die sluise behoorlik oop. Selfs ná haar trane opgedroog het, sit sy nog so teenaan haar vriendin wat die hele tyd niks gesê het nie, slegs oor haar hare en rug gevryf het. Net kort-kort ’n nuwe sneesdoekie aangegee het.

			“Wil jy my vertel?” vra Magriet eindelik.

			Sonder om uit die vertroostende posisie pad te gee, begin sy vir Magriet vertel wat alles gebeur het sedert sy op die eiland aangekom het. Sy laat niks uit nie, en waardeer Magriet se stilte terwyl sy vertel. Eers toe sy klaar is, beur sy orent en sit weer reg.

			“Hoe kon jy hierdie man liefgekry het as hy jou so amper sonder respek hanteer het, Linda? Dis duidelik hy verfoei jou oor wat met sy jonger broer gebeur het, maar tog begeer hy om saam met jou in die bed te klim?” vra Magriet sag.

			“Dis iets wat ek ook nie kan verstaan nie, Magriet. Dit het net gebeur. Lukas was nie elke dag dieselfde nie. Soms, soos daardie voorlaaste aand, was dinge so rustig en goed tussen ons. Hy is ook nie ’n slegte mens nie. Oom Dries-hulle behandel hy met groot respek en niemand sou Marsha in sy teenwoordigheid te na gekom het nie. Hy is erg beskermend teenoor haar. Nooit het hy my hardhandig behandel nie. Hy het my begeerlik laat voel, en my liggaam het op daardie begeertes gereageer. Tog kon ek nie heeltemal toegee en by hom slaap nie. Dis toe dat ek my gevoelens onder die vergrootglas plaas en besef dis omdat ek hom liefhet.”

			“Arme jy. Nog nooit het jy ’n innige vaste verhouding gehad nie, want die manne het maar alte gou laat blyk hulle is eintlik agter jou geld aan. Noudat jy een ontmoet het wat nie jou geld nodig het nie en jou hart gevange geneem het, nou behoort sy hart nie aan jou nie. Toemaar, ek sal jou help om hom te vergeet. Ons gaan heerlik saamkuier. Ek het verlof geneem om jou by te staan tydens die uitstalling.”

			“Dis wonderlik, Magriet. Maar wanneer die uitstalling klaar is, wil ek my eie woonstel kry. My ander een het ek verhuur. Een ding moet jy my net belowe. Indien Lukas ooit by jou na my kom soek, mag jy hom nie sê waar ek is nie. Ek sien nie kans om hom weer in die oë te kyk en nie my gevoelens vir hom te wys nie. Nie dat ek glo hy sal kom soek nie, maar mens weet nooit wat in sy kop aangaan nie.”

			“Goed, ek belowe. Kom ons gaan eet vanaand uit, en kuier sommer tot laatnag.”

			“Nee, jy vergeet ek moet môre vroeg by die galery wees met my doeke. Ek kan nie te laat wakker bly nie.”

			“Moet jy dit nie eers laat raam nie?” vra Magriet verbaas.

			“Die galery se eienaar het gevra ek moet dit nie doen nie. Hy sê die meeste van sy kliënte wil graag self die raam kies vir die skilderye wat hulle daar koop. Dit pas my, dis minder moeite vir my.”

			“Hoe lank gaan jou uitstalling duur?”

			“Net drie dae. Onthou ek is ’n onbekende skilder en die ou doen my eintlik ’n guns.”

			“Jy doen dit tog nie vir geldelike inkomste nie, Linda, so hoekom so baie moeite doen?” vra Magriet verwonderd.

			“Dis vir my heerlik om met kwaste en verwe te werk, ’n prent onder my aanslag te sien groei en dit uiteindelik te voltooi. Net om te dink sommige daarvan gaan dalk iemand anders se hart steel en in sy of haar huis hang, laat my vreeslik trots voel. Ek hoop net dit kry darem aftrek, anders gaan ek maar afgehaal voel.”

			“Jou werke is almal pragtig. Mense kan trots wees om dit teen hulle mure te hang. Kom ons gaan stort, trek vars aan en gaan uit vir die res van die dag voor ons kom slaap.”

			Linda laat maar toe dat Magriet haar in die dinge in stoomroller. Dis miskien die beste ding wat juis nou met haar kan gebeur. Iemand soos Magriet om haar aandag in beslag te neem en deur die uitstalling te help. 

			Die plek waarheen Magriet haar neem, is effens lawaaierig, maar Linda kom gou agter dis meer ’n vrolike gees wat heers en nie net lawaai omdat drankies te veel vloei nie. Sy lag vir Magriet wat openlik met ’n kelner flankeer. Dié laat hom dit welgeval.

			“Magriet, hoekom is jy nog nie getroud nie?” vra Linda terwyl sy nog vir haar vriendin se eskapades lag.

			“Dis eenvoudig, liewe Linda. Ek het hom liefgehad, maar hy het net oë vir jou gehad, en jy wou hom nie hê nie. Toe kies hy maar vir hom ’n ander vrou.”

			“Ek glo dit nie, jy praat van Herman,” sê Linda uiters verbaas. Sy het nooit geweet Magriet het ’n ding oor Herman gehad nie. Dalk nog steeds. “Is jy steeds lief vir hom?”

			“Ja, sal maar altyd wees, so dis onregverdig van my om te verwag ’n volgende man moet met tweede beste tevrede wees.”

			“Ons praat nie nou hier net van jou nie, nè, Magriet. Ek is amper in dieselfde situasie.”

			“Behalwe dat jou liefde nog vry is. Jy kan hom nog lief maak vir jou, hom nie kans gee om na ander meisies te kyk nie.”

			“Jy is laf. As Lukas my nie verag het nie, sou ek dalk nog probeer het, maar nie soos dinge met ons is nie.”

			“Jy is reg, dis tog effens anders met jou. Hei, ons is hier vir plesier, nie vir sanik nie. Kom ons gaan dans,” sê Magriet weer opgewek, staan op en trek Linda orent.

			“Ek kan g’n met ’n vrou dans nie, jou maltrap,” lag Linda, maar doen tog mee aan die verspotte danspassies van haar maat.

			“Nee, nee, nee, dit kan ons nie toelaat nie. Twee sulke mooi meisies kan nie met mekaar dans nie. Kom, rooikoppie, kom dans met my,” sê die kelner met wie Magriet geflankeer het meteens hier tussen hulle. Hy raap Magriet op en tol met haar in die rondte voor hy haar wegneem en tussen die dansers in verdwyn.

			Linda skud net haar kop laggend en gaan weer by hulle tafel sit. Toe kom daar ’n hand op haar skouer neer, en sy kyk vinnig op. Bokant haar troon die langste man wat sy nog gesien het uit. Sy helder blou oë is laggend in hare en die elektriese ligte skiet vuurvonkies uit sy spierwit hare.

			“Jy is ’n vriendin van Magriet, en ek is Paul de Weerdt. Ek het gehoor jou naam is Linda. Dans met my, want ek sien onse maatjie geniet haar gate uit saam met ou Darin.”

			Sy stem is so vriendelik en prettig, Linda staan spontaan op en stap saam met hom dansvloer toe. “Hoe ken jy vir Magriet?” vra sy toe hulle tussen die dansers in beweeg.

			“Ek werk saam met haar. Sy is die ligstraal in ons kantore. Sonder haar sal dit maar erg vervelig daar wees,” vertel Paul. Iets in sy stem vertel vir haar ’n heel ander storie.

			“Jy is verlief op haar, nè?” vra sy sag. Sy vingers om haar hand verstyf effens en sy weet sy het die spyker op die kop geslaan nog voor hy antwoord.

			“Ek moes geweet het jy sou deur my kon sien. Ja, Magriet is my eerste liefde, maar sy het ’n ander man lief, een wat nou onlangs getroud is.”

			“Weet Magriet hoe jy oor haar voel?”

			“Nee. Sy het dit vir al die manne by die werk duidelik gemaak daar is ’n geliefde in haar lewe. Hulle weet egter nie soos ek die ou is getroud nie.”

			“As jy Magriet joune kan maak, sal jy tevrede wees om haar tweede liefde te wees?”

			“Solank sy my ook kan liefhê, sien ek geen probleem nie. Dit sal nie wees asof sy my verneuk nie, want haar eerste liefde is buite haar bereik.”

			“Nou hoekom veg jy nie vir haar nie? Sy voel dis onregverdig om van ’n man te verwag om haar tweede liefde te wees. Jy kan haar oortuig sy hoef nie so te voel nie.”

			“Hoe seker is jy hiervan, Linda?” vra hy sag en stuur haar by die deur uit tot in die tuin waar slegs hier en daar ’n lig tussen die bome skyn. Hy los haar en steek effens senuagtig ’n sigaret op. ’n Gewoonte waaraan sy nog nooit regtig kon vat kry nie.

			“As julle reeds goeie vriende is, hoekom nie probeer nie? Magriet is ’n liewe mens en ek is seker met haar geaardheid en jou oorredingsvermoë kan julle nie verkeerd gaan nie.”

			“Paul, jou ou skelm. Om darem my vriendin so onder my neus weg te steel en tuin toe te sleep. Naand, jong, hoe gaan dit met jou?” rinkel Magriet se stem meteens langs hulle.

			Paul stamp liggies teen Linda se arm en sy snap onmiddellik sy moet haar uit die voete maak. Hy wil haar raad volg voor sy moed hom weer begewe.

			“Ek het ’n kwaai hoofpyn, Magriet, en Paul was so gaaf om my na buite te bring vir vars lug. Nou wil ek gou kleedkamers toe gaan, verskoon my, asseblief,” rammel Linda die woorde af en verdwyn na binne voor Magriet kan praat.

			Sy gaan wel kleedkamers toe, maar toe sy daar uitkom, stap sy reguit na Darin toe.

			“Sal jy asseblief vir Magriet sê my hoofpyn het vererger en ek gaan maar woonstel toe? Sê vir haar sy kan gerus nog kuier, ek sal regkom,” sê sy vriendelik vir die jolige kêrel.

			“Met plesier. Kan ek jou nie gou huis toe neem nie?” vra hy nogtans ordentlik.

			“Nie nodig nie. Ek het my motor hier en ek is seker Magriet sal nie omgee om per bus of taxi huis toe te kom nie. Totsiens.”

			Sy haas haar by die deur uit en voel verligting deur haar trek toe sy in die motor klim en wegtrek. Sy hoop nou net nie Magriet gaan vir haar vies wees nie, en sy hoop Paul dring tot haar vriendin deur. Al waarna sy self nou soek, is ’n sagte bed en ’n lekker nagrus.

		

	
		
			Vyftien

			Iets skril aanhoudend in Linda se ore. Deur die slaap sit sy orent. Natuurlik, dis haar wekker. Sy was bang sy verslaap en kom laat by die kunsgalery aan. Vinnig staan sy op, borsel tande, trek aan en kam hare voor sy kombuis toe draf om vir haar ’n koppie koffie te maak. Dis nog stil daar van Magriet se kamer af. Hoe laat sou sy huis toe gekom het?

			“Jy hoef nie so saggies te loop en te werk nie, ek is wakker, en daar is koffie in die kan!” roep Magriet van die balkon af. 

			Verbaas stap Linda daarheen. Magriet sit voete opgetrek op die bank met haar koffie en staar oor die mistigheid van die stad.

			“Nee, kyk, nou het ek alles gesien. Van wanneer af staan jy voor hoenderkraai op en kom sit buite en koffie drink?” vra Linda. 

			Stadig draai Magriet haar kop en kyk direk na Linda. In haar oë is verwondering.

			“Jy het geweet, nè, Linda?” vra sy sag.

			“Waarvan praat ons nou hier, maat?” vra Linda versigtig om nie sommer dinge aan te neem nie.

			“Ek praat van Paul. Liewe, dierbare Paul. Jy het geweet hy het my lief, het jy nie?”

			“Ja, Magriet, hy het vir my vertel. Het hy dit vir jou gesê? Is dit hoekom jy vroegoggend hier sit en peins?”

			Magriet knik. “Ek het maar altyd van Paul gehou. Enige vrou kan trots wees om so ’n man te kan kry en sy liefde te wen. Paul is ’n eenvrouman, ek het hom lankal so opgesom. Ek het net nooit geweet ek is daardie vrou in sy hart nie. Ek sal maklik vir hom kan lief raak, Linda. Ons ken mekaar al so lank, het nog nooit rusie gemaak nie en verstaan mekaar altyd wanneer dit by die werk kom. Noudat ek daaraan dink, ons hou ook van dieselfde tipe dinge.”

			“Wat probeer jy vir my vertel, Magrietjie?” vra Linda opgewonde.

			“Ja, Linda, ek gaan my en Paul ’n kans gee. Hy weet van my eerste liefde en dit maak nie vir hom saak nie. Ek glo ons kan tog gelukkig saam wees. Anders as jy, sien ek regtig nie kans vir die rak nie.”

			“Solank dit nie die enigste rede is waarom jy hom ’n kans wil gee nie.”

			“Jy weet ek is nie so nie. Ek glo egter met die reeds mooi verstandhouding tussen ons, kan daar ’n mooi liefde in my hart vir hom groei. Kom, ons praat en praat, en jy het nog nie eens koffie gedrink nie. Ons gaan laat wees,” verander Magriet die trant van die gesprek en spring op om kombuis toe te draf. “Drink jou koffie, ek gaan aantrek. Ons kan later by die restaurant langs die galery ontbyt eet,” vervolg sy en draf na haar kamer toe.

			’n Lekker gevoel bruis deur Linda se hart toe sy, Magriet en die galery se eienaar eindelik terugstaan en na haar skilderye teen die mure kyk. Dis haar handewerk waarna mense binne enkele oomblikke gaan kom kyk. Durf sy hoop hulle gaan ook daarvan hou soos Magriet en selfs die galery se eienaar?

			“Jy maak van ’n baie unieke tegniek gebruik, juffrou Beukes. As jy ernstig oor jou werk is, kan jy dit nog ver bring,” sê Burt Francke, die eienaar, vir haar.

			“Ek is bly jy dink so, meneer Francke, dit beteken baie vir my.”

			“Nou toe, laat ek die deure vir ons kopers oopmaak,” antwoord hy en stap weg. 

			Linda kyk effens benoud na die klomp mense voor die deur en toe na Magriet.

			“Kalm wees, Linda, dis nie so erg soos jy dink nie. Hulle is net sulke mense soos ek en jy,” bemoedig Magriet.

			Sy probeer onopsigtelik tussen die klomp mense wat die skilderye betrag, deurloop, hulle gesigsuitdrukkings waarneem, en haarself oortuig dis werklik nie so erg nie. Sy swaai effe vinnig om toe Magriet skuins agter haar meteens met ’n besoeker begin praat.

			“O, hierdie een moet ek net eenvoudig hê. Die skilder se unieke manier waarop sy hierdie toneel uitgebeeld het, praat met my hart. Wat dink u daarvan, Mevrou?”

			“Jy is bietjie te laat, Juffroutjie, ek het dit klaar gekoop. Kyk, daar sit my plakkertjie,” antwoord die deftige gryskopvrou, maar glimlag nogtans vriendelik vir Magriet.

			“Dis nou jammer, maar nou ja, ek moes dit verwag het. Laat ek verder soek, dalk is ek gelukkig om nog een te sien wat my hart met ’n punt laat trek,” glimlag Magriet terug.

			“Ek dink jy beter dit vinnig doen, want ek sien reeds oral plakkertjies aan die skilderye,” roep die vrou agter haar aan.

			Linda stap van die een skildery na die ander. Sy was so senuagtig en het so na die mense gekyk, sy het nooit opgelet hoe vinnig die plakkers op haar werke verskyn nie. 

			Meteens gryp Magriet haar vas en fluister in haar oor: “Ek het die plakker gesien, maar ek wou darem spog met jou goed. Het jy gesien daar is nog net twee oor wat nie gekoop is nie?”

			“Ek kan dit nie glo nie. Maar nou is ek so honger soos ’n bees. Dink jy ons kan gou gaan ontbyt eet?” vra Linda.

			“Stap solank, ek sê net gou vir meneer Francke,” sê Magriet en stap weg. 

			Linda stap uit en gaan sit by een van die restaurant se opelugtafels vir Magriet en wag.

			Magriet kom sit met wydgerekte oë by haar aan tafel. 

			“Jy moes nou daar binne gewees het. ’n Man het ingestap, die skilderye deurgekyk en op een besluit wat klaar verkoop is. Hy wou die spesifieke skildery hê en het die koper gevra of sy nie aan hom wil verkoop nie. Sy het aanvanklik botweg geweier, maar die man wou nie kopgee nie. Hy leun toe oor na haar toe en praat lank en sag in haar oor. Direk daarna beklink hulle die transaksie en hy is daar uit met die skildery. Die vrou het van oor tot oor geglimlag want sy het daar vertel sy het nog nooit so ’n groot wins op enige ander skildery gemaak wat sy gekoop en herverkoop het nie.”

			“Jy is reg, ek sou dit graag wou sien, maar nou ja, dis goed genoeg soos jy dit vir my vertel het. Jou hele gesig het gelewe, vriendin. Ek kon die prentjie voor my sien. En dit nogal ’n man wat dit so graag wou hê.” Sy kyk op en sien die kelner weer nader kom. “Ek het sommer solank bestel, hier kom ons kos.”

			“Moet nou nie weer ’n vreemdeling word nie, Linda,” sê Magriet waar sy vir Linda by haar motor afsien. “Jy weet, as dit nie vir jou was wat die paar dae by my gebly het nie, het Paul en ek dalk nooit daardie openhartige gesprek gehad nie. Ja, ek weet jou kopseerverskoning was daardie aand ’n groot, vet leuen, maar ek het jou daarvoor vergewe toe ek besef hoekom jy dit gedoen het. Ek gaan jou mis, Linda.” 

			“Ek trek nie landuit nie, Magriet, en jy weet waar my nuwe woonstel is, so jy kan kom kuier net wanneer jy wil.”

			“Wat gaan jy nou met jou lewe aanvang?”

			“Wel, ek het nou gesien hoeveel plesier my skilderye vir ander bring, so ek gaan definitief daarmee voort. Ek het juis daardie dakwoonstel gevat sodat ek in die buitelug ook kan skilder en nie net in die woonstel nie. Natuurlik moet ek tussenin nog aandag aan my ouers se besigheid ook gee, so ek sal nie verveeld wees nie.”

			“Dit klink maar saai vorentoe. Wat van plesier buiten jou werk, maat? Gaan jy werklik nie weer sosiaal verkeer nie? Ek kan altyd vir Paul vra om vir jou ’n blind date te reël saam met ons.”

			“O nee, gee my krag, daarvoor sien ek tog nie kans nie. Moet jou nie oor my bekommer nie, jong. Ek sal oukei wees. En nou moet ek ry, want dit word laat en ek wil nog my goed gaan uitpak. Kyk mooi na jouself en jou nuutgevonde verhouding met Paul,” groet Linda en trek weg. Sy het al amper vergeet hoe baie kan Magriet praat, maar ai, sy is darem maar ’n dierbare mens.

			Dankbaar stop Linda die twee portiers van die woonstelgebou elkeen ’n vet fooi in die hand. Hulle het haar goed sommer in ’n japtrap van die motor na die dakwoonstel toe geneem. Nou wil sy gaan uitpak en daarna ’n welverdiende skuimbad geniet.

			“O ja, Juffrou, hierdie ruiker is vroeg vanoggend vir jou hier afgelewer. Ek het besluit om dit maar hier te hou tot jy kom,” sê die een en oorhandig ’n lieflike groot ruiker aan haar. 

			Sy frons. Wie behalwe Magriet weet sy trek hier in? Tog, op die koevertjie staan haar naam duidelik, tot haar woonstelnommer. Sy neem die blomme en stap hysbak toe. Skielik is die hysbak vir haar vandag te stadig want sy is nuuskierig om die koevertjie te gaan oopskeur.

			In die woonstel skop sy haar skoene uit, sit die ruiker neer en haal die koevertjie tussen die blomme uit. Die kaartjie binne-in het ’n sterk, duidelike handskrif op.

			Veels geluk met jou suksesvolle uitstalling. Ek dink ek het die beste een gekry. So jammer jy was nie daar nie, sou jou graag wou ontmoet het. Ek het ’n proposisie vir jou. Mag ek dalk so voorbarig wees en jou nooi vir ete? Môre? Ek sal om vieruur môremiddag ’n motor stuur om jou te kom oplaai. Indien jy so gaaf sal wees en my die eer aandoen om saam met my te kom eet, wees stiptelik om vieruur in die gebou se voorportaal. Ek verseker jou, jy het niks om voor bang te wees nie, ek is nie sommer ’n ou kansvatter nie.

			Daar is geen naam by nie. Niks wat haar iets van die persoon kan vertel nie. En hoekom moet sy vieruur al gereed wees vir ’n aandete? Van watse proposisie praat die persoon? Dalk nog skilderye maak vir die een of ander iets? Dis vir haar die logiese afleiding. Daar is deesdae egter so baie skelms en skurke in die wêreld, hoe moet sy weet dis veilig om te gaan?

			Haar selfoon lui en sy haal dit uit haar broeksak. Dis Magriet wat wil weet of sy veilig in haar woonstel is. Sy vertel Lukas het haar gebel, glo haar nommer by Herman gekry. Net sodat sy asseblief vir Linda moet vertel die booswigte van die eiland is vasgetrek en agter tralies.

			“Ja, ek is hier, en die portiers het alles vir my maklik gemaak. Ek is dankbaar die smokkelaars is agter tralies. Hier het egter nou ’n snaakse ding gebeur,” begin sy en vertel Magriet van die ruiker met die eienaardige boodskap.

			“Ek weet daarvan, Linda, en dis hoekom ek eintlik gebel het. Ek het geweet jy sal hieroor twyfel, maar ek wil jou gerusstel. Jy kan maar gaan. Dis veilig.”

			“Magriet, ek het jou gesê geen blinde afsprake vir my nie,” betig sy haar maat.

			“Dis nie wat dit is nie. Dit het niks met my en Paul te doen nie. Ek bel net om jou te verseker dis nie een of ander skurk nie, en jy kan gerus voel om te gaan. Dit sal tot jou voordeel strek.”

			“Magriet, as jy vir my sulke goed kan sê, moet jy weet wie dit is. Toe, uit daarmee, ek wil weet.”

			Dit krap en suis in haar oor en skielik is die verbinding verbreek. Sy skakel Magriet terug, maar die foon lui en lui net. Die klein loskop het natuurlik weer vergeet om haar battery te laai.

			Weer kyk sy na die woorde op die kaartjie. Sou die persoon self die woorde geskryf het? Sy tel dit op, ruik daaraan, en daar is ’n baie vae geur aan die kaartjie, een wat sy al iewers teëgekom het maar nou om die dood nie kan dink waar nie.

			As Magriet nie gebel het nie, sou sy beslis nie gegaan het nie, maar nou is haar nuuskierigheid geprikkel en sy sal sorg dat sy stiptelik om vieruur hier onder in die portaal is.

			Nou lê die taak van uitpak eers voor haar. Haastig trek sy ’n kortbroek en koel bloes aan, want dis nogal warm. Gelukkig is daar ’n lugreëlaar wat sy klaar aangeskakel het.

			Dis reeds skemer toe sy alles op hulle plek het. Sy het haarself vroeër ’n skuimbad belowe en dis wat sy nou gaan doen. Soos die badwater inloop, sing sy ’n ou bekende liedjie wat haar ma altyd lief was om vir haar te sing toe sy nog klein was. Daarna klim sy in die bad en sug salig toe die water strelend om haar lyf vou. Nou eers kom sy agter hoe moeg haar spiere is.

			Die stadslug is darem maar net nie dieselfde as die eiland s’n nie. Hier waar sy op die balkon met ’n glasie wyn staan, is die uitsig oor die stad met sy vele liggies pragtig, maar sy kan die rook in die lug ruik. Miskien, hopelik, is dit soggens beter. Sy voel regtig moeg en gaan beslis sommer vroeg vanaand slaap.

			Die koue ete wat sy vir haar voorberei het, is lekker. Dit was ’n eksperiment, soos soveel van haar ander etes. Haar motto is, as dit lekker is, sal sy dit weer maak, so nie, vergeet daarvan.

			Die donker omvou haar nie heeltemal toe sy later in die bed lê soos op die eiland nie. Oral skyn ligte van hoër geboue af by haar vensters in. Hoekom is die hunkering na die eiland tog vanaand weer so sterk in haar? Sy het geweet sy gaan na die plek verlang, maar weet ook sy moet daarvan vergeet.

			Ten spyte van Magriet se gerusstelling, is Linda tog effens gespanne toe sy die portaal stiptelik om vieruur binnestap. Daar is nie vir haar gesê watse drag toepaslik is nie, en sy het maar ’n rok met dun bandjies oor die skouers aangetrek omdat dit so warm is. Iets tussen formeel en informeel, waarmee sekerlik nie fout gevind kan word nie. Haar toon is soveel beter, sy kan weer enige skoen aantrek.

			“Juffrou Beukes, neem ek aan?” vra ’n man meteens agter haar en sy swaai om. 

			Voor haar staan ’n onbekende, ouerige man met ’n motorbestuurderspet in die hand.

			“Dis reg, ja,” antwoord sy en bekyk hom nuuskierig. 

			“As u gereed is, kan ons maar gaan,” antwoord hy en staan opsy vir haar om langs hom in te val.

			Die motor waarheen hy haar neem, is ’n spierwit limousine en haar mond val oop. Haar gasheer moet beslis baie ryk wees as hy so iets besit en ’n spesiale bestuurder daarvoor het. Hy hou die deur vir haar oop en sy klim in. Hy stap na die bestuurder se kant en klim in om oomblikke later seepglad weg te trek.

			Sy wil hom uitvra, maar die glasafskorting tussen hulle is toe, en sy sien nie ’n plek waar sy dit kan oopskuif nie. Intussen probeer sy oogkontak met hom in die truspieëltjie maak, maar sy oë is stip op die pad gerig. Hy bestuur flink en veilig deur die stad. Duidelik is dit al vir lank sy werk. Sy frons egter toe hulle die buitewyke van die stad nader en hulle oomblikke later op die nasionale pad bevind. Nou ry hy ietwat vinniger, maar steeds nie onverskillig nie.

			Hulle is al meer as twee ure op die pad, en Linda voel tog hoe haar maagspiere op ’n knop wil begin trek. Waar woon haar gasheer? Dit is dieselfde pad wat sy gery het toe sy van Boshoek af stad toe gekom het. Selfs in die naderende skemer herken sy dit. Sy skuifel op die sitplek rond en probeer weer die bestuurder se aandag trek, maar hy ry rustig voort asof hy nie eens van haar bewus is nie. ’n Vae agterdog kom in haar lê. Het Lukas iets hiermee te doen?

			Eers toe die limousine by Boshoek se bootlandingsplek tot stilstand wieg, weet sy haar vae agterdog was nie verniet nie. Dit kan net Lukas wees wat haar hierheen laat bring het. Maar waarom al die geheimsinnigheid?

			Die agterste passasiersdeur gaan oop en die bestuurder wag vir haar om uit te klim. Daarna hou hy sy arm vir haar om haar na Lukas se spogboot toe te neem. Sy doen dit alles sonder om ’n woord te sê of iets te vra, want ineens weet sy hierdie man voer net ’n opdrag van sy baas uit. Op die boot groet hy haar en keer terug na die limousine. Sag begin die bootenjins grom, en die boot vertrek reguit na die eiland toe. Stadig stap sy nader om te kyk wie die boot bestuur. 

			Op ’n afstand steek sy vas toe sy Lukas se fris, ferm figuur daar sien staan. Sy gaan nie nader nie en hy kyk nie rond nie. Dis eers toe hy die boot by die eiland geanker het dat sy nader stap. Hy kom orent en hulle kyk na mekaar. ’n Vae glimlaggie huiwer om sy mond toe hy sy arm vir haar uithou.

			Meteens is Linda sonder woorde, en sy haak gedwee by hom in. 

			Hy lei haar van die boot af reguit na die rondawel toe. Die plek se buiteligte brand, en by die deur staan hy opsy sodat sy eerste kan stap.

			Die sitkamer is sag verlig met rooi kerse wat in vloeistof dryf. Eenkant staan ’n ronde tafel gedek met die mooiste silwer eetgerei en fyn borde. ’n Silwer staander in die middel bevat ook ’n drywende rooi kersliggie. Sag, sodat dit nie steurend is nie, speel strelende musiek in die agtergrond.

			Waarom is sy hier? Hoekom lyk dit asof hier ’n romantiese aand gereël is? Wat moet sy hiervan dink? Stadig draai sy om en kyk na Lukas wat stil na haar staan en kyk. Van sy gewone gespot en geterg is daar niks te bespeur nie.

			“Lukas, kan jy verduidelik wat nou eintlik hier aangaan?” vra sy sag. Hemeltjie, sy het al ampertjies vergeet hoe aantreklik hy is. Nou, hier met sy aanddrag aan, is hy onbehoorlik aantreklik.

			Hy stap tot by haar, maar raak nie aan haar nie. Slegs sy oë kuier oor haar gesig.

			“Eerstens wil ek net sê, die eiland bly joune. Jack bly vir jou werk, alles bly hier soos dit is, jou bote en al.”

			“Lukas ...” begin sy, maar hy lê sy wysvinger oor haar lippe.

			“Linda, daardie aand op Boshoek toe ons saam geëet en geskerts het, het ek al besef ek is koppig en ek lieg vir myself. Probeer myself oortuig jy beteken vir my niks meer as ’n aanloklike lyf en die herinneringe aan my jonger broer se dood nie. Ek wou dit daardie volgende aand met ’n baie spesiale ete vir jou sê, jou om verskoning vra vir al die kere wat ek my sekerlik nie behoorlik gedra het nie.

			“Toe gebeur die ding by die plantasie en ek kon nie loskom nie. Ek het geweet dit is nie iets wat ek oor die foon vir jou kan sê nie. Ek moet jou in die oë kan kyk. Daarom wou ek vanaand ook spesiaal maak. Om vir jou hier waar jou hart is te vertel ek het jou lief. Ek begeer nie net jou lyf soos ek myself wou wysmaak nie, ek het op jou verlief geraak, jou liefgekry met my hele hart. As jy my kan vergewe vir die kere wat ek nie my hande kon tuishou nie, vra ek nog ’n kans, asseblief. ’n Kans om jou te wys hoe lief ek vir jou is, jou te vra om my vrou te word en saam met my hier op die eiland te kom woon,” eindig hy hees.

			Linda het ophou asemhaal. Haar hart klop in haar ore en die gloed wat uit haar binneste aan die opstyg is, wil by haar wange uitbars. Sy wil huil, lag, jubel, alles gelyk. Haar lippe bewe en sy kan net liggies haar kop heen en weer skud.

			“Asseblief, Linda, moenie weier nie,” lees hy haar reaksie verkeerd.

			Sy stap vinnig tot teenaan hom. “Sal jy asseblief ophou praat en my soen, my liefling?” kry sy dit skor uit. “Ek het jou lankal lief, en ek moes padgee voor jy dit besef. Ek was bang jy lag my uit,” prewel sy toe hy haar met ’n sagte kreun styf teen hom aantrek en sy lippe van hare besit neem.

			Haar arms gly om sy rug, haar lippe gaan oop onder sy dringende aanslag, en sy ontvang sy tong met hare in soete samesmelting. Die wêreld is tuimelend om haar, sy hande sterk en strelend oor haar kaal skouers en rug. Sy lippe verlaat hare, gly strelend teen haar wang en nek af om in haar kuiltjie te huiwer waar sy tong haar liggies aanraak. Tintelings deurtrek haar hele lyf en sy gooi haar kop effe agteroor om haar lyf nog stywer teen hom aan te du.

			Sy lippe beweeg verder, streel liggies oor die bogies van haar borste wat bokant die rok uitsteek. Sy hande gly hoër op en met een beweging het hy albei die dun skouerbande oor haar skouers laat gly. Die rok gly af en kolk om haar voete. Hy trek haar effens orent, en sy een hand skulp om haar een bors terwyl sy lippe sag oor die ander een se spits vou. Sy snak na asem, weet nie hoe om die asemrowende heerlikhede wat in haar buik ontstaan te hanteer nie. Haar hande sukkel om sy hempsknope los te kry, maar hy los haar net ’n stonde lank en pluk die hemp oor sy kop. Met ’n growwe kreun lig hy haar in sy arms op en lê haar op die groot rusbank neer.

			Hoe hy so vinnig van die res van sy klere ontslae geraak het, weet sy nie, want sy sweef nog saam met die hartstog wat haar hele lyf deurweef. Eers toe hy haar met sy liggaam oorheers en van voor af haar lippe onder syne toevou, voel sy sy naaktheid teen haar. Haar arms gly oor sy kaal lyf, sy trek dringende strepe met haar vingerpunte daaroor tot op sy sitvlak wat hard en stewig onder haar vingers voel.

			Stadig, tergend streel sy hande teen haar sye af, gly sy vingers onder haar fyn kantbroekie se rek in en verwyder dit. Met geen kledingstuk meer tussen hulle nie, is dit net hulle naaktheid wat met mekaar praat in ’n taal wat slegs ’n verliefde in sy hartstog sal verstaan. Sy aanraking is eers liggies, tergend, huiwerend, maar sy kan dit nie hanteer nie en trek hom teen haar aan. Tog dring hy haar sag binne, sy bewegings vol eerbied, maar ook besitlik. Hulle eenwording storm verwoed deur haar op dieselfde oomblik wat hy sy genot uitkreun.

			Lank bly hulle so lê voor hy effens eenkant toe skuif om in haar oë te kan kyk. Hy streel liggies ’n paar van haar haarslierte voor haar oë weg na haar slape toe.

			“Jy het nog nie gesê of jy met my sal trou nie, Lindatjie.”

			“Ek sou nie nou met jou liefde gemaak het as ek nie van plan was om nie met jou te trou nie. Ek dink jy weet dit. Natuurlik wil en sal ek met jou trou, my Lukas,” fluister sy.

			“Ek het jou so gemis, maar ek het geweet ek moet jou kans gee om jou uitstalling af te handel en rustig te word. Dit was ek wat daardie skildery by die ander vrou oorgekoop het, die een wat jy op Boshoek van die werkers se spelende kinders gemaak het. Ek was daar, maar ek wou nie hê jy moet my sien nie. Jy moes eers rustig word.”

			“Ek het jou net so gemis, my liefste.”

			Weer trek hy haar in sy arms, streel sag, maar besitlik oor haar liggaamskontoere en lag sag. Sy weet hy sien al weer hoe die hartstog in haar opwel. Hierdie nag in al sy glorie is net vir haar en hom bedoel. ’n Eilandromanse wat tot ontluiking gekom het en nou in volle bloei staan.

